子犹曰：人有恒言，曰 贪酷 。贪犹有为为之也，酷何利焉？其性乎！其性乎！非独忍人，亦自忍也！尝闻嘉靖间，一勋戚子好杀猪，日市数百猪，使屠者临池宰割，因而观之，以为笑乐。又吾里中一童子，见狗屠缚狗，方举棍，急探袖中钱赠之，曰： 以此为酒资，须让此一棍与我打。 自非性与人殊，奚其然？集《鸷忍》第十六。
以人命戏
《汉书》：江都王建专为淫虐。游章台宫，令四女子乘小船，建以足蹈覆其船，四人皆溺，二人死。后游雷波，天大风，建使郎二人乘小船入波中，一船覆，两郎溺，攀船，乍见乍没。建临观大笑，令勿救。宫人姬八子姬妾官名。有过，辄令裸立击鼓，或置树上，久者三十日，乃得衣。或纵狼令啮杀之，建观而大笑。又欲令人与禽兽交而生子，强令宫人裸而四据，与羝羊及狗交。
北齐文宣淫暴，杨愔虽宰辅，每使进厕筹。又尝置愔棺中，载以輀车，几下钉者数四。每视朝，群臣多无故行诛。乃简取罪人随驾，号为 供御囚 。手自刃杀，持以为戏。
时有都督战伤，其什长路晖礼不能救、帝命刳其五脏，使九人分食之，肉及秽恶皆尽。
齐主问南阳王绰： 在州何事最乐？ 对曰： 多聚蝎于皿器，置狙其中，观之极乐。 帝即命索蝎一斗，置浴斛。使人裸卧斛中，呼号宛转，帝与绰喜噱不已。因让绰曰： 如此乐事，何不驰驿奏闻？
唐成王千里使岭南，取大蛇长八九尺，以绳缚口，横于门限之下。州县参谒，呼令入门。忽踏蛇，惊惶僵仆，被蛇绕数匝。良久解之，以为戏笑。又取龟及鳖，令人脱衣，纵龟等啮其体，终不肯放，死而后已。其人痛号欲绝。王与姬妾共看，以为玩乐。然后以竹刺鱼鳖口，或用艾炙背，乃得放。人被惊者，皆失魂，至死不平复矣。
水狱
汉主龑聚毒蛇水中，以罪人投，谓之 水狱 。
剖视肠腹
闽主曦谓学士周维岳曰： 岳身甚小，何饮酒之多？ 左右曰： 酒有别肠，不必长大。 曦欣然命捽维岳下殿，欲剖视其酒肠。或曰： 杀岳，无能侍陛下剧饮者。 乃舍之。
宋后废帝好杀。游击将军孙超有蒜气，剖腹视之。
佳射的
齐高帝为宋中领军。苍梧直入府，时暑热，帝袒裼。苍梧画帝腹为射的，自射之。王天恩曰： 领军腹大，是佳射的。一箭便死，后无复射，不如以雹箭射之。
针
《典论》：刘表设大针于杖端。客有被酒，劖之，以验醉醒。《晋史》：武帝太子恶舍人杜锡亮直，置针于锡坐毡中，刺之流血。俗云 如坐针毡 本此。
吞鳝
梁邵陵王纶为南徐州刺史。尝微服游市里，问卖鳝者曰： 刺史何如？ 答言 躁虐 。纶怒，令吞鳝以死。
试荆
隋燕荣为幽州总管。道次，见丛荆堪为笞箠，取以试人。人自陈无罪。荣曰： 后有罪当免。 及后犯细过，将挝之。人曰： 前许见宥。 荣曰： 无过尚尔，况有过乎？搒捶如初。
食鳖杖左右
隋崔弘度为太仆卿，尝戒左右曰： 无得诳我！ 后因食鳖，问侍者曰： 美乎？ 曰： 美。 弘度曰： 汝不食，安知其美？ 皆杖焉。长安语曰： 宁食三斗醋，不见崔弘度。
吊民伐罪
周瀛洲刺史独孤庄酷虐。有贼问不承，庄引前曰： 若健儿也！能吐，且释汝。 贼并吐之。有顷，庄曰： 将我作具来！ 乃一铁钩，长尺余，甚利，以绳挂于树间，谓贼曰： 汝不闻 健儿钩下死 ？ 令以胲钩之，遣壮士掣其绳，则钩出于脑矣。谓司法曰： 此法何如？ 答曰：  吊民伐罪 ，深得其宜！ 庄大笑。
周兴
周兴性酷，每法外立刑，人号 牛头阿婆 。百姓怨谤。兴乃榜门判曰： 被告之人，问皆称枉；斩决之后，咸息无言。
周兴有罪，诏来俊臣鞫之。俊臣方与兴对食，谓兴曰： 囚多不承，奈何？ 兴曰： 此易耳。内囚大瓮中，炽炭周之，何事不承！ 俊臣命取瓮炽炭，徐起揖兴曰： 有内状推兄，请入瓮！ 《南部新书》云：江融为左史，后罗织受诛，其尸起而复坐者三，虽断其头，似怒不息。无何，周兴败。
陈锡玄曰：薛文杰为闽王鏻造槛车，谓古制疏阔，乃更其制：令上下通，中以铁芒内向，动辄触之。文杰首被其毒。文杰尝诬杀吴英，后因英军士愤怒，即以槛车送之。卢多逊之贬朱崖也，李符白赵普，请改窜春州，普不答。及符被贬，竟得春州，不浃旬死。语曰： 张机者中于机，设槛者中于槛。 作法之弊，岂独一商君知悔耶？
肉雷
来绍天禀鸷忍。尝宰郃阳，创铁绳千条，或有问不承，则急缚之，仍以其半搥手，往往委顿。每虐威一奋，百囚俱断，轰响震惊，时号为 肉雷 。
来绍乃唐酷吏来俊臣之裔孙，谁谓善恶无种？
肉鼓吹
李匡达性忍，一日不断刑，则惨然不乐。尝闻捶楚之声，曰： 此一部肉鼓吹也！
发墓沥血
梁豫章王悰，母吴淑媛先侍齐东昏，及幸于武帝，七月而生悰。悰年十四五，频梦一少年肥壮，自挈其首对悰。淑媛询梦中形色，颇似东昏，为言其故。悰乃私发东昏墓，出其骨，沥血试之，骨渗，有征矣。在西州生次男，月余，潜杀之。既瘗，夜遣人发取其骨，又试之。
杀婢妾
石太尉崇，每邀宴集，令美人进酒。客饮不尽，使黄门斩美人。王丞相与大将军尝共访崇。丞相素不能饮，辄自勉强，至于沉醉，至大将军，故不饮，以观其气色。已斩三人，丞相劝敦使尽。敦曰： 彼自杀人，于我何与！
恶人遇恶人，只是婢妾晦气。觉吕太后筵席殊散淡。
《诗话》：杜大中自行伍为将，与物无情，西人呼为 杜大虫 。虽妻有过，以公杖杖之。有爱妾，才色俱绝，大中笺表皆出其手。尝作一《临江仙》词，有 彩凤随鸦 之句。一日大中见之，怒曰： 鸦且打凤！ 掌其面，折项而毙。
彩凤随鸦，鸦荣多矣，不识何以反怒？
一瓜杀三妾
曹操宴诸官于水阁。时盛夏，酒半酣，唤侍妾用玉盘进瓜。妾捧盘低头以进。操问： 瓜熟否？ 对曰： 极熟。 操怒斩之。坐客莫敢问故。操更呼别妾进瓜。群妾皆惊，内一妾聪敏，遂整容而前。操问如初，对曰： 不生。 操怒，复斩之，再呼进瓜，无敢前者。一妾名兰香，操所深昵，众妾皆逊之。香乃擎盘齐眉而进。操问曰： 瓜味如何？ 曰： 甚甜。 操大呼： 速斩之！ 坐客皆拜伏请罪。操曰： 公安坐，听诉其罪。前二妾吾斩之者，久在承应，岂不知进瓜必须齐眉而捧盘耶？及答吾问，皆开口字。斩其愚也！兰香来未久，极聪慧，高捧其盘，是矣，复对以合口字，足知吾心。吾用兵之人，斩之以绝其患！ 见《花木考》。
凶僧
僧慧林谈经吴门。村中有孀妇，素佞佛，制禅履馈之。僧疑妇悦己，夜持刀逾垣而入，直逼妇榻。妇不从，斩妇头，及其一婢，复逾垣而去。适妇死之前一日，有族伯索逋税，与妇閧。邻疑伯之杀妇也，讼于太仓丞陆楷。陆讯之急，遂诬服。索其首不得，苛掠不已。伯之女方十四，痛父甚，乃自经，嘱父断己首代之。时妇己死月余，女首淋漓若生。陆讯其故。伯不得已，以实对。陆心悸，遂发病，梦有神告曰： 古刹慧林。 以其名访之，果谈经僧也，已逃矣。遣捕密侦，获于镇江，自云： 已杀女子五十辈矣。 搜其囊，得妇首，漆而与俱，每兴至，则熟视。其淫暴如此。
苻生
前秦苻生字长生，键之第三子。无一目。七岁时，祖洪戏之，谓侍者曰： 吾闻瞎儿一泪，信乎？ 侍者曰： 然。 生怒，引佩刀自刺出血，曰： 此亦一泪也。 洪大惊，鞭之。生曰： 性耐刀槊，不堪鞭捶！ 后即位，凶暴。时虎狼为虐，不食六畜，专务食人。群臣请禳之。生曰： 野兽饥则食人，饱自当止，何禳之有？
食人
朱粲有众二十八万，剽掠汉淮间。军中乏食，教士卒烹妇人婴儿啖之，曰： 肉之美者，无过于人。但使他国有人，何忧于馁？ 置揭磨寨，以人为粮。及降唐，段确乘醉侮粲曰： 闻卿好啖人，人作何味？ 粲曰： 啖醉人正如糟彘肉耳！ 遂杀确，烹食之。
唐张茂昭为节镇，频吃人肉。及除统军到京，班中问曰： 闻尚书在镇，好食人肉，虚实？ 茂昭笑曰： 人肉腥而且【月忍】，争堪吃！
靖康丙午岁，金狄乱华。六七年间，山东、京西、淮南等路，荆榛千里，米斗至数千钱，且不可得。盗贼官兵以至民居，更互相食。人肉之价，贱于犬豕，肥壮者一枚不过十五钱。全躯暴以为腊。登州范温率忠义之人，汛海到钱塘，有持至行在充食。老瘦男子谓之 饶把火 ，妇人少艾者名之为 美羊 ，小儿呼为 和骨烂 ，又通目为 两脚羊 。
兵荒之惨，即此三条已不忍道。彼无识狂生，少不得志，辄拍几思乱，何哉！
食人胆
五代赵思绾反。尝言 食人胆至千，刚勇无敌 ，每杀人，辄取胆以酒吞之。后为郭从义所擒。
生食人耳
宋王彦升俘获胡人，置酒宴饮，以手裂其耳，咀嚼久之，徐引卮酒。俘者流血被面，痛楚叫号，彦升谈笑自如。
勇士相啖
《吕氏春秋》：齐勇者，一居东郭，一居西郭。途遇而饮，索肉不得，乃笑曰： 子，肉也，我，肉也。何别求肉为？ 因抽刀割肉，相赠啖之，肉尽而死。
汲桑
汲桑盛暑中睡，重裘累茵，使十余人扇。不得凉，斩扇者。军中谣曰： 奴为将军何可羞，六月重茵被狐裘，不识寒暑断人头。
高昂
高昂与郑严祖握槊。刘贵召严祖，昂不时遣，枷其使。使曰： 枷时易，脱时难！ 昂即以刀就枷刎之，曰： 何难之有？ 贵不敢校。
李凝道以下卞急
唐龙游令李凝道褊性。姊男才七岁，故恼之，即往逐。不遂，以饼诱得之，咬其胸背流血。
皇甫湜
皇甫湜尝命其子松录诗数首，一字小误，诟詈且跃，手杖不及，则啮腕血流。尝为蜂螫手指，乃大躁。散钱与里中儿及奴辈，箕敛蜂窠，山聚于庭，命槌碎绞汁，以酬其痛。
穆宁
唐穆宁为刺史。其子已为尚书、给事，皆分值供馔，少不如意，必遭笞杖。一日，给事当值，出新意，以熊白、鹿脯合而滋之，其美异常。宁食之致饱。诸子咸羡，以为行有重赏。及食饱，仍杖之，曰： 如此佳味，何进之晚？
石虎
石虎命太子邃总百揆。邃以事为可呈，呈之。虎恚曰： 此小事，何足呈？ 时有所不闻，虎复恚曰： 何以不呈？ 诮责笞箠，月至再三，邃甚恨，遂谋逆。
王述
王蓝田述，性急。尝食鸡子，以筯刺之不得，便大怒，举以掷地。鸡子于地圆转未止，仍下地以履齿碾之。又不得，嗔甚，复于地取纳口中，啮破，即吐之。
王思
魏王思为司农，性急。尝书，蝇集笔端，驱去复来再三。思自起拔剑逐蝇，不得，取笔掷地踏坏之。
陈都宪事
都御史陈智，性刚而躁，挞左右人无虚日。洗面时用七人，二人揽衣，二人揭衣领，一人捧盘，一人捧漱水碗，一人执牙梳。稍不如意，便打一掌。至洗毕，鲜有不被其掌者。方静坐，若左右行过，履有声者，即挞之。有相知劝以宽缓。乃置一木简，刻 戒暴怒 三字于上以示儆。及有忤之者，辄举木简，挞之无数。
陈都宪尝坐堂，偶有蝇拂其面，即怒叱从者擒拿。从者纷然，东奔西突，为逐捕状。少顷，俟其怒解，察问： 拿何人？ 乃叱之曰： 是蝇！ 又尝岸帽，取银簪剔指甲，失坠于地。怒而起坐，自拾簪触地砖数次，方已。
丰南隅事
鄞县丰南隅坊，以建言有直声，居乡性最暴。朋友稍拂意，即命干人酖杀之。其人应命，必阴以告友。友即伪为中毒仆地。坊见之，必大笑，尽诉其胸中之怒。良久，命舁出。次日，此友复来。骇问所以不死状，佯应曰： 家中急救得解。 坊即与欢好如初，亦不追诘。虽至厚之交，一岁必三、四酖焉。
丰礼部尝要沈明臣结忘年交。岁余，人或恶之曰： 是尝笑公文者。 即大怒，设醮诅之上帝，凡三等，云： 在世者宜速捕之；死者下无间地狱，勿令得人身。 一等皆公卿大夫与有睚眦者，二等文士布衣，沈为首；三等则鼠、蝇、蚤、虱、蚁也。
斩石人骂伍胥
刘子光出征，道暍无水。山南见一石人，问： 何处有水？ 石人不答，拔剑斩之，须臾水出。
吴郡王闳渡钱塘江，遭风，船欲覆。闳拔剑砍水，痛骂伍胥。风稍缓，获济。
王君廓以下忿嫉
王君廓往击窦建德。将出战，李靖遏之。君廓发愤大呼，目及鼻、耳一时流血。
又是一位蔺相如。
郭崇韬
郭崇韬素疾宦者，谓魏王继岌曰： 大王他日得天下，騬马亦不可乘之。
投溷
李贺有表兄，与贺有笔砚之旧。恨贺傲忽，贺死，复绐取其稿，尽投溷中。
碎碑
乾符中，颜摽典鄱阳郡鞠场，公宇初构，请姚岩杰纪其事。文成，粲然千余言。摽欲删去二字，岩杰不从。摽怒，时已刊石，命碎其碑。
范廷召
宋范廷召恶飞鸟，见必射之。所居处，鸟必绝种。又最恶驴鸣，闻之辄为击杀。
独步来
梁安成王萧佽，博雅擅文章。吏部尚书柳信言差堪拟敌。一日闻佽卒，宾从往候信言。信言乃屈一脚跳出，连称曰： 独步来！独步来！ 众宾舞蹈为贺。
忿撤乐
乾通中，众客赴郡宴。妓乐甚盛。一少年勇于见色。甫就席，一客以有服辞，固请撤乐。少年忿然责之曰： 败一席之欢者，尔也！真所谓 不自损灭，祸延过客 者耶？ 宾主哄堂。
截肠塞创以下神勇
北齐彭乐，与周文决战。被刺肠出，纳之不尽，截去复战。
隋张定和，虏刺之中颈。定和以草塞创而战，神气自若，虏遂败。
杜伏威
唐杜伏威与陈稜战。射中伏威额，怒曰： 不杀汝，箭不拔！ 驰入破阵，获所射将，使拔箭已，斩之。
任城王以下绝力
魏任城王章，善左右射，好击剑，百步中于悬发。乐闻国献虎彪，文如锦斑，以铁为槛。骁勇之徒，莫敢轻视，章曳虎尾以绕臂，虎弭无声。时南越献白象。章在帝前，手顿其鼻，象伏不动。
桓石虔
桓石虔有材干，矫捷绝伦。随父豁在荆州，于猎围中见猛兽被数箭而伏。诸督将素知其力，戏令拔箭。石虔因急往拔一箭，猛虎踞跃，石虔亦跳，高于猛兽，复拔一箭而归。时人有患疾者，谓曰： 桓石虔来！ 以怖之，病者多愈。
羊侃
《南史》：羊侃膂力绝人，所用弓至二十石，马上用六石弓。尝于兖州尧庙，蹋壁直上，至五寻。西桥有数石人，长八尺，大十围，侃执以相击，悉皆破碎。少时仕魏为郎，以力闻。魏帝尝谓曰： 郎官谓卿虎，乃羊质虎皮乎？试作虎状。 侃因伏，以手抉殿槛，没指。
彭博通等
唐河间人彭博通，曾于讲堂阶上，临阶而立，取鞋一緉以臂夹，令有力者后拔之。鞋底中断。彭脚终不移。牛驾车正走，彭倒曳车尾，却行数十步。曾游瓜步江，有急风张帆。彭捉尾缆，挽之不进。
元时攸县张子云者，身长八九尺。为人担米，肩各一石，首戴五斗，而行无窘步。尝卧石桥上，其首去地数寸。
欧千斤，洪武初京师列校也，幼以膂力得名。城中少年数辈欲侮之。欧乃脱衣，以手挽起廊柱，聚衣裙压于柱下。众皆眙【目咢】走避。适西域入贡回回善扑跌者，自号 铁力汉 。朝廷募欧与较，胜之。即日改授太仓卫百户。后虽老，尝乘马过独板桥，马跼蹐不能行。欧以右臂挟其马，高步而过，人皆伟之。


子犹曰：人情厌故而乐新，虽雅不欲怪，辄耳昵之，然究竟怪非美事。纣为长夜之饮，通国之人皆失日，以问箕子，箕子不对。箕子非不能对也，以为独知怪矣。楚王爱细腰，使群臣俱减餐焉。议者谓六宫可也，群臣腰细何为？不知出宫忽见腰围如许，王必怪，怪则不测，即微王令，能勿减餐乎哉？夫使人常所怪而怪所常，则怪反故而常反新矣。新故须臾，何人情之不远犹也？昔富平孙冢宰在位日，诸进士谒选，齐往受教。孙曰： 做官无大难事，只莫作怪！ 真名臣之言乎，岂唯做官！集《怪诞》第二。
天文冠
新莽好怪，制天文冠，使司命冠之，乘乾车，驾坤马，左苍龙，右白虎，前朱鸟，后玄武，右仗威节，左负威斗，号曰赤星，以尊新室之威命。司命孔仁妻坐祝诅事连及，自杀。仁见莽，免冠谢。莽使尚书劾仁 擅免天文冠，大不敬 。有诏勿问，更易新冠。
到王莽身上，周官、井田，俱属怪诞，不止天文冠已也。
大像
天后宠僧怀义，为作夹纻大像，小指中犹容十数人，构天堂以居焉。又杀牛取血画大像，首高二百尺。云怀义刺膝血为之。张于天津桥南，忽大风起，裂像为数百段。
《酉阳杂俎》载札青事
上都市肆恶少，好为札青。有张干者，札左膊曰： 生不伯京兆尹 ，右膊曰 死不畏阎罗王 。又有王刁奴，以钱五千召札工，于胸腹为山池亭院，草木飞走，无不毕具，细若设色。京兆尹薛元赏悉仗杀之。又高陵县捉得镂身者宋元素，札七十一处，刺左臂曰： 昔日已前家未贫，千金不惜结交亲。及至凄惶觅知己，行尽关山无一人。 右膊札葫芦，上札出人首，如傀儡戏所谓 郭公 者。县吏不解，问之，言葫芦精也。
蜀市人赵高，满背镂毗沙门天王。吏欲杖其背，见天王辄止。恃此转为坊市患。李夷简擒而杖之，叱杖子打天王尽则已。经旬日，高袒衣历门叫呼，乞 修理天王功德钱 。
段成式门下驺路神通，背刺天王像，自言能得神力。每朔望，具乳糜，焚香袒坐，使妻儿供养其背而拜焉。
贞元中，荆州市中有鬻札者，制为印，上簇针为众物状，如蟾蝎鸟兽，随人所欲，印之刷以石墨，精细如画焉。
天下事久必成套，无怪不常，即札印一事可见。
荆州街男子葛清，自颈己下，通札白居易诗。段成式尝与荆客陈至呼观之，令其自解。背上亦能暗记，反手指其札处，至 不是花中偏爱菊 ，则有一人持杯临菊丛； 黄夹缬窠寒有叶 ，则指一树，树上挂缬窠，窠纹绝细。凡札三十余首，体无完肤。陈至呼为 白舍人行诗图 。
蜀小将韦少卿，少不喜书，嗜好札青。其季父尝令解衣，视胸上札一树，树杪集鸟数千，其下悬镜，镜鼻系索，有人止于侧牵之。叔不解，问焉。少卿笑曰： 叔不曾读张燕公诗云 挽镜寒鸦集 邪？ 叔大笑不已。
陈锡玄曰：此直以亲之枝供儿戏耳，可谓非夷俗耶？独有一道士为郭威、冯晖雕刺，则有异焉。刺郭于项，右作雀，左作谷粟。刺冯以脐作瓮，中作雁数只。戒曰； 他日雀衔谷，雁出瓮，是尔亨日。 后郭祖秉麾，雀谷稍近，比登极，雀遂衔谷。而冯是时为帅，雁亦自瓮中累累出类。一时雕刺，却寄先征，异哉！
剃眉
彭渊材初见范文正公画像，惊喜再拜，前磬折，称 新昌布衣彭几幸获拜谒。 既罢，熟视曰： 有奇德者，必有奇形。 乃引镜自照，又捋其须曰： 大略似之矣，但只无耳毫数茎耳，年大当十相具足也。 又至庐山太平观，见狄梁公像，眉目入鬓，又前再赞曰： 有宋进士彭几谨拜谒。 又熟视久之，呼刀镊者使刺其眉尾，令作卓枝入鬓之状。家人辈望见惊笑。渊材怒曰： 何笑？吾前见范文正公恨无耳毫，今见狄梁公不敢不剃眉，何笑之乎！
《笑林》评曰： 见晋王克用，即当剔目；遇娄相师德，更须折足矣！ 子犹曰： 此等人，宜黥其面强学狄青，卸其膝使学孙膑。 或问其故，曰： 这花脸如何行得通？
异服
进士曹奎作大袖袍。杨衍问曰： 袖何须此大？ 奎曰： 要盛天下苍生。 衍笑曰： 盛得一个苍生矣！
今吾苏遍地曹奎矣！
翟耆年好奇，巾服一如唐人，自名唐装。一日往见许彦周。彦周髽髻，著犊鼻裤，蹑高屐出迎。翟愕然。彦周徐曰： 吾晋装也，公何怪？
只容得你唐装！
北齐宋道晖，阜城人，与同郡熊安生并称经师。道晖好著高翅帽、大屐，州将初临，辄服以谒见，仰头举肘，拜于屐上，自言 学士比三公 。后齐任城王湝鞭之，道晖徐呼 安伟！安伟！ 出谓人曰： 我受鞭不著体。 复蹑屐翩翩而去。翼州为之语曰： 显公钟，宋公鼓，宋道晖屐，李洛姬肚。 谓之 四大 。显公，沙门也。宋公，安德太守。
今人称颂经师，必以绛帐为贤，而以高帽大屐为丑，不知道晖特迂怪可笑耳，未若马融之可耻也。融以一代大儒，门生满天下，而谄事梁冀，献《西第颂》。又李固之诛，疏草实出融手，视高帽大屐岸然于任城王之前者，相去何啻千里！
元佑中，米元章居京师，被服怪异。戴高檐帽，既坐轿，为顶盖所碍，遂撤去，露顶而坐。一日出保康门，遇晁以道。以道大笑。下轿握手，问曰： 晁四，你道似甚底？ 晁云： 我道你似鬼章！ 二人抚掌绝倒。时西边获贼寨首领鬼章，槛车入京，故以为戏。
蜀中日者费孝先筮《易》，以丹青寓吉凶，谓之 卦影 。其后转相祖述。画人物不常，鸟或四足，兽或两足，人或儒冠而僧衣，故为怪以见象。米元章好怪，常戴俗帽，衣深衣，而蹑朝靴。人目为 活卦影 。
假面假衣冠
张幼于燕居，多用假面。少与山僧处嘿厚。一日往京觅官，过别。张笑谓曰： 我儒人尚无宦情，汝反不禁中热耶？ 及拜官归，乘马相访。张星冠羽服，戴假面出迎，口不发一辞，推以乘骑，观者载道，马不得前。又郁山人璠，携村妓至，曰： 妇能诗，请联句。 坐方洽，共夫忽以儒衣冠登座，讶客不当近其内。客欲散，止之曰： 吾当以干戚解围。 仍用羽服假面与揖逊，夫惊而逸。
假面对假僧、假儒正妙！
张敉幼于晚年改名敉。尝过江阴薛世和，薛方拜鸿胪归，见架上衣冠，门有系马，竟服其衣冠，乘马张盖，报张、薛二孝廉之谒。二公具衣冠送迎，宾主略不相讶。
世上衣冠半假也，幼于特为拈示。
宴死祭生
黄彪夜看张敉，见其斋中设筵，敉独居主人位，嘿若谈对。问其故。答曰： 今日宴死友张之象、董宜阳、何良傅、莫如忠、周思兼五人。我念所至，辄与心语。 彪笑曰： 以公所邀，谅诸君必赴。
诸君奇客，张奇情，黄亦奇语。
张孝资与张敉善，尝谓敉曰： 予倘先君殁，当烦设祭。及吾来也，盍先诸？ 敉奇其意，为卜日，悬祭文，设几筵籩豆。孝资至，先延之后阁，令傧相赞礼，伶人奏乐，出之，正襟危坐，助祭者朗诵祭章，声伎满堂，香烟缭绕。敉赠以诗云： 祭是生前设，魂非死后招。
金陵史痴名忠，字廷直。年逾八十，预命发引，已随而行，谓之 生殡 。孝资生祭类之。
张幼于赎罪
张居士腊月朔谒家庙，楼匾忽堕。张曰： 此祖宗怒我也！ 因沐浴茹素，作 自责文 ，囚服长跽谢过，凡七日，以巨石压顶。令家奴下杖数十。已而口占 赎罪文 ，备述生平读书好客之事。因起更衣，插花，披锦，鼓乐导之而出，曰： 祖宗释我矣！
苏、湛引过
苏世长在陕，邑里犯法，不能禁，乃引咎自挞于市廛五百。人疾其诡，鞭之流血，长不胜痛楚而走。
侧身修行足矣，而成汤以身代牺；闭阁思过足矣，而世长以身受挞。是皆已甚也！鞭之流血，长不容不走矣；倘桑林之神真欲奉享，不知商王意下如何？
湛子文朴令江夏，勤省过失，设有小愆，辄以状自劾，使吏望阙呼名，己唯诺示改。
虚文可厌！
殓如封角
司马文正公薨，程正叔以臆说殓之，如封角状。东坡嫉其怪妄，怒诋曰： 此岂 信物一角，附上阎罗大王 者耶！
唐末吴尧卿以佣保起家，托附权势，盗用盐铁钱六十万缗。及广陵陷，军人识尧卿者，咸请啗之。毕师铎不许，夜令易服而遁。至楚州，为雠所杀，弃尸衢中。其妻以纸絮苇棺敛之。未及就圹，好事者题其上云： 信物一角，附至阿鼻地狱。请去斜封，送上阎罗大王。 时人以为笑端。苏语本此。
饲犬
畅师文好奇尚怪。总帅汪公张具延饮。主人方送正饭，师文忽颐使其童，泻羹于地，罗笼饼其侧。主命再供。既至，又复如前，径推案上马而去。后使人问之，因作色曰； 独不见其犬乎？或寝或吪，列于庭下，是不以犬见待，且必以犬见噬也！吾故饲之而出耳。
犬客并列，亦是主人不谨，莫怪！莫怪！
洁疾
畅纯父有洁疾。与人饮，必欲至尽，以巾拭爵，干而后授之，则喜，自饮亦然。食物多自手制，水唯饮前桶，薪必以尺，葱必以寸。一日，刘时中与文子方同过，值其濯足。畅闻二人至，辍洗而迎，曰： 适有佳味，可供佳客。 遂于卧内取四大桃置案上，以二桃洗于濯足水中，持啖二人。子方与时中云： 公洗者公自享之，勿以二桃污三士也。 因于案上各取一颗，大笑而去。
纯父过以洁自信。
齐王思远性简洁，客诣己者，衣服垢秽则不前，必刑仪新楚，乃与促膝。及客去，犹令二人交帚拂其坐处。
同时丘明士蓬首散发，终日酣醉。李珪之曰： 吾见王思远，便忆丘明士；见丘明士，便忆王思远。
宗炳之性洁，宾客造之者，去未出户，辄令拭席洗床。
遂安令刘澄有洁癖，在县扫拂郭邑，路无横草，水翦虫秽，百姓不堪。
王维居辋川，地不容微尘，日有十数帚扫治。专使两僮缚帚，有时不给。
王思微好洁，左右提衣，必用白纸裹手指。宅中有犬汙屋栋，思微令门生洗之，意犹未已，更令刮削；复言未足，遂令易柱。
荆公夫人吴，性好洁，与公不合。公自江宁乞归私第，有一官藤床，吴假用未还。官吏来索，左右莫敢言。公直跣而登床，偃仰良久。吴望见，即命送还。又尝为长女制衣赠甥，裂绮将成，忽有猫卧其旁，夫人将衣置浴室下，任其腐败，终不与人。
荆公终日不梳洗，虮虱满衣，当是月老错配。
米元章有洁疾，盥手以银为斗，置长柄，俾奴仆执以泻水于手，呼为 水斗 。已而两手相拍至干，都不用巾拭。有客造元章者，去必濯其坐榻。巾帽亦时时洗涤。又朝靴偶为他人所持，必甚恶之，因屡洗，遂损不可穿。
周仁熟与米芾交契。一日，芾言： 得一砚，非世间物，殆天地秘藏，待我识之。 答曰： 公虽名博识，所得之物，真赝各半，特善夸耳。 芾方发笥检取，周亦随起，索巾涤手者再，若欲敬观状。芾喜出砚。周称赏不已，且云： 诚为尤物，未知发墨何如？ 命取水，未至，亟以唾点磨墨。芾变色，曰： 一何先恭后倨？砚污矣，不可用！ 周遂取归。或作子瞻唾砚，非也。
芾初见徽宗，命书《周官篇》于御屏。书毕，掷笔于地，大言曰： 一洗二王恶札，照耀皇宋万年！ 周殿撰谓芾善夸，诚不谬。周非欲砚，特以米好洁，聊资嬉笑耳。周后复以砚归米，米竟不取。
倪云林事
倪云林名瓒，元镇其字也。性好洁。文房拾物，两僮轮转拂尘，须臾弗停。庭前有梧桐树，旦夕汲水揩洗，竟至槁死。尝留友人宿斋中，虑有汙损，夜三四起，潜听焉。微闻嗽声，大恶之，凌晨令童索痰痕，不得，童惧笞，拾败叶上有积垢似痰痕以塞责。倪掩鼻闭目，令持弃三里外。其寓邹氏日，邹塾师有婿曰金宣伯，一日来访。倪闻宣伯儒者，倒屣迎之。见其言貌粗率，大怒，掌其颊。宣伯愧忿，不见主人而去。邹出，颇怪之。倪曰： 宣伯面目可憎，语言无味，吾斥去之矣！ 初张士诚弟士信，闻倪善画。使人持绢，侑以重币，欲求其笔。倪怒曰； 倪瓒不能为王门画师！ 即裂去其绢。士信深衔之。一日，士信与诸文士游太湖，闻小舟中有异香。士信曰： 此必一胜流。 急傍舟近之，乃倪也。士信大怒，即欲手刃之。诸人力为营救，然犹鞭倪数十。倪竟不吐一语。后有人问之，曰： 君被窘辱而一语不发，何也？ 倪曰： 一说便俗。
或又言：元镇因香被执，囚于有司，每传食，命狱卒举案齐眉。卒问其故，不答。旁曰： 恐汝唾沫及饭耳！ 卒怒，锁之溺器侧。众虽为祈免，愤哽竟成脾泄。今人以太祖投之厕中，谬也。
又闻倪元镇嗜茶，其用果按者名 清泉白石 ，非佳客不供。有客请见且弥月矣，倪鉴其诚，许之。客丰神飘洒，倪甚欣洽，命进此茶。客因渴，再及而尽。倪便停盏入内，终不出。客请其故。倪曰： 遇清泉白石，不徐徐赏味，定非雅士。 又倪有清秘阁，人所罕到；有白马，极护惜。会母病，请葛仙翁诊视。时天雨，葛要以白马相迎。既乘马，乱行泥淖中，人马俱污。及门，先求登清秘阁。倪不敢拒，葛蹑屐而上，喷唾狼籍，古玩书籍翻覆殆遍。倪自是遂废此阁，终身不登。或云倪有仙骨，葛以此破其迂僻，冀得度世，惜乎其不悟也。
倪元镇于女色少所当意。一日眷金陵赵歌姬，留宿别业，心疑不洁，俾之浴。既登榻，以手自顶至踵，且扪且嗅。扪至阴，复俾浴。凡再四，东方既白，不复作巫山之梦。
同时杨廉夫耽好声色，每会间，见歌儿足小，即脱其鞋，载盏行酒，谓之 金莲杯 。一日与倪会饮，杨脱妓鞋传觞。倪怒，翻案而起。杨亦色变，席遂散。后二公竟不复面。
恶妇人
梁萧詧恶见妇人，虽相去数步，亦云 遥闻其臭 。
世间逐臭之人又何多也！
《朝野异闻》载何、颜学问
嘉、隆间，讲学盛行，而楚人颜山农之说最奇，谓 贪财好色，皆从性生，天机所发，不可阏之，第勿留滞胸中而已 。门人罗汝芳成进士，戒且勿廷对。罗不从。明年遇之淮上，笞之十五，挟以游。罗唯唯惟命。后至南都，以挟诈人财事发，捕之官，笞五十，不哀祈，亦不转侧，困囹圄且死。罗力救之，得出。出则大詈不已，谓 狱我者尚知我，而汝不知我也！ 罗亦唯唯。
何心隐者，其才高于颜山农，而狠幻过之。尝言： 天地一杀机也。尧不能杀舜，舜不能杀禹，故以天下让。汤、武能杀桀、纣，故得天下。 少尝师事山农。山农有例：师事之者，必先殴三拳，而后受拜。心隐既事山农，察其所行，意甚悔。一日，值山农之淫于村妇也，匿隐处，俟其出而扼之，亦殴三拳，使拜削弟子籍。
按颜谪戍归，八十余尚无恙，而何竟为张江陵所杀，幸与不幸耳。然江陵未相时，访耿御史，坐席未暖而去。何从屏后窥之，便谓 此人能杀我 ，亦异矣哉！
陈公戒酒
南京陈公镐善酒。督学山东时，父虑其废事，寓书戒之。乃出俸金，命工制一大碗，可容二斤许，镌八字于内，云： 父命戒酒，止饮三杯。 士林传笑。
按：公为山东提学时，夜至济阳公馆。庖人供膳无箸，恐公怒责，公略不为意。或请启门外索，弗许。庖人乃削柳条为箸。公曰： 礼与食孰重？ 竟不夜餐。亦迂介之士也。子犹曰： 簠簋始于土硎，安知削柳非箸之始乎？迂儒不知礼意，但立异取名耳。不然，胡不并三杯戒之？
浴酒
石裕造酒数斛，忽解衣入其中，恣沐浴而出，告子弟曰： 吾平生饮酒，恨毛发未识其味。今日聊以设之，庶无厚薄。
洞天圣酒
虢国夫人就屋梁悬鹿肠，其中结之，有宴则解开，于梁上注酒，号 洞天圣酒 。
杨希古佞佛
杨希古性迂僻，酷嗜佛法。尝设道场于第，每凌旦，辄入其内，以身俯地，俾僧据其上，诵《金刚经》三遍。
暴城隍
万历己丑，苏郡大旱。时石楚阳为守，清惠素闻，祷雨特切。乃舁城隍于雩坛，与之对坐，去盖暴烈日中。神像皴裂，而石感暑疾几殆。《狯园》谓江公铎，误也，
项王庙
《夷坚支（疑为夷坚志）》：和州士人杜默，累举不成名，性英傥不羁。因过乌江，入谒项王庙。时正被酒沾醉，才炷香拜讫，径升偶坐，据神颈，拊其首而恸，大声语曰： 大王有相亏者。英雄如大王，而不能得天下；文章如杜默，而进取不得官！ 语毕，又大恸，泪如迸泉。庙祝畏其获罪，扶掖以出，秉烛检视神像，垂泪亦未已。
以愤王遇歌豪，正如重歌 拔山 ，那得不泪！石介作 三豪诗 ，谓杜默歌豪，石曼卿诗豪，欧阳永叔文豪。
李状元刺
相传马状元铎母，马氏妾也。嫡妒不容，再嫁同邑李氏，复生一子，名马，后亦中状元。上喜其文，御笔于马旁加其字，名李骐。越三日，胪传凡三唱，无应者。上曰： 即李马也。 骐乃受诏。每投刺， 骐 字黑书 马 。朱书 其 。
相传徐髯翁受武宗知遇，曾以御手凭其左肩，遂制一龙爪于肩上，与人揖，只下右手。亦怪事也。
一母生二状元，奇哉！宋陈尚书与潘荣之交厚。潘无子，陈有妾宜子，乃以借之，即了翁之母也。未几，潘生子名良贵，其母遂往来两家焉。一母生二名儒，亦前所未有。
诗文好怪
罗玘为文，率奇古险怪。居金陵时，每有撰造，必栖踞乔木之颠，霞思天想。或时闭坐一室，客于隙间窥，见其容色枯槁，有死人气。都穆乞伊考志铭，铭成，语穆曰： 我为此铭暝去四五度矣！
怪道志铭多说鬼话！
刘几有文名。欧公知贡举，得几卷，曰： 天地轧，万物茁，圣人发。 公续之曰： 秀才刺，试官刷！ 以朱笔直勒之。
卢仝号玉川子，诗体与马异俱尚险怪。二人 结交诗 云： 同不同，异不异，是谓大同而小异。
亭馆奇名
江西右谕萧大山，好奇之士，名其堂曰 堂堂堂 ，轩曰 轩轩轩 ，亭曰 亭亭亭 。陈越经江西，萧邀饮，遍历亭馆以观其匾。至一洞，因戏之曰： 何不云 洞洞洞 ？ 萧为不怿。
晒腹书
郝隆七月七日出日中仰卧。人问其故，答曰： 我晒书。
东坡谓晨饮为 浇书 。李黄门谓午睡为 摊饭。
解语神柩
苗耽进士尝自外游，归途疾甚，不堪登升。适有辇棺而回者，以其价贱，即就而寝息其中。至洛东门，阍者不知其中有人，诘其来由。耽谓其讶己，徐答曰： 衣冠道路得病，贫不能致他物相与，无怪也！ 阍者曰： 吾守此三十年矣，未尝见有解语神柩！
陆舟
张思光给假东去。世祖问： 卿往何处？ 答云： 臣陆处无屋，舟居非水。 后日，上以问其从兄思曼。思曼曰； 融近东出，未有居止，权牵小船于岸上住。


子犹曰：迂士主文而讳戏，俗士逐戏而离文。其能以文为戏者，必才士也。尼父之戏也以俎豆，邓艾之戏也以战阵，晦翁之戏也以八卦，何独文人而不然？且夫视文如戏，则文之兴益豪；而虽戏必文，则戏之途亦窄，或亦砭迂针俗之一助云尔。集《文戏》第二十七。
成语诗
林观过年七岁，嬉游市中，以鬻诗自命。或戏令咏泄气，云： 视之不见名曰希，听之不闻名曰夷。不啻若是其口出，人皆掩鼻而过之。
改《观音经》语
《观音经》云： 咒诅诸毒药，所欲害身者，念彼观音力，还着于本人。 东坡居士曰： 观音慈悲，若说还着本人，岂其心哉？ 乃改云： 念彼观音力，两家都没事。
坡语虽趣，然非所以止咒也。经之意深，坡之意浅。
改苏诗
苏诗： 无事此静坐，一日似两日。若活七十年，便是一百四。 近有任达者更之曰： 无事此游戏，一日似三日。若活七十年，便是二百一。
子犹尝反其诗云： 多事此劳扰，一日如一刻。便活九十九，凑不上一日。
旧律易字
广东二贡士争名，至相殴。友人用旧诗更易诮之曰： 南北斋生多发颠，春来争榜各纷然。网巾扯作黑蝴蝶，头发染成红杜鹃。日落二人眠阁上，夜归朋友笑灯前。人生有打须当打，一棒何曾到九泉。
旧绝句易字
元微之贬江陵，过襄阳，夜召名妓剧饮。将别，作诗云： 花枝临水复临堤，也照清江也照泥，寄语东风好抬举，夜来曾有凤凰栖。 宋谢师厚作襄倅，闻营妓与二胥相好，此妓乞书扇，遂用元诗改末句云： 夜来曾有老鸦栖。
南昌张相公、兰溪赵相公，皆与张江陵相左。由翰林谪州同后屡迁，俱于辛卯入内阁。太仓王元驭当国，以诗戏之曰： 龙楼凤阁城九重，新筑沙堤拜相公。我贵我荣君莫羡，十年前是两州同。
《西堂纪闻》云： 昨夜阴山贼吼风，帐中惊起黑髯翁，平明不待全师出，连把金鞭打铁骢。 此诗不知谁作，颇为边人传诵。有张师雄者，居洛中，好以甘言媚人，洛人呼为 蜜翁翁 。会官塞上，一夕传虏犯边，师雄仓惶震恐，衣皮裘两重伏土窟中。秦人呼土窟为土空。有人改前诗以嘲之曰： 昨夜阴山贼吼风，帐中惊起蜜翁翁。平明不待全师出，连着皮裘入土空。
用旧诗句
杭有一妇，夫死，未终七即嫁，被讼于官，凂金编修为居间。临审时，金佯问问官云： 此辈何事？ 官曰： 丈夫身死未终七，嫁与对门王卖笔。 金曰： 月移花影上阑干，春色恼人眠不得。 官笑而从末减。
改用旧诗句
方于鲁，徽人，用造墨起家，多荐绅交。有长安贵人寄兰州绒与方，时夏四月矣，方急制为衣服之，以夸示宾客。或作诗嘲之曰： 爱杀兰州【革乞】鞑绒，寄来春后趱裁缝。寒回死等桃花雪，暖透生憎柳絮风。忽地出神挦细脚，有时得意挺高胸。寻常一样方于鲁，才着绒衣便不同。 或云此诗汪南溟作也。
太仓户富人宴客，王元美与焉。馔有臭鳖及生梨子。元美曰： 世上万般愁苦事，无过死鳖与生梨。 坐客大噱。
缩字诗
石曼卿登第，有人讼科场，覆考落者数人，曼卿在焉。方与同年期集，使至，追所赐敕牒。余人皆泣而起，独曼卿笑语终席。次日，放黜者受三班借职。曼卿作诗曰： 无才且作三班借，请俸争如录事参。从此免称乡贡进，且须走马东西南。
歇后诗
有时少湾者，延师师不尽礼，致其师争竞而散，或用果语赋歇后诗嘲之曰： 少湾主人吉日良时，束修且是爷多娘少。身材好象夜叉小鬼，心地犹如短剑长枪。三杯晚酌金生丽水，两碗晨餐周发商汤。年终算账索筵席《百家姓》有索咸席赖句，劈拍之声一顿相打。
相传嘲监生诗云： 革车买得截然高大帽，周子窗前满腹包草。有朝一日高曾祖考，焕乎其有文章没分毫。
云间求忠书院，为方正学建也。一日院观风，有儒童告考，张郡侯命学博往书院试之，缄二题，一曰 人力所通 ，一曰 鼻之于臭也 。时人为之语曰： 贡院求忠书，监场方孝孺，。不见人力所，但闻鼻之于。
《千文》歇后诗
《启颜录》：唐封抱一任栎阳尉，有客过之，面黄身短，又患眼及鼻塞。抱一用《千字文》语嘲之曰； 面作天地玄，鼻有雁门紫。既无左达承，何劳罔谈彼？
袁景文凯初甚贫，尝馆授一富家。景文性疏放，师道颇不立，未几辞归。其家别延陈文东璧。阵惩前事，待子弟甚严，然无他长，但善书耳。一日景文来访，文东适出，因大书其案云： 去年先生靡恃己，今年先生罔谈彼。若无几个始制文，如何教得犹子比。
诸理斋诗
凤林夏五，名景倩，延师周四维训子。以不称，欲再延。妻曰： 何为又增人口？ 夫不从，又延罗成吾。时诸理斋亦馆于夏，戏曰： 夏五本是五，增口便成吾。四维尚未去，如何又请罗？ 又夏五甚短，妻极长，每同立，仅齐妻乳。理斋作歇后语谑曰： 夏五官人罔谈彼，夏五娘子靡侍己。有时堂前相遇见，刚刚撞着果珍李。
广文嘲语
广文先生之贫，自古记之。近日士风日趋于薄。有某学先生者，人馈之肉，乃瘟猪也。先生嘲之曰： 秀才送礼，言之可羞。瘦肉一方，尧舜其犹。 又有以铜银为贽者，又嘲之曰： 薄俗送礼，不过五分，启封视之，尧舜与人。 或作破云； 时官之责门人也，言必称尧舜焉。
缩脚诗
旧有赋阙唇者云： 多闻疑，多见殆，吾犹及史之，君子于其所不知。 盖四语皆出《四书》，皆隐 阙 字，而末句尤奇。吴江一老翁，貌似土地，沈宁庵吏部亦用此体赋云： 入疆辟，入疆芜，诸侯之宝三，狄人之所欲者吾。 又吴中有顾秀才名达者，不学而狂。同学者嘲之云： 在邦必，在家必，小人下，不成章不。 并堪伯仲。
贯酸裔解大绅
钱塘有数衣冠士人游虎跑泉，饮间赋诗，以 泉 字为韵。中一人但哦 泉，泉，泉 ，久不能就。忽一叟曳杖而至，问其故，应声臼： 泉，泉，泉，乱迸珍珠个个圆。玉斧砍开顽石髓，金钩搭出老龙涎。 众惊问曰： 公非贯酸斋乎？ 曰： 然，然，然。 遂邀同饮，尽醉而去。
寿春道士以小像乞解学士题咏。解作大书 贼，贼，贼 。道士愕然。续云： 有影无形拿不得。只因偷却吕仙丹，而今反作蓬莱客。
十七字诗
正德间，有无赖子好作十七字诗，触目成咏。时天旱，府守祈雨未诚，神无感应。其人作诗嘲之曰： 太守出祷雨，万民皆喜悦。昨夜推窗看，见月！ 守知，令人捕至，曰： 汝善作十七字诗耶？试再吟之，佳则释尔。 即以别号 西坡 命题。其人应声曰： 古人号东坡，今人号西坡。若将两人较，差多。 守大怒，责之十八。其人又吟曰： 作诗十七字，被责一十八。若上万言书，打杀！ 守亦哂而逐之。
一说：守坐以诽谤律，发配郧阳。其母舅送之，相持而泣。泣止，曰： 吾又有诗矣：发配在郧阳，见舅如见娘。两人齐下泪，三行。 盖舅乃眇一目者也。
吴、翟戏笔
霍山进士吴兰高才玩世，以主事居乡。乡富人持大士像索赞。赞曰： 一个好奶奶，世间那里有。左边一只鸡，右边一瓶酒。只怕苍蝇来，插上一枝柳。 又有持寿星图求题，图有长松、明月、玄鹤、白鹿、灵龟。吴题云： 一枝松遮半边月，一只黄狗带着雪。若无老翁持杖赶，老鹰飞来抓去鳖。
翟永龄偶过靖江，人咸以相公称之。时有一吏在坐，亦称相公。翟意谓人不加敬。后有出扇求诗者，此吏捉笔竟题于前。次至永龄，故为不能之状，题曰： 山不山，水不水，一片板上两个鬼。扇景：一船二人。一吹笛，一摇橹。一个吹火通，一个舒火腿。吓得鸡婆，飞上天去。扇上画雁。世间名画见千万，不知此画出何许。 询知海槎，众人甚赧。
二苏诗
东坡夜宿曹溪，读《传灯录》，灯花堕卷上，烧一僧字，即以笔记于窗间，曰： 山堂夜沉寂，灯下读传灯。不觉灯花落，荼毗一个僧。
苏子由见白足妇洗衣，作诗嘲佛印云： 玉箸插银河，红裙蘸绿波。再行三五步，浸入老僧窠。
七十新郎
王稚宜七十娶妾。许高阳嘲曰： 七十作新郎，残花入洞房。聚犹秋燕子，健亦病鸳鸯。戏水全无力，衔泥不上梁。空烦神女意，为雨傍高唐。
骂孟诗
李太伯贤而有文章，素不喜佛，不喜孟子，好饮酒。一日有达官送酒数斗，太伯家酿亦熟。一士人无计得饮，乃作诗数首骂孟子。其一云： 完廪捐阶未可知，孟柯深信亦还痴。岳翁方且为天子，女婿如何弟杀之。 又云； 乞丐何曾有二妻？邻家焉得许多鸡？当时尚有周天子，何必纷纷说魏齐。 李见诗大喜，留连数日所与谈，莫非骂孟子也。无何酒尽，乃辞去。既而闻又有送酒者，士人再往，作《仁义正论》三篇，大率诋佛。李览之，笑曰： 公文采甚奇，但前次酒被公饮尽，后极索寞，今次不敢相留。
蜘蛛诗
洛阳歌妇杨苎罗，聪慧有才思。杨凝式甚怜之。时有僧云辨者，善讲经，杨令对歌者讲。忽蜘蛛垂丝飏云辨前，杨笑谓歌者曰： 试嘲得着，奉绢二匹。 歌者应声曰： 吃得肚婴撑，寻思绕寺行。空中设罗网，只待杀虫生。 辨体充肚大，故嘲之。杨见诗绝倒，大叫 和尚将绢来！ 云辨惭且笑，与绢五匹。
杨公复诗
南京大理少卿长兴杨公复，在京甚贫，家畜一豕，日命童于玄武湖壖采萍藻为食。吴思庵时握都察院章，以其密迩厅事，拒之。杨戏作小诗送云： 太平堤下后湖边，不是君家祖上田。数点浮萍容不得，如何肚里好撑船？ 谚云：宰相肚里好撑船。
嘲林和靖
隐士林和靖傲许洞。许嘲之云： 寺里掇斋饥老鼠，林间咳嗽老猕猴。豪民送物鹅伸颈，好客临门鳖缩头。
四十翁
庐陵欧阳重巡抚云南，以不给军粮夺职归。每过馆驿，必题诗壁上，大抵怨望之辞也，时年甫四十，称 涯翁书 。有无名氏书二绝于其诗后，云： 怨辞随处满垣飞，闻道先生放逐归。四十称翁非太早，人生七十古来稀。  醉翁千古号文宗，此日涯翁姓偶同。却想齐名就充老，世间安有四旬翁？
近考庐陵谪滁，号醉翁，年止四十，作诗者未知也。然中丞之窃比文宗，诚可诮。
钱鹤滩
状元钱鹤滩已归田。有客言江都张妓动人，公速治装访之。既至，已属盐贾。公即往叩。贾重其才名，立日请饮。公就酒语求见。贾出妓，衣裳缟素，皎若秋月，复令妓出白绫帕请留新句。公即题云： 淡罗衫子淡罗裙，淡扫蛾眉淡点唇。可惜一身都是淡，如何嫁了卖盐人？
欧阳景
有僧金銮，求欧阳景书与玉峰长老荐用。景封书曰： 金銮求与玉峰书，金玉相乘价倍殊。到底不关藤蔓事，葫芦自去缠葫芦。
食蕈
松阳诗人程渠南，滑稽士也，与僧觉隐同斋。食蕈，觉隐请渠南赋蕈诗。应声作四句云： 头子光光脚似丁，只宜豆腐与菠薐。释迦见了呵呵笑，煮杀许多行脚僧。 闻者绝倒。
唐解元二诗
吴令命役于虎丘采茶。役多求，不遂，谮僧。令笞僧三十，复枷之。僧求援于唐伯虎，伯虎不应。一日过僧所，戏题枷上云， 官差皂隶去收茶，只要纹银不要赊。县里捉来三十板，方盘托出大西瓜。 令询之，知为唐解元笔，笑而释僧。
伯虎尝出游遇雨，过一皂隶家。乞纸笔求画，唐遂画海螺数百，题其上云： 海物何曾数着君，也随盘馔入公门。千呼万唤不肯出，直待临时敲窟臀。
采蟾酥差
太医院有采蟾酥差，差时仪从甚都。某院判欲以炫耀其友，枉道过焉。友作诗嘲曰： 白马红缨出禁城，喧天金鼓拥霓旌。穿林过莽多豪气，拿住虾蟆坏眼晴。
梦鳝
南京王祭酒尝私一监生，其人忽梦鳝出胯下，以语人。人因为句曰： 某人一梦甚跷蹊，黄鳝钻臀事可疑。想是翰林王学士，夜深来访旧相知。 见《耳谈》。
应履平诗
应履平为德化令，满考，吏部试论，文优而貌不扬，不得列上。乃题诗都门前云： 为官不用好文章，只要须胡及胖长。更有一般堪笑处，衣裳糨得硬绷绷。 不书姓名。吏呈冢宰，曰： 此必应知县也。 遂升考功。
裁缝冠带
有业缝衣者，以贿得奖冠带。顾霞山嘲曰： 近来仕路太糊涂，强把裁缝作士夫。软翅一朝风荡破，分明两个剪刀箍。
周秀才
东都周默未尝作东。一日请客，忽风雨交作。宋温戏曰： 骄阳为戾己成灾，赖有开筵周秀才。莫道上天无感应，故教风雨一齐来。 见《文酒清话》。
龙宫海藏
正德中，御史某按浙，以 龙宫海藏 命题试，且云： 记出处者东立，不记者西退。 东西各一半。已而东立者所作不称意，无赏。西退者作诗诮之曰： 东廊且莫笑西廊，我笑东廊枉自忙。海藏龙宫无你分，大家随我度钱唐。
写真
姑苏蒋思贤父子写真。一日交写，皆不肖。时人嘲之曰： 父写子真真未像，子传父像像非真。自家骨肉尚如此，何况区区陌路人。
弄瓦诗
无锡邹光大连年生女，俱召翟永龄饮。翟作诗嘲云： 去岁相召云弄瓦，今年弄瓦又相召。寄诗上覆邹光大，令正原来是瓦窑。
独眼龙
吴中小集，有便宜行事之令，较拳高下，最后者为老儒，使之行酒。有行酒者，方病目，一睛红赤。众以 红 字为韵赋诗，唯刘元声最胜。诗云： 赢得人称独眼龙，怪来青白总非同。怜他满座能行酒，也算当场一点红。
恶字
李郁为荆南从事。有朝士寄书，字体殊恶。李寄诗曰： 华缄千里到荆门，章草纵横任意论。深荷故人相爱处，天行时气许教吞。 言堪作符也。
柏子庭诗
至元丙子，松江亢旱。闻方士沈雷伯道术高妙，府宫遣吏赍香币过嘉兴迎之。比至，傲甚，谓雨可立致。结坛仙鹤观，行月孛法，下铁简于湖泖潭井，日取蛇燕焚之。了无应验，羞赧宵遁。柏子庭和尚素称滑稽，有诗一联云： 谁呼蓬岛青头鸭，来杀松江赤练蛇。 闻者绝倒。
子庭又有《可憎诗》云： 世间何物最堪憎，蚤虱蚊蝇鼠贼僧，船脚车夫并晚母，湿柴爆炭水油灯。
东坡戏联
东坡谪惠州日，与一村校书为邻。年已七十，其妾生子，为具邀公。公欣然往。酒酣乞诗。公问妾年几何。曰： 三十。 乃戏赠一联云： 圣善方当而立岁，顽尊己及古稀年。 一时大噱。
东坡居惠，广守月馈酒六壶，吏尝跌而亡之。坡有诗云： 不谓青州六从事，翻成乌有一先生。
而已诗
洪舜俞为考功郎，应诏言事，论台谏失职，词甚剀切。内有 其相率勇往而不顾者，惟恭请圣驾款谒景灵宫而已 句，逐为台官所谪，谓 祗见宗庙，重事也，而舜俞乃云 而已 ，有轻宗庙之意， 因被落三官。舜俞自为诗云： 不得之乎成一事，却因而已失三官。
宋艺祖幸朱雀门，指门额问赵普： 何不止书朱雀门，乃着之字？ 普曰： 语助耳。 艺祖曰： 之乎者也，助得甚事？ 洪语本此。
榜后诗
孙山应举，缀名榜末。朋侪以书问山得失。答曰： 解名尽处是孙山，余人更在孙山外 。览者大笑。
王十朋正榜第一，李三锡副傍第一。时有戏正榜尾者曰： 举头虽不窥王十，伸脚犹能踏李三。
周师厚在郑獬榜及第，只压得陈传一人。自赋诗云： 有眼不堪看郑獬，回头犹喜见陈传。
长妓瘦妓
杜牧为宣州幕。时有酒妓肥大，牧赠诗曰： 盘祖当时有远孙，尚令今日逞家门。一车白土将泥脸，十幅红绡补破裩。瓦棺寺里逢行迹，华岳山前见掌痕。不须啼哭愁难嫁，待与将书问岳神。 牧同时澧州酒纠崔云娘，形貌瘦瘠，每戏调，举罚众宾；兼恃歌声，自以为郢人之妙。李宣古当筵一咏，遂至箝口。诗曰： 何事最堪悲，云娘只自奇。瘦拳抛令急，长嘴出歌迟。只见肩侵【髟/丐】，唯忧骨透皮。不须当户立，头上有钟馗。
生张八
北都有妓美色，而举止生梗，土人谓之 生张八 。因宴会，乞诗于处士魏野。野赠曰： 君为北道生张八，我是西州熟魏三。莫怪尊前无笑语，半生半熟未曾谙。 一作 也难毚 。
贫娼
吴生恋一娼，其人家甚贫。友人李云卿赋其事曰： 可笑梨园地，翻为寂寞场。当街为客座，隔壁是厨房。屋柱悬灯挂，泥坯甃火厢。烟烟三幅幔，旧旧一张床。草荐累堆厚，绵衾褦襶胖。竹竿衣架短，麻布手巾长。双陆无全马，棋盘少二将。恐惶之茂甚，不可也之当。 一时传笑。吴生耻，遂绝往。
通判
有以知县转管粮通判者。一郎中作诗贺之云： 最妙无如转判通，州官门报气何雄。班联喜得先推府，尊重何须羡老同？丞簿晚生今已矣，教官侍教且从容。更有一般堪羡处，下仓攒典列西东。 后郎中亦谪济南通判，先通判者官德州，其属吏也。到任时，僚属满堂，即书此诗，持轴往贺之。及言其故，无不绝倒。
药名诗
陈亚好用药名为诗，曾知祥符县，亲故多干托借车牛。因作诗曰： 地名京界足亲知荆芥，托借寻常无歇时全蝎。但看车前牛领上车前子，十家皮没五家皮五加皮。 亚尝言： 药名用于诗，无不可，而斡运曲折，使各中理，存乎其人。 或曰： 延胡索可用乎？ 沉思久之，吟曰： 布袍袖里怀漫刺，到处迁延胡索人。 此可赠游谒措大。
陈亚药名诗百首，如 风雨前湖近前胡，轩窗半夏凉半夏。  棋为腊寒呵子下呵子，衣嫌春暖缩砂裁缩砂。 《咏白发》云： 若是道人头不白道人头，老君当日合乌头乌头。 《赠乞雨自曝僧》云： 不雨若令过半夏半夏，定应晒作葫芦巴胡芦巴。 最脍炙人口。
萧风仪《桑寄生传》四诗亦佳，然终避其奇巧。
吃语诗
东坡作吃语诗戏武昌王居士云： 江干高居坚关扃，键耕躬稼角挂经。篙竿系舸菰茭隔，笳鼓过军鸡狗惊。解襟顾景各箕踞，击剑赓歌几举觥。荆笄供脍块搅聒，干锅更戛甘瓜羹。
一孝廉口吃，谢在杭与徐兴公各赠绝句以难之。谢二首云： 绿柳龙楼老，林萝岭路凉。露来莲漏冷，两泪落刘郎。 又 梨岭连连路，兰陵累累楼。流离怜冷落，郎辇懒来留。 兴公一首云： 留恋兰陵令，淋漓两泪热。岭萝凉弄濑，路柳绿连楼。
《反酒箴》
《汉书》：陈遵与张竦相善，而操行不同。竦居贫无宾客，而遵昼夜酣呼。先是黄门郎扬雄作《酒箴》以谏成帝，或为酒客难法度士云： 譬之于物，予犹瓶矣。观瓶之居，居井之眉。处高临深，动常近危。酒不沾口，臧水满怀。不得左右，牵于纆徽。一旦【惠-心】碍，【惠-心】，上纲反，县也，犹云挂碍，为瓽所轠，瓽，丁浪反，砖甃井也。轠，音雷。身提黄泉，骨肉为泥。自用如此，不如鸱夷。韦囊，以盛酒。鸱夷滑稽，腹大如壶。尽日盛酒，人复借酤。常为国器，托于属车。天子属车，常载酒食。出入两宫，经营公家。由是言之，酒何过乎？ 遵大喜，谓竦曰； 吾与尔犹是矣！
《反金人铭》
孙楚《反金人铭》曰： 晋太庙左阶前有石人焉，大张其口，而书其胸曰：我古之多言人也，无少言，少言少事，则后生何述焉。夫惟立言，名乃长久，胡为块然，自缄其口！
仿《春秋》
霅川月河莫氏称望族，家世以《春秋》驰声。至一酒楼饮，见壁间题云： 春王正月，公与夫人会于此楼。 盖轻薄子携妓来饮所题也。莫即援笔题其下云： 夏大旱，秋饥，冬雨雪，公薨。君子曰： 不度德，不量力，其死于饥寒也宜哉！  见者大笑。
笋墓志
傅奕病，未尝问医。忽酣卧，蹶然曰： 吾死矣乎！ 即自志曰： 傅奕，青山白云人也，以醉死，呜呼！ 陶榖戏效之，作《笋墓志》曰： 边幻节，字脆中，晋林琅玕之裔也，以汤死。建隆年月日立石。
《曲中月令》
指挥陈铎善嘲，作《曲中月令》。其二月有云： 是月也，壁虱出，沟中臭气上腾，妓靴化为鞋。
辊卦
宋末淮南潘纯戏作 辊卦 。其词曰： 辊，亨，可小事，亦可大事。象曰：辊，亨，天地辊而四时行，日月辊而昼夜明，上下辊而万事成。辊之时义大矣哉！象曰：地上有木，辊。君子以容身固位。初六，辊，出门无咎。象曰：出门便辊，又何咎也？六二，传于铁轊，象曰；传于铁轊，天下可行也。六三，君子终日辊辊，厉无咎。象曰：终日辊辊，虽危无咎也。九四，模棱吉。象曰：模棱之吉，以随时也。六五，神辊。象曰：六五，神辊，老于事也。上六，或锡之高爵，天下揶揄之。象曰；以辊受爵，亦不足敬也。 切中輓近膏育，可发谐笑。
赋韦舍人
天成年，卢文进镇邓，宾从祖饯。舍人韦吉年老，无力控驭，既醉，马逸驰桑林中，被横枝罥挂巾冠，露秃而奔。仆夫趋救，则已坠矣。旧患肺风，鼻瘾疹而黑，卧于道周。幕客无不笑者。左司郎中李任戏为赋云： 当其厅子潜窥，衙官共看，喧呼麦垄之中，偃仆桑林之畔。蓝搀鼻孔，直同生铁之椎；靦甸骷髅，宛似熟铜之罐。 闻者无不绝倒。
《齑赋》
范文正公少时作《齑赋》，其警句云： 陶家瓮内，淹成碧绿青黄；措大口中，嚼出宫商角徵。 盖亲尝忍穷，故得齑之妙处云。
偷狗赋
滕达道读书潜山僧舍。僧有犬，烹之。僧诉于县，县命作《偷狗赋》。有警联云： 撤梵宫之夜吠，充绛帐之晨羞。团饭引来，喜掉续貂之尾，索绹牵去，惊回顾兔之头。 令叹赏。
《张公吃酒李公醉赋》
郭景初夜出，为醉人所诬。官召景初诘其状。景初叹曰： 谚所云 张公吃酒李公醉 ！ 官即命作赋。郭云： 事有不可测，人当防未然。清河丈人，方肆杯盘之乐，陇西公子，俄遭酩酊之愆。 笑而释之。
成语赋谑
三衢一子弟，淫其里锻工之女，为工所擒，不忍杀，以铁钳缺其左耳，纵之去。诸理斋作赋谑之，内一联云： 君子将有为也，载寝之床；匠人斫而小之，言提其耳。
会稽马殿干有美姬，善歌，时出佐酒。马死，有梁承得之，亦侑觞。时陈无损酒酣，属句谑云： 昔居殿干之家，爰丧其马。今入邑丞之室，无逝我梁。 一座绝倒。
倒语赋
熙宁未改科前，有吴俦贤良为庐州教授，尝诲诸生： 作文须用倒语，如 名重燕然之勒 之类，则文势自然有力。 庐州士子遂作赋嘲之云： 教授于庐，名俦姓吴。大段意头之没，全然巴鼻之无。
典淮郡谢启
文本心典淮郡，萧条甚，谢贾相启有云： 人家如破寺，十室九空；太守若头陀，两粥一饭。
须虱颂
王介甫、王禹玉同侍朝见。虱自介甫襦领而上，直缘其须。上顾之而笑，介甫不自知也。朝退，禹玉指告，介甫命从者去之。禹玉曰： 未可轻去，愿烦一言。 介甫曰： 何如？ 禹玉曰， 屡游相须，曾经御览。 众大笑。
贺侧室育子启
陆伯麟侧室育子，友人陆象翁以启戏贺之，曰： 犯帘前禁，寻灶下盟。玉虽种于蓝田，珠将还于合浦。移夜半鹭鹚之步，几度惊惶；得天上麒麟之儿，这回喝采。既可续诗书礼乐之脉，深嗅得油盐酱醋之香。
谢遣妓启
陶榖奉使江南，韩熙载遣家妓以奉卮匜。及旦，以书谢云： 巫山之丽质初临，霞侵鸟道，洛浦之妖姿自至，月满鸿沟。 韩召妓讯之，云是夕忽当浣濯。
末名柬
翟永龄与陆廉伯并以才学驰名，后陆发解，而翟名最后。以书柬所亲曰： 至矣尽矣，方知小子之名；颠之倒之，反在诸公之上。
东坡制词
东坡以吕微仲丰肥，戏之曰： 公真有大臣体，《坤》六二所谓直方大也。 及吕拜相，东坡制其词，曰： 果艺以达，有孔门三子之风，直大而方，得坤卦二爻之动。
医官
卢质好谐谑，为庄宗管记。会医官陈玄补医学博士，所司请稿。质立草云： 既怀厚朴之才，宜典从容之职。 庄宗览之，久为启齿。
戏吴主事句
吴江为刑部主事，差还复命。鸿胪寺官语之曰： 声音要洪大，正选通政时也。起身不要背上。 至日蚤，吴果努力高声，亦无音节，又横走下御街西。孝庙为之解颜。时同僚杨郎中茂仁作一对句云； 高叫一声，惊动两班文武；横行几步，笑回万乘君王。
决僧判
双渐尝为令，入僧寺中。主僧半酣矣，因前曰： 长官可同饮三杯。 渐怒，判云： 谈何容易，邀下官同饮三杯；礼尚往来，请上人独吃八棒。
李翱尚书初守庐江，有僧相打，断云： 失法则不曾趺坐而坐，相打则偏袒左肩右肩。领来佛面前，而作偈言。各笞去衣十五，以例三千大千。
买憧券
王褒买僮，名便了。僮曰： 欲使便了，皆当上券。不上券，便了不能为也。 褒乃为券曰： 神爵三年正月十五日，资中男子王子渊，从成都安志里女子杨惠买夫时户下髯奴便了，决卖万五千。奴从百役，不得有二言。晨起早扫，饮食洗涤，居常穿臼，缚帚裁盂，凿井浚渠，缚落锄园，研陌杜埤。地刻大枷，屈竹作杷，削治鹿卢。出入不得骑马载车，踑足大呶，下床振头。垂钩刈刍，织履作麄。粘雀张鸟，结网捕鱼。缴雁弹凫，登山射鹿。入水捕龟，浚园纵鱼。雁鹜百余，驱逐鸱鸟。持梢牧猪，种姜养芋。长育豚驹，粪除堂庑，喂食马牛。鼓四起坐，夜半益刍。舍中有客，提壶行沽，汲水作餔。但当食豆饮水，不得嗜酒欲美。饮酒惟得沾唇渍口，不得倾盂覆斗。不得晨出夜入，交关伴偶。多取蒲茅，益作绳索。雨堕无所为，当遍将织薄。植种桃李，梨柿柘桑，三丈一树，八树为行，果类相从，纵横相当。果熟收敛，不得吮尝。犬吠当起，惊告邻里。撑门拄户，上楼击柝，持盾曳矛，环落三周。勤心疾作，不得遨游。筋老力索，种莞织席，事讫欲休，常舂一石。夜半无事，浣衣当白。若有私钱，主给宾客，不得奸私，事事关白。若不听教，当笞一百。
题小像
唐伯刚题邾仲谊小像云： 七尺躯威仪济济，三寸舌是非风起。一双眼看人做官，两只脚沿门报喜。仲谊云：是谁是谁？伯刚云：是你是你！
岳正再起再废。有自京师起者，传天子语于正曰： 岳正倒好，只是大胆。 正因写小像，遂櫽括其辞，题于上曰： 岳正倒好，只是大胆。唯帝念我，必当有感。如或赦汝，再敢不敢？
《化须疏》
沈石田有《化须疏》，其序曰： 慈因赵鸣玉髡然无须，姚存道为之告助于周宗道者，于其于思之间，分取十鬣，补诸不足，请沈启南作疏以劝之。 疏曰； 伏以天阉之有刺，地角之不毛，须需同音，今其可索，有无以义，古所相通。非妄意以干，乃因人而举。康乐著舍施之迹，崔谌传插种之方。唯小子十茎之敢分，岂先生一毛之不拔！唯有余以补也，宗道广及物之仁；乞诸邻而与之，存道有成人之美。使离离缘坡而饰我，当榾榾击地以拜君。把镜生欢，顿觉风标之异；临流照影，便看相貌之全。未容轻拂于染羹，岂敢易捻于觅句？感矣荷矣，珍之重之！敬疏。
《烹鸡诵》
唐六如游僧舍，见雌鸡，请烹为供。僧曰： 公能作诵，当不靳也。 援笔题曰： 头上无冠，不报四时之晓，脚跟欠距，难全五德之名。不解雄先，但张雌伏。汝生卵，卵复生子，种种无穷。人食畜，畜又食人，冤冤何已？若要解除业障，必先割去本根。大众先取波罗香水，推去头面皮毛，次运菩萨慧刀，割去心肠肝胆。咄！香水源源化为雾，镬汤滚滚成甘露。饮此甘露乘此雾，直入佛牙深处去，化生彼国极乐土！ 僧笑曰： 鸡得死所，无憾矣！ 乃烹以侑酒。
献海螺简
舒雅才韵不在人下，以戏狎得韩熙载之心。一日得海螺甚奇，宜用滑纸，以简献于熙载，云： 海中有无心斑道人，往诣门下。若书材糙涩逆意，可使道人驯之，即证发光地菩萨。 熙载喜受之。发光地，十地之一，出《华严经》。
行人司告示
行人司闲僻，官吏罕到，市人每日取汲厅前，顽童戏坐公座，或有戏揭告示云： 示仰各吏典，以后朔望日，仍要赴司作揖。凡男妇汲水者，毋得仍前擅坐公座。
策结
有二编修谒李西涯。公曰： 近有一策题： 两翰林九年考满，推擢何官？  二君笑云， 策破未有，先有一结：执事，事也，执事，责也，愚生何有焉？ 公大笑，题升宫坊。
词
徐渊子舍人善谐谑。丁少詹与妻有违言，弃家居茶寮，茹斋诵经，日买海物放生，久而不归。妻求徐解之，徐许诺。见卖老婆牙者，买一篮饷丁，作词曰： 茶寮山上一头陀，新来学得么？蝤蛑螃蟹与乌螺，知他放几多？有一物，似蜂窠，姓牙名老婆。虽然无奈得他何，如何放得他？ 丁大笑而归。
一人取妻，无元。袁可潜赠之《如梦令》云： 今夜盛排筵宴，准拟寻芳一遍。春去己多时，问甚红深红浅。不见不见，还你一方白绢。
叶祖诗词
叶祖义负隽声，尝曰： 世间有不分晓事，吾因一联咏之：醉来黑漆屏风上，草写卢仝月蚀诗。 后以多语去官，独西湖二三僧相善，为之祖饯。僧曰： 世事如梦而已。 叶曰： 如梦如梦，和尚出门相送。 闻者绝倒。
词曲
张明善尝作《水仙子》讥时，云： 铺唇苫眼早三公，裸袖揎拳享万钟，胡言乱语成时用。大纲来都是哄，说英雄，谁是英雄？五眼鸡岐山鸣凤，两头蛇南阳卧龙，三脚猫渭水飞熊。
王威宁越尤善词曲，尝于行师时见村妇便旋道傍，遂作《塞鸿秋》一曲： 绿杨深锁谁家院？见一女娇娥，急走行方便。转过粉墙东，就地金莲，清泉一股流银线。冲破绿苔痕，满地珍珠溅，不想墙儿外，马儿上，人瞧见。
元关汉卿嘲秃指《醉扶归》云： 十指如枯笋，和袖捧金樽。搊杀银筝字不真，搔痒天生钝。纵有相思泪痕，索把拳头揾。
弘治间，王骐以进士授吴桥知县，仅八月，免官居家，以词曲自乐。尝有妓为人伤目，睫下有青痕，遂作《沉醉东风》，曰： 莫不是捧砚时太白墨洒？莫不是画眉时张敞描差？莫不是檀香染？莫不是翠钿瑕？莫不是蜻蜓飞上海棠花？莫不是明皇宫坠下马？
王西楼磐平生不见喜愠之色。其家尝走失鸡，公戏作《满庭芳》云： 平生澹泊，鸡儿不见，童子休焦。家家都有闲锅灶，任意烹炮。煮汤的贴他三枚火烧，穿炒的助他一把胡椒。到省了我开东道。免终朝报晓，直唾到日头高。
西安一广文，博学而廉介有气。罢官归，贫甚，戏作《清江引》云： 夜半三更睡不着，恼得我心焦躁。圪蹬的响一声，尽力子吓一跳，把一股脊梁筋穷断了。
云间酒淡，有作《行香子》云： 浙右华亭，物价廉乎，一道会买个三升，打开瓶后，滑辣光馨。教君霎时饮，霎时醉，霎时醒。听得渊明，说与刘伶，这一瓶约摸三斤。君还不信，把秤来称。有一斤酒，一斤水，一斤瓶。


子犹曰：谬误原无定名，譬之郑人争年，后息者胜耳。喙长三尺，则 枕流嗽石 ，语自不错。若论灾发妖兴，贼民横路，即太极之生天、生地、生人，亦是第一误事，将谁使正之？齐有人，命其狗为 富 ，命其子为 乐 。方祭，狗入于室，叱之曰： 富出！ 其子死，哭曰； 乐乎！乐乎！ 人以为误也，而孰知其非误也，然而不可谓非误也。夫不误犹误，何况真误？集《谬误》第五。
祠庙
欧公《归田录》云：世俗传讹，惟祠庙之名为甚。今成都显圣寺者，本名蒲池寺，周显德中广之，更名显圣，而俚俗多沿旧名，今传为菩提寺矣。江中有大小孤山，以独立得名，而世俗传 孤 为 姑 。江侧有大石矶，谓之澎浪矶，遂传为 彭郎矶 ，云彭郎，小姑婿也。予尝登小孤，庙像乃一妇，而敕额为 圣母庙 ，岂止俚俗之谬哉！西京龙门山，夹伊水上，自端阔，望之如双阙，故谓之 阙塞 ，而山口有庙曰 阙口庙 。予尝见其庙像甚勇，手持屠刀尖锐，按膝而坐。问之，云： 此乃豁口大王也。 此尤可笑。
汲郡有肖像 三仁 ，并及商纣者，谓之 四王 。
陈锡玄曰： 推此类，知淫祠之可毁者多矣！
温州有 杜拾遗庙 ，后讹为 杜十姨 ，塑妇人像。邑人以 五撮须相公 无妇，移以配之。五撮须，盖伍子胥也。又江陵村事子胥，误呼 伍髭须 ，乃塑五丈夫，皆多须者。每祷祭，辄云 一髭须 、 二髭须 至 五髭须 。
谢在杭曰：阆州有 陈拾遗庙 ，乃陈子昂也。讹为 十姨 ，更肖女像，崇奉甚严。拾遗之官，误人如此！子昂屈为妇人犹可，独奈何令子美为鸱夷子妻乎！
陈州厄台寺，相传孔子绝粮处，旧榜 文宣王 ，因风雨洗剥，但存 王 字及 宣 字下一画。僧遂附会为 一字王佛 。
为传 一贯 故，称一字王，有何不可？又《元史》载：西南夷，惟白人一种好佛。胡元收附后，分置路府，诏所在立文庙，蛮目为 汉佛 。米元章写《高丽经》，亦以孔子为佛，颜渊为菩萨，则称佛又宜矣。宋吏胥辈以苍颉造字，故祖之。每祭，呼为 苍王 。更可笑。
蔡伯喈
江南一驿吏，以干事自任。典郡者初至，吏曰： 驿中毕备，请阅之。 刺史入酒室，见一像，问之，曰： 是杜康。 又入茶室，见一像，问之，曰： 是陆鸿渐。 刺史大喜。又一室，诸菜毕备，亦有一像，问之，曰： 蔡伯喈。 刺史大笑，曰。 此不必。
若到饭堂，必肖米元章像，到马坊，必肖司马迁像矣。
于进士则，谒外亲于汧阳，未至十余里，饭于野店。旁有紫荆树，村民祠以为神，呼日 紫相公 。则烹茶，因以一杯置相公前，策马径去，是夜梦峨冠紫衣人来见，自陈紫相公，主一方菜蔬之属。隶有天平吏，掌丰；辣判官，主俭。然皆嗜茶，而奉祠者鲜供此品。蚤蒙厚饮，可谓非常之惠。因口占赠诗，有 降酒先生丰韵高，搅银公子更清豪 之句。盖则是日以小分须银匙打茶，故目为 搅银公子 。则家蔬圃中祠之，年年获收。菜室中宜设此像。
茶神
《唐传载》云：时有鬻茶之家，陶为陆羽像，置炀器间，谓之茶神。有交易，则以茶祭之；无，则以釜汤沃之。
鬼误
《谑浪》；楚俗信鬼，有病必祷焉。尝夜祷于北郭门外，好事者遇之，窃翳身于莽，而投以砂砾。祷者恐，稍远去；益投，益远去，乃撄其肉而食焉。人以为灵也，祷益盛，而北郭门之灵鬼遂著。其后祷者不失肉，即反谓鬼不享而忧之。
《续笑林》：有赴饮夜归者，值大雨，持盖自蔽，见一人立檐下溜，即投伞下同行。久之，不语，疑为鬼也，以足撩之，偶不相值，愈益恐，因奋力挤之桥下而趋。值炊糕者晨起，亟奔入其门，告以遇鬼。俄顷复见一人，遍体沾湿，踉跄而至，号呼 有鬼 ，亦投其家。二人相视愕然，不觉大笑。
凶宅误
袁继谦郎中，顷居青社。假一第，素多凶怪，昏曀即不敢出户庭，合门惊惧。忽一夕闻吼呼，若瓮中声，至浊。举家怖惧，谓其必怪之尤者，穴窗窥之。是夕月晦，见一物苍黑色，来往庭中，似黄狗身，而首不能举。乃以铁挝击其脑，忽轰然一声，家犬惊吼而去。盖其日庄上输油至，犬以首入油瓮中，不能出故也。举家大笑，遂安寝。
洪都村中一大家，厅楼崇敞。每夜声响特异，以为妖，避而虚其室。有道士过门，称自龙虎山来。其家大喜，邀入，与约妖除当厚酬。道士入居之。夜见硕鼠尾巨如椎，跃入破柱，从柱击出，斩之。盖鼠尾始被啮流血，行沙中，沾沙重，既干，巨如椎；其作响皆是物，非妖也。道士乃山下鬻赝符者，幸获重赂，其名遂著。
庐山精
《稗史》：唐刘秉仁为江州刺史，自京将一橐驼至郡，放之庐山下。野人见而大惊，鸣鼓率众射杀之，乃以状白州，曰： 某日获庐山精于某处。 刘命致之，乃所放驼耳。
惊潮
海上每遇八月，秋涛大作，潮声夜吼，震撼城市。至正间，有达鲁不花者初至，闻此，夜不敢卧。因呼门者问之。门者从睡中应曰： 潮上来也！ 既觉，自知失答，连曰： 祸到！祸到！ 狂走而出。不花惊趋入内，呼其妻曰： 本冀作官荣耀，不意今夕共作水鬼！ 合门号恸，外巡徼闻哭，以为有变，传报正佐诸官，皆颠倒衣裳来救。乃叩门，不花恐水涌入，坚闭不纳。同僚破扉排墙而入，见不花夫妇及奴婢皆升屋大呼 救我 。同僚询知其实，忍笑而散。
甘子布
益州迸柑，例以纸裹。后长史易布，犹虑损坏。俄有御史姓甘名子布者至驿，驿吏驰报。长史疑敕御史来推布裹柑子事，参谒后，但叙布裹柑子为敬。御史初不解，久方悟，付之一笑。
皮遐叔
卢尚书弘宣，与弟卢衢州简辞同在京。一日衢州早出归，尚书问有何除改，答云： 无大除改，唯皮遐叔蜀中刺史。 尚书不知 皮 是 遐叔 姓，谓是宗人，低头久之，曰。 我弭节当家，没处得卢皮遐来。 衢州为言之，皆大笑。
同姓议婚
唐张守信为余杭守，爱富阳尉张瑶，欲以女妻之，为具衣装矣。女之保母问曰： 欲以女适何人？ 守信以张瑶对。保母曰： 女婿姓张，不知主翁之女何姓？ 守信方悟，乃止。
唐御史李逢年娶妇郑，不合，去之。尝属益府尹曹李睨更求一妇。睨言兵曹李扎妹新寡可娶，叩扎，扎亦许诺，约日成婚。及期，逢年饰装往迎，中道忽惊曰： 李睨过矣！ 因诣睨曰： 君思扎妹为复何姓？ 睨亦惊，过李扎曰： 吾乃大误！但知为公求好婿，为御史求好妇，都不思姓氏！ 各懊恨而退。
疑姓
阳伯博任山南一县丞，其妻陆氏，名家女也。县令妇姓伍。他日会诸官之妇，既相见，县令妇问赞府夫人何姓，答曰： 姓陆。 次问主簿夫人，答曰： 姓戚。 县令妇勃然入内。诸夫人不知所以，欲却回。县令闻之，遽入问其妇。妇曰： 赞府妇云姓陆，主簿妇云姓戚，以吾姓伍，故相弄耳！余官妇赖吾不问。必日姓八、姓九矣！ 令大笑曰： 人各有姓。 复令妇出。
令妇所疑不错，只是不合姓伍。子犹曰： 姓六、姓七，正是两家谦让处。还是令妇错怪。
兄弟误
张伯喈、仲喈兄弟，貌绝相类。仲喈妻妆竟，忽见伯喈，戏曰： 今日妆好不？ 伯喈曰： 我伯喈也。 妻急趋避。须臾又见伯喈，复以为仲喈，告云； 向大错误。 伯喈云： 我故伯喈。
长洲刘宪副瀚之族，有兄弟二人，初本孪生，貌极相肖。市有鬻青梅者，梅甚大，其兄戏与决赌云： 能顿食百颗。 市人云： 果尔，当尽以担中梅相饷。 刘食其半，佯称便，旋入门。而其弟代之出，食至尽。众莫能辨，遂为所胜。
意气
虞啸父为孝武侍中。帝从容谓曰： 卿在阁下，初不闻有献替。 虞家富春近海，误谓帝望其意气，对曰： 天时尚暖，鱼鳖虾蜣未可致。寻当有献。 帝抚掌大笑。
餽献曰 意气 ，二字亦新。
误食
王敦初尚主，如厕，见漆箱盛干枣，本以塞鼻。王谓厕上亦下果，遂至食尽。既还，婢擎金澡盘盛水，琉璃盘盛澡豆。因倒著水中而饮之，谓是干饭。群婢掩口。
鸡舌香
桓帝侍中迺存，年老口臭，上出鸡舌香与含之。鸡舌颇小，辛螫不敢咀咽，嫌有过赐毒，归舍辞诀。家人哀泣，莫知其故，求舐其药，出在口香，乃咸嗤笑。
常春藤
唐姜抚云： 服太湖常春藤，终南山旱藕，可长生。 玄宗诏使自求之。民间以藤渍酒，多暴死，抚逃去。
宣和间，王定观好学能诗，少年为殿中监，宠甚渥。一日召入禁中，曰： 朕近得异人制丹砂，服之可以长生。炼治经岁，色如紫金，卿为试之。 定观忻跃拜命，取而服之。才下咽，觉胸中烦躁之甚，俄顷烟从口出。急扶归，已不救。既殓，闻柩中剥啄声，莫测所以。已而，火出其内，顷刻遂成烈焰。屋庐尽焚，延燎十数家方息。异药之误人类如此！
医误
金华戴元礼，国初名医，尝被召至南京。见一医家，迎求溢户，酬应不间，戴意必深于术者，注目焉。按方发剂，皆无他异，退而怪之，日往视焉。偶一人求药者既去，追而告之曰： 临煎时下锡一块。 麾之去。戴始大异之，念无以锡入煎剂法，特叩之。答曰： 是古方。 戴求得其书，乃 餳 字耳。戴急为正之。
误造
贞元中，给事中郑云逵，与国医王彦伯邻居。尝有萧俛求医，误造郑。郑为诊之，曰： 热风颇甚。 又请药方，郑曰： 药方即不如东家王供奉。 俛既觉失错，惊避趋出。是时京师有乖仪者，必曰 热风 。
唐临济令李回，娶张氏。张父为庐州长史，告老归，以婿薄其女，往临济辱之。误至全节县，入厅大骂。邑令惊怪，使执而鞭之。困极，乃告以故。令驰报回，回至乃解。
北齐刘臻位仪同，恍惚多误。有刘讷者亦任仪同，俱为太子学士。臻住城南，讷住城西。臻欲寻访，谓从者曰： 汝知刘仪同家乎？ 从者谓臻欲还家，于是引之而去。既叩门，尚末悟，犹谓至讷家，乃大呼曰： 刘仪同可出矣！ 其子迎于门，臻惊曰： 汝亦来耶？ 子曰： 此是大人家。 于是顾盼久之，乃悟，始叱从者曰： 汝无大意，吾欲造刘讷耳！
陈太常
陈音，字师召，莆田人，有文行，而性恍惚。一日朝回，语从者曰： 今日访某官。 从者不闻，引辔归舍。师召谓至其家矣，升堂周览，曰： 境界全似我家。 又睹壁间画，曰： 我家物，缘何挂此？ 既家僮出，叱之曰： 汝何亦来此？ 僮曰： 故是家。 师召始悟。
陈师召检书，得友人招饮帖，忘其昔所藏也，如期往。累茶不退，主人请其来故。曰： 赴君饮耳。 主人讶之，难于致诘，具酒饮罢，方忆去年此日曾邀饮也。
下次请此等客，只是口邀。
刑部郎中浙江杨某，字文卿。而山西杨文卿，为户部郎中。一日浙江杨氏招师召饮，而师召造山西杨氏。时文卿尚寝，闻其来，亟起迎之。坐久，师召不见酒肴，乃谓曰： 觞酒豆肉足矣，毋劳盛馔。 文卿愕然，应曰： 诺。 入告家人，使治具。俄而浙江使人至，白以 主翁久候 。师召始悟曰： 乃汝主耶？吾误矣！ 一笑而去。
陈师召尝信宿具馔邀客，早尽忘之，径造其家双陆。将午不申宿约，客反治具留餐。顷之，家人来促上席。师召未审视，疑是别家来招，怒谓之曰： 汝请我主人去，我竟何如！
陈师召清旦入朝，误置冠缨于背。及见同僚垂缨，俯视颔下，怪其独无。一人遽持缨而正曰： 公自有缨，但无背后眼耳。
李西涯赠诗有 十年犹未识冠缨 之句。
陈音不事修饰，蓬垢自喜。官四品，夫人鬻得金狮绯袍，不知为武臣服。公亦不察，衣袍肖像。李西涯见之，遽题曰： 观其鬃则齐，观其衣则非。若人也，可信而可疑，使蓬其鬓，更其衣，呜呼庶几！
陈音尝考满，误入户部。见入税银者，惊曰： 贿赂公行，至此已极！
翁肃
闽人翁肃守江州，昏耄。代者至，既交割，犹居右偏，代者不校也。罢起转身，复将入州宅。代者揽衣止之，曰： 这个使不得！
犯胡讳
石勒制法甚严，兼讳 胡 尤峻，有醉胡乘马，突入府门。勒大怒，谓门吏冯翥曰： 向驰马入门，为是何人，而故纵之！ 翥惶遽忘讳，对曰： 向有醉胡乘马驰入，甚呵止之而不可，所谓互乡难与言，非小臣所能制。 勒笑曰： 胡正自难与言。 恕而不罪。
樊坦性廉，而疏朴多误。由参军擢章武内史，入辞勒。勒见坦衣敝，大惊曰： 贫何至此？ 坦对曰： 顷遭羯胡无道，资财荡尽，是以穷敝。 勒笑曰： 羯贼乃尔大胆！孤当相偿耳。 坦大惧。勒曰： 孤律自防俗士，不关卿辈。 乃厚赐之。
犯名
元绛，字厚之，知福州日，有吏白事。公曰： 如何行遣？ 吏对曰： 合依原降指挥。 公曰： 元绛未尝指挥。 吏悚而退。
仆射韩皋病疮。医人傅药不濡，曰： 天寒膏硬耳。 皋笑曰： 韩皋实是硬。
按：皋字仲闻，貌类父滉，既孤，不复视镜。真硬汉也！
杨诚斋，名万里。为监司时，巡历至一郡。郡守张宴，有官妓叶少歌《贺新郎》词送酒，其中有 万里云帆何时到 。诚斋遽曰： 万里昨日到。 太守大惭，即监系官妓。
一日触三人
唐郗昂与韦陟交善，因话国朝宰相谁最无德。昂误对曰： 韦安石也！ 寻自觉，惊走。路逢吉温，温问： 何故仓惶如此？ 答曰： 适与韦尚书话国朝宰相最无德者，本欲言吉琐，误言韦安石。 既言，又鞭马而走。抵房相琯之第，执手慰问，复舍琐以房融为对。言讫大惭，趋出。昂有时称，忽一日而犯三人，举朝嗟叹，唯韦陟遂与绝交。出《国史补》。
姓误
何敬容在选日，客有姓吉者诣之。敬容问曰： 卿与丙吉远近？ 答曰： 如明公之与萧何。
语误
元帝皇子生，普赐群臣，殷洪乔谢曰： 皇子诞育，普天同庆，臣无勋焉，而猥颁厚赉。 帝笑曰： 此事岂可使卿有勋耶？
刘髦二子俱登进士。长子妇入京，公送登舟，以手援之。郡守见而笑。公曰： 府公笑我乎？若跌入水，尤可笑也！ 次妇入京，公时卧疾，呼之床前，曰： 老年头风，可买一帕寄回。 明旦登程，诸亲毕会，忽呼子妇曰： 毋忘昨夜枕上之嘱。 众骇然，问其故，乃始抚掌。
五字皆错
渊明《读<山海经>》诗曰： 精卫衔微木，将以填沧海。刑天舞干戚，猛志故常在。 有作渊明诗跋尾者，谓 形夭无千岁 ，莫晓其意。后读《山海经》云： 刑天，兽名，好衔干戚而舞。 乃知五字皆错。
《酉阳杂俎》云：天山有神，名刑天。黄帝时，与帝争神。帝断其首。乃曰： 吾以乳为目，脐为口。 操干戚而舞不止。
曹元宠《题村学堂图》云： 此老方扪虱，众雏争附火。想当训诲间，都都平丈我。 昔有宿儒过村学中，闻其训 都都平丈我 ，知其讹也，校正之。学童皆骇散。时人为之语曰： 都都平丈我，学生满堂坐。郁郁乎文哉，学生都不来。
瞎字不识
臧武仲，名纥，音切为 瞎 ，而世多误呼为 乞 。萧颖士闻人误呼，因曰： 汝纥字也不识。 后人遂误以为 瞎字也不识 。
《放生池记》
高文虎作《西河放生池记》，有 鸟兽鱼鳖咸若 ，本夏事，引为商事。太学诸生为谑词哂其误。陈晦行草制，以 舜卜禹用昆命元龟 字，有倪侍郎驳之。陈疏辩 古今命相，多用此语 。擢陈台端，倪罢去。时嘲云： 舍人旧错夏商鳖，御史新争舜禹龟。
射策误
宋制科题，有 尧舜禹汤所举如何 ，乃汉时宫中谒者赵尧举春，李舜举夏，倪汤举秋，贡禹举冬，各职天子所服也。又 汤周福祚 ，乃张汤、杜周也。当时士子以唐、虞、三代为对，遂无一人合者。
近时文宗出论题，有 孔子不知孟子之事 ，合场茫然不知。乃《论语》 陈司败章 圈外注也。苏紫溪先生视学浙中，有知人之鉴，而出题险僻。如 一至一，二至二，三句三圣人，四句四孔子 。场中多有搁笔而出者。
科场中进士程文，多可笑者。治平中，国学试策，问 体貌大臣 。进士策对曰： 若文相公、富相公，皆大臣之有体者，若冯当世、沈文通，皆大臣之有貌者。 意谓文、富丰硕，冯、沈美少也。刘厚甫遂目沈、冯为 有貌大臣 。
诗鬼正误
虞文靖在宜黄时，尝倚楼吟诗，有 五更鼓角吹残雪 之句。忽隔溪一童揖而言曰： 角可吹，鼓不可吹。 亟命召之，已失所在。盖诗鬼也。
高塘
濠州西有高塘馆，附近淮水。御史阎敬爱宿此馆，题诗曰： 借问襄王安在哉，山川此地胜阳台。今朝寓宿高唐馆，神女何曾入梦来？ 轺轩来往，莫不吟讽言佳。有李和风者至，又题诗曰： 高唐不是这高塘，淮畔江南各一方。若向此中求荐枕，参差笑杀楚襄王。 读者莫不解颜。
《草诀百韵歌》
有云《草诀百韵歌》乃右军所作。杨用修戏曰； 字莫高于羲之，得羲之自作《草韵》奇矣。更得子美《诗学大成》，孔子《四书活套》，足称三绝。
吏牒
《祝氏猥谈》云：一大将乞翰林某诗，专令一吏候之，免其他役。吏始甚德之。既逾改火，吏不胜躁，具牒呈其将，言： 蒙委领某翰林文字，为渠展转支延，已及半载，显是本官不能作诗，虚词诳脱。
马疑司马
绍圣间，马从一监南京排岸司。适漕使至，随众迎谒。漕一见，即怒叱之曰： 闻汝不职，未欲按汝，尚敢来见耶？ 从一惶恐，自陈 湖湘人，迎亲就禄 ，求哀不已。漕察其语，南音也，乃稍霁威，曰： 湖南亦有司马氏耶？ 从一答曰： 某姓马，监排岸司耳。 漕乃微笑曰： 然则勉力职事可也。 初盖认为温公族人，故欲害之。自此从一刺谒，削去 司 字。
王彦辅《麈史》乖谬二事
京西宪按行至一邑，辱县尉张伯豪，斥使下骑而步，且行且数其不才。既入传舍，有虞侯白言： 提刑适骂官员，乃陶中丞女婿。 宪矍然曰： 何不早告我！ 亟召尉，与之坐。茶罢，乃曰： 闻君有才，适来聊相沮。君词色俱不变，前途岂易量耶！ 即命书吏立发荐章与之。
某路宪至一郡，因料兵，见护戎年高，谓守倅曰： 护戎老不任事，何可容也？ 守、倅并默然。戎抗声曰： 我本不欲来，为小儿辈所强，今果受辱！ 宪问： 小儿谓谁？ 曰： 外甥章得象也。 盖是时方为宰相。宪曰： 虽年高，顾精神不减，不知服何药？ 戎曰： 素无服饵。 宪又曰： 好个健老儿！ 惠酒而去。
语云 朝里无人莫做官 ，只为有此辈花脸。
误笞
许诫言为琅琊太守，有囚缢死狱中，乃执去年修狱吏典鞭之。典曰： 小人职修狱，狴牢破坏当笞，今贼乃自缢也。 诫言怒曰： 汝胥吏，又典狱，举动自合笞耳！
虽误，却是快语。
误黥
陈东官苏州时，因断流罪，命黥其面，有 特刺配 字。黥毕，幕中相与白曰： 凡言 特 者，罪不至是，而出于朝廷一时之旨，非有司所得行。 东即以 特刺 改 准条 ，再黥之。后有荐其才于政府者，曰： 得非人面上起草稿者乎？
译误
元时，达鲁花赤为政，不通汉语，动辄询译者。江南有僧，田为豪家所侵，投牒讼之。豪厚赂译。既入，达鲁花赤问： 僧讼何事？ 译曰： 僧言天旱，欲自焚以求雨耳。 达鲁花赤大称赞，命持牒上。译业别为一牒，即易之以进；览毕，判可。僧不知也，出门，则豪已积薪通衢，数十人舁僧畀火中焚之。
胡元闰位，天地反覆，即此一事可见耳。
防误得误
桓温将举殷浩为尚书令，先致书闻浩。浩欣然答书，虑有谬误，开闭数四，竟达空函。
不误为误
后唐刘夫人，少因兵乱，与父相失。及贵宠，其父刘山叟负药囊诣宫门，请见。时诸嫔御争以门第相尚，后恐为己辱，即曰： 妾离家时，父已亡殁，安得有是？ 要命驱出杖之。帝尝于宫中敝服携篚，装刘山臾寻女以为戏笑。
闽中一娼，色且衰，求嫁不遂，乃决之术士。云： 年至六十，当享富贵之养。 娼以为不然。后数年，闽人有子从幼为阉人者，闻其母尚存，遣人求得之，馆于外第。翌日出拜，见其貌鄙陋，耻之，不拜而去，语左右曰： 此非吾母，当更求之也。 左右窥其意，至闽求美仪观者，乃得老娼以归。至则相向恸哭，日隆奉养，阅十数年而殁。
贫父受杖，肥娼受养。颠之倒之，势利榜样。
不误反误
有一狠子，生平多逆父旨。父临死，嘱曰： 必葬我水中！ 冀其逆命得葬土中，至是狠子曰： 生平逆父命，今死，不敢违旨也。 乃筑沙潭水心以葬。
误而不误
隆庆时，绍兴岑郡侯有姬方娠。一人偶冲道，缚至府，问曰： 汝何业？ 曰： 卖卜。 岑曰： 我夫人有娠，弄璋乎？弄瓦乎？ 其人不识所谓，漫应曰： 璋也弄，瓦也弄。 怒而责之。未几，果双生一子一女。卜者名大著。
吴下管生，失一小青衣，问占于柳华岳，得 剥床以肤 爻。柳素昧文理，连味 以肤 二字，忽曰： 汝有姨夫乎，试往其家索之，可得也。 管如其言，果获之。柳名益起。
一书生礼奎神甚虔，同侪戏之，以经书文七首置神座下。书生得之，喜曰： 神赐也！ 稽首受而读之。及试命题，一如所读，竟登第。
不伏误
陈彭年摄太常，导驾误行黄道。有司止之。彭年正色回顾曰： 自有典故！ 礼曹畏其该洽，不敢诘。
天顺间，钱塘张锡作文极捷，而事多杜撰。有问者，则高声应曰： 出《太平广记》。 以其帙多难卒辨也。类此。
误福
毕士安作相，有婿皇甫泌放纵，累戒不悛。毕欲面奏之，甫启口云 臣婿皇甫泌 ，即值边有警报，不终其说。越数日，又言，值上内逼，遽起遥语曰： 卿累言，朕已知之矣。 俄降旨超转一资，毕竟不敢自明。李吉甫恶吴武陵，欲阻其进。知贡举官怀榜至，未接，先问： 吴武陵及第否？ 忽有中使宣敕至。主司恐是旧知，榜尚在怀，即添注武陵姓名，中使去，呈李。李曰： 此人至粗，何以及第？ 然名已上榜，无可奈何矣。二事正相类。
怯误为勇
张亮过建安城下，壁垒未固，高丽兵奄至。亮素怯，踞胡床直视不能言。将士见之，疑以为勇，相与奋击。败敌，还报亮。亮犹股栗未宁。
父僧误
京师有少尼与一男子情好，欲长留之，不得，乃醉而髡其首，以弟子畜之。后其妻踪迹至寺，得夫以归。夫深自渐悔，且嘱妻； 勿泄，俟吾发长。 时其子商于外，妇每怪姑倍食，又数闻人音，穴壁窥之，正见姑与一僧同卧，忿恚，具白其子。子大怒，取刀入室，抚两人首，其一僧也，即奋刃断僧首。母觉而止之，不及，告以故。子验其首乃大悔。有司谓 虽非弑逆，然母奸不应子杀。 遂坐死。
婆奸媳
万历辛卯间，阊门外有父子同居者。子商于外，妇事舅姑极柔婉，妪遂疑翁与妇通，乃夜取翁衣帽自饰，潜入妇寝所，试抱持之。妇不得脱，怒甚，以手指毁其面。妪负痛，始去，明旦托病不起。妇潜归父母家，诉之。父往察，翁面无损，归让其女不实。女恚，竟自经。父讼于官，翁亦无以自明。邻里称妪面有伤痕，执妪鞫之，事乃白。时吴中喧传为 婆奸媳 。
罗长官
万历丙戌间，京师有佣工之妇，先与卫军罗姓者交密，呼为 罗长官 ，后以隙绝。妇久旷欲动，乃择胡（旧版作葫）萝卜润之，每寝，执以自娱，快意处亟呼萝卜为 罗长官 。邻人闻之，以为罗君复修好矣。邻有恶少年，素垂涎于妇，调之不从，恨焉。适佣工夜归，与妇寝。恶少不知也，意其独宿，故无声，挟利刀潜入，将迫之。扪枕得双头，误认为罗，怒甚，连斫之而去。事既上，有司不能决。邻人曰： 前此每夜其妇必呼其旧好之罗长官。然但闻声，未见其人也。 官以罗妒奸杀人，当重辟。罗极称冤，竟不白。恶少归，嗟叹不已。妻叩之，备述其故。妻亦与一人有私，其所私者，正避匿床下，计欲杀恶少而取其妻，乃以所闻语鸣官。恶少竟得罪，而罗长官乃释。
误哭
今春，吾苏北教场演武。故事：铳手三人，试三铳，铳不响，有罚。第二铳偶走药，火喷面黑，其人诣河头洗涤。而第三铳药线甚迟，铳手俱责，以口吹之，铳忽发，破头而死。而第二人之妇，初时闻其夫为铳伤，仓惶来视，即见死尸横地，以为夫也，便大哭。第三人之妇亦来同看，反以好言解，俄而第二人至，二妇俱骇，询之，知其详，于是第三人之妇放声举哀，而前妇收泪，转为解慰焉。
讹言
至元丁丑六月，民间谣言朝廷将采童男女以授鞑靼为奴婢，且俾父母护送交割。自中原至江南，人家男女年十二、三以上，便为婚嫁，扰扰十余日方息。吴僧柏子庭有诗戏之，曰： 一封丹诏未为真，三杯淡酒便成亲。夜来明月楼头望，唯有嫦娥不嫁人。 隆庆戊辰，有私阉人者，名张朝，假传奉旨来浙直选宫女。一时惊婚者众，舆人、厨人无从顾觅，亦如至元故事。有人改子庭诗云： 抵关内使未为真，何必三杯便做亲？夜来明月楼头望，吓得姮娥要嫁人。 又讹言并选寡妇伴送入京。于是孀居无老少，皆从人，有守制数十年，不得已，亦再适。又有人为诗曰： 大男小女不须愁，富贵贫穷错对头。堪笑一班贞节妇，也随飞诏去风流。
蝎虎冤
守宫与蜥蜴二种。守宫即蝎虎，常悬壁。蜥蜴毒甚于蛇，又名 蛇医 ，俗言与龙为亲家，故能致雨。古法用蜥蜴数十，置水瓮中，数十儿持柳枝咒曰： 蜥蜴蜥蜴，兴云吐雾，降雨滂沱，放汝归去。 宋熙宁中，求雨时觅蜥蜴，不能尽得，以蝎虎代之，入水即死。小儿更咒曰： 冤苦冤苦，我是蝎虎。似尔昏沉，怎得甘雨！
国初，大江之岸尝崩，人言下有猪婆龙。对者恐犯国姓，只言下有鼋。太祖恶与 元 同音，令捕殆尽。物之称冤者，岂独壁虎哉？
马冤
舞马已散在人间，禄山尝睹其舞而心爱之，自是因以数匹卖于范阳。其后转为田承嗣所得，不之知也，杂战马中，置之外栈。忽一日，军中享士，乐作，马舞不能已。厮养皆谓其为妖，操箠击之。马谓其舞不中节，愈加抑扬顿挫。厩吏遽以马怪白之，箠至死。时人亦有知其舞马者，以暴故，终不敢言。


子犹曰：妖祥无定名也；如有定，则人力无如何矣。屈轶指佞，獬豸触奸，物之上瑞也。然以指佞触奸之事，而徒责之一草一兽，安用人为！且圣世无奸佞，又何以章屈轶、獬豸之奇乎？圣世既不必有，而末世又不见有，则屈轶、獬豸亦虚名耳。虽然，圣世德胜，妖祥皆虚，末世祥多虚而妖多实，鬼以之灵，物以之怪，人以之疵厉，此其故可思也。集《妖异》第三十四。
草异
灵帝光和中，陈留、济阴诸郡路边草生似人状，操矛弩，牛马万状备具。
太康中二异
太康中，幽州有死牛头能作人言。又有山石状似蹲狗，行人近，辄咬之。后石勒称王。
肉异
前赵嘉平四年，有流星坠于平阳北十里。视之，则有肉长三十步，广二十七步，臭闻于平阳，肉旁常有哭声，昼夜不止。已而刘后产一蛇一虎，各害人而走，寻之不得，顷之乃在陨肉之旁。后卒，乃失此肉。哭声亦止。
好块大肉！贪嘴者，观此必当流涎。
画异
石虎武殿初成，图画自古圣贤、忠臣、孝子、烈士、贞女，皆变为胡状。旬余，头悉缩入肩中。后石闵以胡人不为己用，悬赏，令赵人斩胡首，一日杀二十余万。于是高鼻多须者，无不滥死。
莲异
《北齐书》：后主武平中，特进侍中崔季舒宅中，池内莲茎皆作胡人面，仍着鲜卑帽。俄而季舒见杀。
天画
滕涉，天圣中为青州太守。盛冬浓霜，屋瓦皆成百花之状，以纸摹之。又《大金国志》：金末，河冰冻成龟文，又有花卉禽鸟之状，巧过绘缕。此天画也。
弘治二异
弘治最为盛世，而己酉、庚戌间一时奇变。如浙江奏景云县屏风山有异物成群，其状如马，大如羊，其色白，数以万计，首尾相衔。从西南石牛山凌空而去，自午至申乃灭。居民老幼男女，无弗见者。又陕西庆阳府雨石无数，大者如鹅卵，小者如鸡头实。说长道短，剌剌不休。皆见之奏章，良可怪也。
水斗
宋高宗时，程氏家井水溢，高数尺，夭矫如长虹，声如雷，穿墙毁楼，二水斗于杉墩，且前且却。约十余刻乃解。
土斗
唐天宝中，汝南叶县有二土块相斗血出。数日方止。
石臼斗
武清县民家石臼，与邻家碌碡，皆自滚至麦地上，跳跃相斗。乡人聚观，以木隔之，木皆损折，斗不可解。至晚方息。乡人怪之，以臼沉污池中，以碡坠深坎，相去各百余步。其夜碡与臼复斗于池边地上，麦苗皆坏。秀才李廷瑞闻之，亟往观焉。斗犹不辍，乍前乍却，或磕或触，硁然有声，火星炸落。三日乃止。
铛异
《广记》：唐宰相郑絪与弟少卿缊同居昭国里。一日厨馔将备，其釜忽如物于灶中筑之，离灶尺余，连筑不已。旁有铛十余所，并烹庖将熟，皆两耳慢摇，良久悉腾上灶，每三铛负一釜而行，其余列行引从，自厨中出地。有足折久废者，亦跳踯而随之。出厨东过水渠，诸铛并行无碍，而折足者不能过。举家惊异聚观，有小儿咒之曰： 既能为怪，折足者何不能前？ 诸铛乃弃釜庭中，却返，每两铛负一折足者以过，往入少卿院堂前排列。乃闻空中轰然如崩屋声，悉为埃烬矣。
冰柱
《丹铅要录》：正德中，文安县河水每僵立。是日，天大寒，遂冻为柱，高围俱五丈，中空而旁有穴。数日，流贼过县，乡民入穴中避之。赖以全者甚多。
牛犬言
晋惠泰安中，江夏张骋晨出，所乘牛言曰： 天下乱，乘我何之？ 骋惧而还。犬又曰： 归何早也？
犬猫异
《广记》：唐左军容使严遵美一旦发狂，手足舞蹈。家人咸讶。猫谓犬曰： 军容改常也，颠发也！ 犬曰： 莫管他！从他！
《朝野佥载》：鄱阳龚纪与族人同应进士举。唱名日，其家众妖竞作，牝鸡或晨鸣，犬或巾帻而行，鼠或白昼群出。至于器皿服用之物，悉自变常。家人惊惧，召巫治之。时尚寒，巫向炉坐，有一猫卧其侧。家人谓巫曰： 吾家百物皆为异。不为异者，独此猫耳。 于是猫立拱手言曰： 不敢。 巫大骇而出。后数日，捷音至，三子皆高第。
按遵美因异乞休，竟免于难，而龚氏反为吉征。乃知妖祥非人所测。
蝇异
术士相牛僧孺，若青蝇拜贺，方能及第。公疑之。及登第讫，归坐家庭，有青蝇作八行立，约数万，折躬再三，良久而去。
黄鼠怪
无锡县龙庭华家，氏族甲于江左。有宗人某，堂中大柱内忽穿二穴，常见走出两矮人，可二三寸许。主人怪之，择日延道士诵经为厌胜之法。两矮人复出听经。逐之，则又无迹。命塞其穴。而旁更穿一穴，出入如故。主人治药弩，令奴张以伺之。既出，毙其一，一疾走去。视之，乃雌黄鼠也。少顷，忽有矮人百余辈出与主人索命。仆从哗噪而走。又少顷，复有七、八人以白练蒙首，出堂中恸哭。仍复逐去。久之，闻柱中发铃钹声。众谓送葬。又久之，闻柱中起箫鼓声。众谓鼠中续偶。闭其堂经月，怪便寂然。
鼠殡
《搜神记》：豫章有一家，婢在灶下，忽有人长数寸，来灶间。婢误以履践杀一人。遂有数百人著缞麻持棺迎丧，凶仪皆备；出东门，入园中覆船下。就视，皆是鼠。妇作汤浇杀，遂绝。
玉贞娘子
程迥者，伊川之后。绍兴八年，来居临安之后洋街。门临通衢，垂帘为蔽。一旦有物如燕，瞥然自外飞入，径著于堂壁。家人近视，乃一美妇，仅长五六寸，而形体皆具，容服甚丽。见人殊不惊，小声历历可辨。自言： 我是玉贞娘子，偶然至此，非为灾祸。苟能事我，亦甚善。 其家乃就壁为小龛，香火奉之。能预言休咎，皆验。好事者争往求观，人输百钱，方为启龛。至者络绎，程氏为小康。如是期年，忽复飞去，不知所在。
孔升翁
龙门寺异蜂，大如鹊。僧网至笼中。明日大蜂至笼边，呼 孔升翁 。僧异而放之。见《韵府》。
虱诵赋
扬州苏隐夜卧，闻被下有数人念杜牧《阿房宫赋》，声紧而小。急开被视之，无他物，唯得虱十余，其大如豆。杀之即止。
鱼念佛鸡卵念佛
唐天宝间，当涂民刘成、李晖以巨舫载鱼。有大鱼呼 阿弥陀佛 。俄而万鱼俱呼，其声动地。
敬宗朝，宫中闻鸡卵内念 南无观世音 。
镟中佛象
常熟丘郡家食橱内，锡镟置熟鸡半只，忘之矣。偶婢检器皿，见橱边光焰。发视之，乃镟中鸡蒸气结成一小殿宇，中坐佛一尊，如世间大士像，眉目分明。婢奔告郡。郡移于堂上，率家人罗拜之。三日犹不灭，召巫者束一草船，浮之于城河。时万历癸未正月初六日。见《戒庵漫笔》。
此鸡疑即唐敬宗朝鸡卵种也。又唐询家烹鸡，忽火光出釜中。视之，有未产卵现菩萨像坐莲花。自是誓不杀生。
蛤蜊、蚌异
唐文宗方食蛤蜊，一蛤蜊中现二菩萨像，螺髻璎珞，足履菡萏。命致之兴善寺。隋炀帝亦有此事。
吴兴郡宗益剖蚌，中有珠现罗汉像，偏袒右肩，矫首左顾。宗益奉以归慈感寺。
鳖异
万历己卯，严州建德县有渔者获一鳖，重八斤。一酒家买之悬室中，夜半常作人声。明日割烹之，腹有老人长六寸许，五官皆具，首戴皮帽。大异之，以闻于县与郡。郡守杨公廷诰时入觐，命以木匣盛之，携至京师，诸贵人传观焉。又丁未年，遂昌县民宋甲剖一鳖，中有比丘端坐，握摩尼珠，衫履斩然。俱见邸报。
颖川王户部在通州时，一日宴客，庖人烹鳖。剖之，有鬼、判各一。朱发蓝面，皂帽绿袍；左执簿，右执笔，种种皆具，刻画所不能及。王自是遂断兹味。
菜花现佛
《笔谈》云：李及之知润州，园中菜花悉变莲花。仍各有佛坐花中，形如雕刻。
鸡生方卵
弘治末，崇明县民有鸡生一方卵。异而碎之，中有弥猴，才大如枣。
石中男女
成化间，漕河筑堤，一石中断，中有二人作男女交媾状。长仅三寸许，手足肢体皆分明，若雕刻而成者。高邮卫某指挥得之，以献平江伯陈公锐。锐以为珍藏焉。
石犹有情，人何以免！
狐假子路以下 精怪
东昌宣圣殿，设空体木像。正德中，子路忽人语云： 我仲由也！夫子命我主此土祸福。 人争祭奠，必令祭者暂出闭门。顷之入视，肴核都无余者。一御史经其地曰： 此必妖也！ 多设烧酒劝之，俄而无声，乃一狐寐于侧。御史笑曰： 以汝希仲由，乃学宰予耶？
鬼畏面具
金陵有人担面具出售，即俗所谓 鬼脸子 者。行至石灰山下，遇雨沾湿，乃借宿大姓庄居。庄丁不纳，权顿檐下，愁不能寐。而面具经雨将坏，乃拾薪爇火熯之。首戴一枚，两手及两膝各冒其一，以近燎。至三更许，有一黑大汉，穿一黑单衣，且前且却。其人念必异物，惧其面具而然，乃大声叱之。黑汉前跪曰： 我黑鱼精也！  家何在？ 曰： 在此里许水塘中。与主人之女有交，故每夕来往。不意有犯尊神，望恕其责。 其人叱之使去。明旦，访主人之女，果病祟。遂告之故。竭塘渔之，得乌鱼，重百余斤，乃腌而担归。
鬼张以下 鬼
弘治中，高邮张指挥无嗣，求妾未得。偶出湖上，见败船板载一女甚丽，波浮而来。问之，曰： 妾，某邑人。舟覆，一家皆没。妾赖板得存，幸救我。 张援得之，甚宠爱。逾年生子。女栉沐必掩户。一日婢从隙窥之，见女取头置膝上绾结，加簪珥，始加于颈。大惊，密以启张。张未信。他日张觇之，果然。知为妖，排户入斩之，乃一败船板耳。子已数岁，无他异，后袭职。至今称 鬼张指挥 云。
无鬼论
阮瞻素执无鬼论。忽有客通名诣瞻，寒温毕，聊谈名理。良久，及鬼神事，反复甚苦。客遂屈，作色曰： 鬼神，古圣所传，君何得独言无？既仆便是鬼！ 于是变为异形，须臾消灭。
《麈谈》云：闽仆顺童雨夜暮归，见一人持灯就伞。偕行良久，语童曰： 闻此地有鬼，汝曾遇否？ 童笑曰： 吾行此多年，未之见也。 将适通衢，寄伞者曰： 汝试看我面。 视之，乃无颔颏者！仆狂叫而走。相传世间人鬼半，但人不见鬼耳。
鬼巴
《夷坚志》：临川王行之，为广东龙泉尉。表弟季生来访，泊船月明中。夜半，有鬼长二尺，靛身朱发，倏然而入，渐逼卧席，冉冉腾身行于腹上。季素有胆，引手执之，唤仆共击。叫呼之声甚异，顷刻死，而形不灭。明旦，剖其肠胃，以盐腊之，藏箧中，谓之 鬼巴 。或与谈神怪事，则出示之。
药鬼
刘池苟家有鬼，常夜来窃食。刘患之，乃煮野葛汁二升泻粥上，覆以盂。其夜鬼来发盂啖粥，须臾在屋上吐。遂绝。
髑髅言
御用监奉御来定，五月间差往南海子公干。从五六骑出城，舁酒肴为路食。日午，至羊房南大柳树下，脱衣卸鞍，坐树根上，以椰瓢盛酒，捣蒜汁濡肉自啖。回顾一髑髅在旁，来夹肉濡蒜，戏纳髑髅口中，问之曰： 辣否？ 髑髅即应之曰： 辣！ 终食之顷，呼辣不已。来惊悸，令人去其肉，呼亦不己。遂启行至海子。毕事而回，呼辣之声随其往还，入城始绝。数日后，来遂病死。见《马氏日抄》。
《江湖纪闻》载至元丙子，习家湖髑髅呼盐事，类此。
白骨
刘先生者，河朔人。尝至上封，归路遇雨。视道旁一冢有穴，遂入以避。会昏暮，因就寝。夜将半，睡觉，雨止，月明透穴，照圹中历历可见。甓甃甚光洁，北壁有白骨一具，自顶至足俱全，余无一物。刘方起坐，近视之，白骨倏然而起，急前抱刘。刘极力奋击，乃零落堕地。刘出，每与人谈其事。或曰： 此非怪也，刘真气壮盛，足以翕附枯骨耳。
鬼姑神
南海小虞山中有鬼母，一生千鬼。朝产之，暮食之。今苍梧有鬼姑神是也。虎头龙足，蟒目蛟眉。
蛤精疾以下 奇疾
《北齐书》：右仆射徐之才善医术。时有人患脚跟肿痛，诸医莫能识。之才曰： 蛤精疾也。得之当由乘船入海，垂脚水中。 疾者曰： 实曾如此。 为割之，得蛤子二个如榆荚。
食鸡子疾
褚澄彦回弟。善医术。一人有冷疾，澄为诊脉，云是食白瀹鸡子过多所致。令取苏子一升煮服之。始一服，乃出一物如升。开看是雏鸡，翅距具足，能行走。澄曰： 未也！ 更服之，又吐，得如向者鸡二十头，乃愈。
铜枪
《述异记》：汉末时，有一人腹内痛，昼夜不眠，敕其子曰： 吾气绝后，可剖视之。 死后，其子果剖之，得一铜枪。后华佗闻之，便往，出巾箱内药投之，枪即化为清酒。
临甸寺僧
齐门外临甸寺，有僧年二十余，患蛊疾，五年不瘥而死。僧少而美，性又淳，其师痛惜之，厚加殡送。及荼毗，火方炽，忽爆响一声，僧腹裂，中有一胞。胞破，出一人，长数寸，面目肢发，无不毕具，美须蔚然垂腹。观者惊异。
张锷
秘书丞张锷嗜酒，得奇疾。中身而分，左常苦寒，右常苦热。虽盛暑隆冬，着袜裤纱绵相半。
饮不饮
元载不饮，其鼻闻气已醉。人以针挑其鼻尖，出一小虫，曰： 此酒魔也！ 由是日饮一斗。
镇阳有士人嗜酒，日常数斗。至午后，兴发不可遏。家业遂废。一夕大醉，呕出一物如舌。初视无痕窍，至欲饮时，眼遍其上，矗然而起。家人沃之以酒，立尽，如常日所饮之数。遂投烈火中，忽爆裂为数十片。士人由是恶酒。
《说储》载异疾三条
宋知制诰吕缙叔得疾，身渐缩小，乃如小儿。姜愚忽不识字，数载方复。宋时一女子，视直物皆曲，弓弦界尺之类尽如钩。
肠痒
傅舍人为太学博士日，忽得肠痒之疾：满腹作痒，又无搔处，欲笑难笑，欲泣难泣。数年方愈。
徐氏
参政孟庾夫人徐氏，有奇疾。每发于闻见，即举身战栗，至于几绝。见母与弟皆然。至死不明。又恶闻徐姓，及打铁打银声。尝有一婢，使之十余年，甚得力，极喜之。一日偶问其家所为业。婢曰 打铁 。疾遂作，更不欲见，竟逐去之。医遂无能施其术。
腹中击鼓
陈子直主簿之妻，有异疾。每腹胀，则中有声如击鼓，远闻于外，腹消则声止。一月一作。
喉声合乐
《酉阳杂俎》云：许州有一老僧，自四十年已后，每寐熟，即喉声如鼓簧，若成均节。许州伶人伺其寝，即谱其声。按之丝竹，皆合古奏。僧觉亦不自知。
空中美人
《北齐书》：天统中，武成酒色过度，恍惚不恒。曾病发，自云： 初见空中有五色物，稍近，变成一美妇人。去地数丈，亭亭而立。食顷，变为观世音。 之才云： 此色欲多，大虚所致。
应声虫
《文昌杂录》：刘伯时常见淮西士人杨勔，自言中年得异疾，每发言应答，腹中辄有虫声效之，数年间，其声浸大。有道士见而惊曰： 此应声虫也！久不治，延及妻子。宜读《本草》，过虫所不应者，当取服之。 勔如言，读至 雷丸 ，虫忽无声。乃顿饵数粒，遂愈。始未以为信，其后至长汀，遇一丐者，亦是疾，而观者甚众。因教之使服雷丸。丐者谢曰： 某贫无他技，所求衣食于人者，唯借此耳。
应声虫，本病也，而丐者以为衣食之资，死而不悔。又安知世间功名富贵，达人不以为应声虫乎？噫，衣食误人，肯服雷丸者鲜矣！
活玉窠
《清异录》：盩厔吏魁召士人训子弟，馆于门。士人素有蛀牙，一日复作，左腮掀肿。遂张口卧，意似懵腾。忽闻有声发于龈腭，若切切语言，人物喧哗，渐出口外，痛顿止。至半夜，却闻早来之声，仍云： 小都郎回活玉窠也。 似呼喝状，颊上蠢然直入口。弹指顷，齿大痛。诸旦，具告主人。劝呼符咒治之，痛止肿消。竟不如何怪。
谢在杭云：余同年历城穆吏部深，家居得疾，耳中常闻人马声。一日闻语曰： 吾辈出游郊外。 即似车马骡驴以次出外，宿疾顿瘳。至哺，复闻人马杂遝，入耳中，疾复如故。穆延医治，百计不效。逾年自愈。始信陶穀所载不谬。
一胎六十年以下 产异
《百缘经》云：佛在世时，王舍城中有一长者，财宝无量，不可称计。其妇足满十月，便欲产子，然不肯出。寻重有身，足满十月，复产一子。先怀者住在右胁。如是次第怀妊九子，各满十月而产，唯先一子故在胎中，不肯出外。其母极患，设汤药以自疗治，病无降损。嘱及家中： 我腹中子故活不死。今若设终，必开我腹，取子养育。 迨母命终，诸亲眷属，载其尸骸诣诸冢间，请太医耆婆破看之，得一小儿，形状故小，头发皓白，俯偻而行，四向顾视，语诸亲言： 汝等当知，我由先身恶口骂辱众僧，故处此热藏中，经六十年，受是苦恼。
一生四十子
周哀公之八年，郑有人一生四十子。其二十人生，二十人死。
肉带悬儿
《稗史》：宋孝廉所亲家有婢，产出肉带子一条，带上共悬十八小儿面目形体，无不具备，联络如缀。观者云集。其母惧而弃之。
窦母等
《五杂俎》云：汉窦武之母，产一蛇，一鹤。晋枹罕令严根妓产一龙、一女、一鹅。刘聪后刘氏产一蛇、一虎。唐大顺中资州王全义妻孕而渐下入股，至足大拇指。拆而生珠，渐长大如杯。宋潮州妇人产子如指大，五体皆具者百余枚。《狯园》云：万历己酉，石湖民陈妻许氏，产一白鱼。壬子，苏城昊妻娩身，产一金色大鲤鱼，长四尺许，鳞甲灿然。其家大骇，投诸清冷之渊。里人呼其父曰 渔翁 。
产法马
万历丁未，吴县石湖民陈妻许民，产夜叉、白鱼。后又妊，过期不产。一日请治平寺僧在家转经祈佑。其夕功未毕，内呼腹痛急。忽产下一胞，讶是何物，破而视之，乃一秤银铜法马子也！举家大骇，权之，重十两。视其背，有铸成字样，验是 万历二十二年置 七字，迹甚分明，至今尚在。比邻章秀才偕同学方生亲诣其庐，传玩而异之。或疑铜精所交，或疑五郎所幻，未可知。
产钱
徐州吴瑞者，秀才玠之弟，行第八，年二十余。妻初产子，历五十四日，忽呕出水数合，有铜青气。家人曰： 此儿伤重，何为出水绿色耶？ 明旦，遂哕出三角物数十。其家怪而洗之，乃成二钱，分为四块，平正无大小之殊。五、六日，连下数升。合之，得大钱七十二文。皆有年号，轮郭周正，体面无一不符。遂以胶粘而固之。闻者皆求观，州有司亦至。其儿竟无他异。
产《本际经》
张衡之女玉兰，幼而洁素，不食荤血。年十七岁，梦朱光入口，因而有孕。父母索之，终不肯言。唯侍婢知之。一日谓侍婢曰： 我死，尔当剖腹以明我心。 其夕遂殁。父母不违其言，剖腹得一物。如莲花初开，其中有白素金书十卷，乃《本际经》也。十余日间，大风雨晦暝，遂失其经。
产掌
鄞县民出贾，妻与其姒同处。夫久不归，见夫兄，私心慕之，成疾阽危。家人知所以，且怜之。计无所出，强伯氏从帷外以手少拊其腹，遂有感成孕。及产，唯一掌焉。
额产
晋安帝义熙中，魏兴李宣妻樊氏怀妊。过期不育，而额上有疮，儿穿之以出。长为将，今犹存，名胡儿。见《异苑》


子犹曰：谈锋之中人，如风触墙，鲜不反矣。其不反者，非大愚人，则大忮毒人。鱼军容所谓 怒犹常情，笑乃不可测 者也。是故能酬者，不病嘲。而能嘲者，亦反乐于得酬。旗鼓相向，为鹳为鹅。或吴艎之复归，或赵帜之遽拔。虽使苏、张复生，谁能射辕门之戟？傥亦凭轼者之大观乎？集《酬嘲》第二十四。
杨玠
杨玠，北人，巧应对。京兆杜公瞻戏曰： 君既姓杨，阳货实辱孔子。 玠曰： 君既姓杜，杜伯尝射宣王。 又殿内将军牛子充戏曰： 吾羊有玠，恐不任厨。 玠曰： 君牛既充，正当烹宰。 又太仓张策戏曰： 卿本无德量，忽共叔宝同名。 玠曰： 尔既少才献，敢与伯符连讳！ 又太子洗马萧翊，兰陵人，戏曰： 流共工于幽州，易北恐非乐土。 玠曰： 放驩兜于崇山，江南岂是胜地！
张裔
张君嗣在益州，为雍闿缚送与吴。武侯遣邓芝使吴，因便请裔。裔在吴，流徙伏匿，吴主未之知。临发引见，问曰： 蜀卓氏女亡奔相如，贵土风俗何以乃尔？ 裔曰： 愚以为卓氏寡女，犹贤于买臣之妻。
诸葛恪
吴主权尝燕见费祎，逆敕群臣，使祎至，伏食勿起。祎至，权为辍食，而诸人不起。祎调之曰： 凤凰来翔，麒麟吐哺，驴骡无知，伏食如故。 诸葛恪应曰： 爰植梧桐，以待凤凰。有何燕雀，自称来翔？何不惮射，使还故乡。
孙权使太子嘲诸葛恪曰： 恪食马矢一石。 答曰： 臣得戏君，子得戏父？ 权曰： 可。 洛曰： 乞太子食鸡卵。 权曰： 人令卿食马矢，卿令人食鸡卵，何也？ 恪曰： 所出同耳。 权大笑。
徐陵聘魏
徐陵至魏馆，是日甚热，魏收嘲陵曰： 今日之热，当为徐常侍来。 徐即答曰： 前王肃至此，为魏始制礼仪。今我来聘，使卿复知寒暑。 收大惭。
《月赋》、《秋月诗》
孝武尝问魏延之曰： 谢庄《月赋》何如？ 答曰： 庄始知 隔千里兮共明月 。 帝召庄，以延之语语之。庄应声曰： 延之作《秋月诗》，始知 生为久别离，死为长不归 。
赵孟頫、周草窗对
赵魏公孟頫有一私印，曰 水晶宫道人 。周草窗以 玛瑙寺行者 对之，赵遂不用此印。后见草窗同郡崔进之药肆悬一牌曰 养生主药室 ，赵以 敢死军医人 对之，崔亦不复设此牌，赵语人曰： 我今日方为水晶宫吐气！
苏、刘
刘贡父晚得癞疾，鼻陷，又坐和苏子瞻诗罚金。元祐中，同为从官。贡父曰： 前于曹州，有盗夜入人家，室无物，但有书数卷耳。盗忌空还，取与卷而去，乃举子所著五七言也。就库家质之。主人喜事，好其诗。不舍手。明日盗败，吏取其书。主人赂吏而私录之。吏督之急，且问其故。曰： 吾爱其语，将和之也。 吏曰： 贼诗不中和他！  子瞻亦曰： 少壮读书，颇知故事。孔子尝出。颜、仲二子行而过市，而卒遇其师。子路矫捷，跃而升木。颜渊懦缓，顾无所之，就市中所谓石幢子者避之。既去，市人以贤者所至，遂更其名曰 避孔子塔 。 坐者绝倒。
狼驴
袁元峰阁老与郭东野同朝。郭戏袁曰： 今日东门丁报一猿走入，西门又报一狼走入。已知皆是狼，然则猿亦似狼乎？ 袁曰： 今日有人索题居扁者。予问居在何处？曰：在郭东野外。因题之曰：郭东野庐。
陶榖使吴越
陶榖在翰林日，念宣力已久，意希大用，使同类乘间探之。艺祖曰： 翰林草制，皆检前人旧本，俗所渭 依样画葫芦 耳。 榖题一绝于玉堂署，云： 官职须从生处有，才能不管旧时无。堪笑翰林陶学士，年年依样画葫芦。 艺祖见之，薄其怨望。后奉使吴越，忠懿王宴之，因食蝤蛑，询其族类。忠懿命自蝤蛑至蜞蚏凡十余种以进。榖曰： 一蟹不如一蟹！ 以讽忠懿之不如钱镠也。宴将毕，或进葫芦羹相劝。榖不举筯。忠懿笑曰： 先王时庖人善制此羹，今依样馔来者。 榖嘿然。
原父酬欧公
刘原父晚年再娶。欧公作诗戏之云： 仙家千载一何长，浮世空惊日月忙。洞里桃花莫相笑，刘郎今是老刘郎。 原父得诗不悦，思报之。初欧公与王拱辰同为薛简肃公婿，欧公先娶王夫人姊，再娶其妹，故拱辰有 旧女婿为新女婿，大姨夫作小姨夫 之戏。一日三人会间，原父曰： 昔有一学究训学子诵《毛诗》，至 委蛇委蛇 ，学子念从原字。学究怒而责之曰： 蛇当读作姨字，毋得再误， 明日，学子观乞儿弄蛇，饭后方来。问： 何晏也？ 曰： 遇有弄姨者，从众观之。先弄大姨，后弄小姨，是以来迟。  欧公亦为之噱然。
按简肃公墓文，王拱辰两为公婿。而《诗话》等书皆称欧公，未解。
何承天
何承天年老，为著作佐郎。诸佐郎并名家年少。荀伯子嘲之，呼为 奶母。 何曰： 卿当云 风凰将九子 ，何言 奶母 ？
王、范
王文度、范荣期常同诣简文，范齿胜，王爵胜。王遂在范后，王因谓范曰： 簸之扬之，糠秕在前。 范曰： 淘之汰之，砂砾在后。
祝石林
给事祝石林，曾为黄陂博士。偶入郡，与黄冈令刘联坐。令心易之，而嗔其抗直，曰： 吾乡士人有一破，乃 大哉尧之为君 一节题。破云： 以齐天之大圣，极天下之无状焉。  祝曰： 吾亦有一破，题是 不得已而之景丑氏宿焉 。破云： 处无可奈何之地，遇大不相干之人。  同官绝倒。明年，祝及第，刘以县令考察为民。
王清
王清系掾吏，初授卑官，有异才，累迁嘉兴府同知。以督责海塘有功，擢两淮佥宪。逾半年，请告归。在嘉时，偕太守行香文庙。太守戏指先师，谓公曰： 认得此位老先生否？ 清曰： 认得，这老先生人品极高，只是不曾发科。 太守默然。
只夸科第，不论人品，此位老先生，太守反不认得。
仕宦迟速
魏周泰为新城太守。司马宣王使钟毓调曰： 公释褐政府三十六日，拥盖守兵马郡。乞儿乘小车，一何驶乎！ 泰曰： 君名公之子，小有文采，故守吏职。猕猴骑土牛，又何迟也！
陆兵曹、张给事
陆式斋容一日与张给事宴，投壶中耳。给事曰： 信是陆兵曹，开手便中帖木耳。 式斋答云： 可惜张给事，闭口常学磨兜坚。 给事有惭色。
费侍郎对
费宏官侍郎，其兄奉常。公宴，以长少易位，刘瑾适过之，曰： 费秀才以羊易牛。 公答曰： 赵中贵指鹿为马。
侍郎谑
景泰间兵、刑二部僚佐会坐。时于公谦为兵书，俞公士悦为刑书。刑侍郎戏谓兵侍郎曰： 于公为大司马，公非少司驴乎？ 兵侍郎即应之曰： 俞公为大司寇，公非少司贼乎？
崔副使允，京山侯元之弟也。初登第时，偕同年王侍郎寅之子允修，谒王之一乡前辈。其人问崔何人。王云： 崔驸马弟也。乃兄驸马，此为驸驴。 崔答曰： 此王侍郎儿。乃父侍狼，此为侍狗。
洗马
刘定之升洗马，朝遇少司马王伟。王戏之曰： 太仆马多，洗马须一一洗之。 刘笑曰： 何止太仆，诸司马不洁，我亦当洗。
太常卿大学士
陈师召擢南京太常，门生会饯，有垂涕者。李西涯大学士在席，为句云： 师弟重分离，不升他太常卿也罢。 公应声曰： 君臣难际会，便除我大学士何妨？ 一座绝倒。
按陈音，莆田人，李东阳同榜，性宽坦。在翰林时，夫人尝试之。会客至，呼茶，曰： 未煮。 公曰： 也罢。 又呼干茶，曰： 未买。 公曰： 也罢。 客为捧腹。时因号 陈也罢 。
增广、检讨
内乡县李蓘，字子田，官翰林检讨。其弟名荫，字袭美，久滞增广生。蓑遣书荫曰： 尔今年增广，明年增广，不知增得几多？广得几多？ 荫答书曰： 尔今日检讨，明日检讨，不知检得甚么？讨得甚么？
试官举子
唐制：举人试日，既暮，许烧烛三条。主文权德舆于帘下戏云： 三条烛尽，烧残举子之心。 举子遂答云： 八韵赋成，惊破侍郎之胆。
僧赞宁等
僧赞宁辞辩纵横，人莫能屈。时有安鸿渐者，文辞隽敏，尤好嘲咏。尝街行，遇赞宁与数僧相随。鸿渐指而嘲白： 郑都官不爱之徒，郑谷诗：爱僧不爱紫衣僧。时时作队。 赞宁应声答曰： 秦始皇未坑之辈，往往成群。
安鸿渐素好谑。凌侍郎策，其父曾为镇所由，父携拜鸿渐乞名。鸿渐命名，曰 教之 。盖言所由生也。策后颇衔恨之。
潘阆常谑惠崇曰： 崇师尔当忧狱事。吾去夜梦尔拜我，尔岂当归俗耶？ 惠崇曰： 此乃秀才忧狱事尔。惠崇，沙门也。惠崇拜，沙门倒也。秀才得无诣沙门岛耶？
包山寺在苏州太湖。僧天灵者，博学通文。有一秀才嘲之曰： 秃字如何写？ 僧应声曰； 秀字掉转尾就是。
僧录惠江、中书程紫霄，俱辩捷。江素充肥，会暑袒露。霄见之，曰： 僧录琵琶腿。 江曰： 先生觱栗头。 又见骆驼数头。霄指一大者曰： 此必头陀也。 江曰： 此辈滋息，亦有先后。此先生，非头陀。
僧贯休有机辩。杜光庭羽士欲挫其锋，每相见，必俟其举措以戏调。一日，因舞辔于通衢，贯休马坠粪。光庭连呼： 太师！太师！数珠落地！ 贯休徐曰： 大还丹！大还丹！
儒匠
有木匠颇知通文，自称儒匠。尝督工于道院，一道士戏曰： 匠称儒匠，君子儒，小人儒？ 匠遽应曰： 人号道人，饿鬼道，畜生道？
古今巧对
刘潜夫
杨平舟栋以枢掾出守莆阳，刘潜夫克庄兄弟俱以史官里居，郡集公寓。王臞轩迈戏之云： 大编修，小编修，同赴编修之会。 潜夫云： 欲属对不难，不可见怒。 王愿闻之。乃云： 前通判，后通封，但闻通判之名。 盖王凡五得倅而不上云。王又尝拆刘名调之云： 十兄二十年前何其壮，二十年后何其不壮？ 刘应之曰： 二兄二十年前何其遇，二十年后何其不遇？
东坡、佛印
佛印原儒家流，书无不读，与东坡友善。神庙时，祷旱，命僧人入内修演。东坡谓佛印冒侍者入观盛事。上见魁伟，遂赐披剃。心颇衔恨。一日东坡戏曰： 往尝与公谈及古诗，如 时闻啄木鸟，疑是叩门僧 ，又如 鸟宿池边树，僧敲月下门 ，未尝不以 鸟 对 僧 也。不意今日公身犯之。 佛印曰： 所以老僧今日得对学士。 东坡大笑。
又旧传佛印尝访坡公。公不在，值小妹卧纱帷中。佛印曰： 碧纱厨里卧佳人，烟笼芍药。 小妹应声曰： 清水池中洗和尚，水浸葫芦。 佛印笑曰： 和尚得对佳人，已出望外矣！ 按此乃后人好事者之为，公虽旷远，印不应直入卧闼也。又传小妹夏月昼寝，坡公过之。妹戏吟曰： 露出琵琶腿，请君弹一弹。 公应曰： 理上去不得，要弹也不难。 亦可笑。
东坡为佛印题小像云： 佛相佛相，把来倒挂，只好擂酱。 一日佛印亦与东坡题真云： 苏胡苏胡，比上不足，比下有余。 相与大笑。
师公
徐之才父祖并善医，世传其业。祖孝徵戏之才为师公。之才曰： 既为汝师，复为汝公，在三之义，顿居其两。 众大笑。
粪墼
丁公度、晁公宗懿，往因同馆，喜相谐谑。晁迁职，以启谢丁。丁戏晁曰： 启事更不奉答，当以粪墼一车为报。 晁答曰： 得墼胜于得启。 因大笑。
钱索子
刘阁老尝议丘文庄著述，戏曰： 丘仲深有一屋散钱，只欠索子。 丘应曰： 刘希贤有一屋索子，只欠散钱。
羊蟹
尤延之极短小。寿皇尝问： 外廷谓卿为秤锤，何故？ 对曰： 秤锤虽小，斤两分明。 上喜之。杨诚斋尝戏呼尤延之为蝤蛑。延之呼诚斋为羊。一日食羊白肠。延之曰： 秘监锦心绣肠，亦为人所食。 诚斋笑吟曰： 有肠可食何须恨，犹胜无肠可食人。 世称蟹为 无肠公子 。一坐大笑。
梁宝、赵神德
梁宝好嘲戏，至贝州，闻赵神德能嘲，即令召之。宝面甚黑，厅上凭案以待。须臾，神德入，两眼俱赤，至阶前，宝即云： 赵神德，天上既无云，闪电何以无准则？ 答云： 入门来，案后唯见一挺墨。 宝又云： 官里科朱砂，半眼供一国。 又答云： 磨公小拇指，涂得太社北。 宝无以对，愧谢遣之。
欧阳、长孙
欧阳询为人瘦小，极其寝陋，而聪敏绝伦。太宗常宴近臣，互令嘲谑，以为娱乐。长孙无忌先嘲询曰： 耸膊成山字，埋肩不出头。谁令麟阁上，画此一猕猴？ 询应声曰： 缩头连背暖，漫裆畏肚寒。只缘心浑浑，所以面团团。 太宗笑曰： 询殊不畏皇后闻耶？
补唇先生
方干唇缺，有司以为不可与科名，连应十余举，遂隐居鉴湖。后数十年，遇医补唇，年已老矣，人号曰 补唇先生 。又性好侮人。尝与龙丘李主簿同酌。李目有翳，干改令讥曰： 措大吃酒点盐，军将吃酒点酱。只见门外著篱，未见眼中安障。 答曰： 措大吃酒点盐，下人吃酒点鲊。只见手臂着襕，未见口唇开裤。
王琪、张亢
王琪、张亢同在晏元献幕。张肥大，王以太牢目之。王瘦小，张以猕猴目之。一日有米纲至八百里村，水浅当剥载，张往督。王曰： 所谓 八百里剥 也。 张曰； 未若 三千年精 矣。 琪尝嘲亢曰： 张亢触墙成八字。 亢应声曰； 王琪望月叫三声。
吴原墅、王玉峰
苏州吴原墅麻脸胡须，莆田王玉峰面歪而眼多白。王戏云： 麻脸胡须，羊肚石倒栽蒲草。 吴应云： 歪腮白眼，海螺杯斜嵌珍珠， 二人同部，闻者鼓掌。
苏小妹
东坡有小妹，善词赋，敏慧多辩，其额广而如凸。东坡尝戏之曰： 莲步未离香阁下，梅妆先露画屏前。 妹即应声云： 欲扣齿牙无觅处，忽闻毛里有声传。 以坡公多须髯，遂亦戏答。时年十岁耳。
一说云： 去年一点相思泪，至今流不到腮边 ，以坡公长颏也。
多髯
李从俨生辰，贺客秦凤陋而多髯，魏博少年如美人。魏戏云： 今日不幸与水草大王接坐。 秦曰： 夫人无多言。 四座皆笑。
徐之才
魏收戏徐之才曰： 君面似小家方相。 之才曰： 若尔，便是卿之葬具。
张玄祖
张玄祖八岁亏齿。先达知其不常，戏之曰： 君口复何为狗窦？ 答曰： 正使君辈从此中出入。
严、高二相公
常熟严相公面麻，新郑高相公作文用腹草。前后在翰林时，高戏严曰： 公豆在面上。 严应声曰： 公草在腹中。
杨梅、孔雀
梁国杨氏子六岁，甚聪慧。孔君平诣其父，呼儿出见。为设果，果有杨梅。孔指以示儿曰： 此是君家果。 儿应曰： 未闻孔雀是夫子家禽。
虞寄
虞寄年数岁。客候其父，遇寄于门，戏曰： 郎子姓虞，必当少智。 寄应曰： 字义不辨，岂得非愚？ 客大惭。
何、顾
隋何妥八岁。顾良戏曰： 汝何是荷叶之荷，抑河水之河？ 妥曰： 先生姓顾，是坚固之固，抑新故之故？ 众异之。
郭、曾
泰和曾给事忭，与郭工部恺饮间，曾嘲曰： 汝犬羊之鞟乎，虎豹之鞟乎？ 郭应曰： 尔何曾比予于是！
二柳孤杨
柳机、柳昂在周朝，俱历要任。隋文帝受禅，并为外职。时杨素方用事，戏语机云： 二柳俱摧。 机曰： 不若孤杨独耸。
归、皮
皮日休谒归仁绍，不遇，作龟诗嘲归曰： 硬骨残形知几秋，尸骸终是不风流。顽皮死后钻应遍，都为平生不出头。 归作气毬诗嘲皮云： 八片尖皮切作毬，水中浸了火中揉。一团闲气如常在，惹踢招拳卒未休。
卢、狄
狄仁杰戏同官郎卢献曰： 足下配马乃作驴。 献曰： 中劈明公，乃成二犬。 杰曰： 狄字犬傍火也。 献曰： 犬边有火，是煮熟狗。 。
韩卢后
苻坚遣韩博使晋。博有口才，桓温令刁彝嘲之。彝谓博曰： 卿是韩卢后。 博亦曰： 卿是韩卢后。 温笑曰： 刁以君姓韩故耳。彼姓刁，那得是韩卢后耶？ 博曰： 明公脱未之思，短尾者为刁也。 一坐皆笑。
崔季珪
冀州崔季珪琰，九岁应秀才举。时陈元方为州刺史，嫌其幼。琰曰： 昔项橐八岁为孔子师，今自恨年已过矣。 元方戏之曰： 卿宗与崔杼近远？ 琰曰： 如明公之与陈恒。
卢、陆
卢志字子通，范阳人，尚书珽少予。于众坐问陆士衡： 陆逊、陆抗是君何物？ 答曰： 如卿于卢毓、卢珽。
谢、刘二子
谢庄子谢瀹，尝与刘湎子刘浚饮，推让久之，浚曰： 谢庄儿不可云不能饮。 瀹曰； 苟得其人，自可流湎十日。 浚惭之。
殷、何二子
殷淳与何勗共食蒓羹尽。勗曰： 益殷蒓羹。 勗，司空无忌子也。淳徐辍筯曰： 何无忌惮！ 。
庾、孙二子
庾园客庾翼子诣孙监，盛。见齐庄放在外，尚幼，而有神意。庾试之曰； 孙安国何在？ 即答曰： 庚稚恭家。 庾大笑曰： 诸孙大盛，有儿如此！ 又答曰： 未若诸庚之翼翼！ 还语人曰： 我故胜，得重唤奴父名。
王慈
琅琊王僧虔，长子慈，年十岁。共时辈蔡约入寺礼佛，正见沙门等忏悔。约戏之曰： 众僧今日何乾乾？ 慈应声答曰： 卿如此不知礼，何以兴蔡氏之宗？ 约，兴宗之子也。谢超宗见慈学书，谓之曰： 卿书何如虔公？ 答曰： 慈书与大人，如鸡之比凤。 超宗，凤之子。
伍伯、驵侩
晋庾纯之父，尝为伍伯。贾充之先，尝为驵侩。充置酒而纯未至。充曰： 君行常在人先，今何后？ 纯曰： 会有小市井事未了，是以后耳。
酬外祖戏
王彧子绚，年六岁，读《论语》至 周监于二代 。外祖何偃曰： 可改 爷爷乎文哉 。 彧郁同音，吴蜀间呼父为爷。绚曰： 尊者之名，安可戏？宁可云 草翁之风必舅 。 偃父何尚之，绚之外祖翁也。
申、许二公
许公国，与申公时行，相约诣一所公议。申诣许拉之。许曰： 此才午时，已行乎？ 申应曰： 既以身许国，不得不尔。
达毅、王达
达毅、王达同为郎中。一日佥公移，王戏曰： 每书衔名，但以公上为我之下。 毅应曰： 君子上达，小人下达。
吕扩、谢晖
吕扩、谢晖亦以名相嘲。谢云： 无才终入广。 吕云： 不日便充军。 二人因而成隙。
演《琵琶记》
闽中蔡大司马经，初姓张。一日与龚状元用卿共宴，看演《琵琶记》。至赵五娘抱琵琶抄化，蔡戏龚曰： 状元娘子何至此！ 后至张广才扫墓，龚指曰： 这老子姓张，如何与蔡家上坟？
罗隐对
罗隐与顾云同谒淮南高骈。云为人素雅重，而隐性傲睨。高公留云而远隐。隐欲归武林，骈与宾幕饯于云亭。时盛暑，青蝇入座，高命扇驱之。云因谑隐曰： 青蝇被扇扇离席。 隐见《白泽图》钉在门，应曰： 白泽遭钉钉在门。 《郡阁闲谈》谓是寇豹、谢冠，误也。
胡旦
舍人胡旦饮酒面赤。学士谢泌戏之曰： 舍人面色如袍色。 时胡服绯也。胡答曰： 学士心头似幞头。 谢为之色沮。
铁冠道人
铁冠道人张景和，江右方士。结庐钟山下。梁国公蓝玉携酒访之，道人野服出迎。玉以其轻己，不悦。酒行，戏曰： 吾有一语请先生属对。云： 脚穿芒履迎宾，足下无礼。  道人指玉所持椰杯复之曰： 手执椰瓢作盏，尊前不忠。 后玉竟以逆诛。
杨、李二公
邃翁冬天气盛，而西涯怯寒。二公同坐，西涯屡以足顿地作声。邃翁曰： 地冻马蹄声得得。 西涯见其吐气如蒸，戏云： 天寒驴嘴气腾腾。
陆封公对
太仓陆封公陆瑚之父。貌黑而齿白，与乡绅金纹者相善，一日陆造纹，纹揖而戏之曰： 黑象口中含白齿。 陆揖甫毕，即应声曰： 乌龟背上列金纹。
地讳
李时尝以 腊鸡独擅江南味 戏夏言。夏即应以 响马能空冀北群 。人嘲江西以腊鸡，畿辅以响马。故二公各指为戏。
李西涯在翰林时，与河南一学士相谑。河南公谒李，见檐曝有枯鱼，嘲曰： 晓日斜穿学士头。 李应声曰： 秋风正灌先生耳。 盖湖户有 干鱼头 ，河南有 偷驴贼 之谣，又谚云 秋风灌驴耳 故也。见《旧雨记谈》。《耳谈》以为高中玄、张泰岳。殊误。
刘宝遇女媪
刘道真宝遭乱，于河侧自牵船，见采莲女子，嘲之曰： 女子何不调机弄杼而采莲？ 女子答曰： 丈夫何不跨马挥鞭而牵船？ 道真又尝素盘共人食，有妪青衣，将二子行。道真嘲曰： 青羊将二羔。 妪应声曰： 两猪同一槽。
真、扬二娼
江、淮、闽、浙土俗，各有公讳，如杭之 佛儿 ，苏之 呆子 ，常之 欧爷 之类，细民或相犯，至于斗击。宣和中，真州娼迎新守于维扬。扬守置酒，大合两邦妓乐。扬州讳 缺耳 ，真州讳 火柴头 。扬娼恃会府，轻属城，故令茶酒兵爇火而有烟。使小僮戒之，已而不止，呼责曰： 贵客大厅张筵，何烧炭不谨，却着柴头！ 咄詈再四。真娼笑语兵曰： 行者三四度指挥，何得不听？汝有耳朵耶，没耳朵耶？ 扬娼大惭。
小试冒籍
华亭人冒籍上海小试，愤其不容，大书通衢曰： 我之大贤与，人何所不容？我之不贤与，如之何其拒人也？ 上海人答云： 我之大贤与，何必去父母之邦？我之不贤与，焉往而不三黜？
戴釜山鹿鸣
严司空震，梓州盐亭县人，所居枕戴釜山，但有鹿鸣，即严氏一人必殒。一日有表亲野坐，闻鹿鸣，其表曰： 戴釜山中鹿又鸣。 严曰： 此际多应到表兄。 表接曰： 表兄不是严家子，合是三兄与四兄。 不日严氏子一人果亡。是何异也？


子犹曰：谦者不期恭，恭矣；矜者不期嫚，嫚矣。达士旷观，才流雅负，虽占高源，亦违中路。彼不检兮，扬衡学步；自视若升，视人若堕，狎侮诋【讠其】，日益骄固。臣虐其君，子弄其父，如痴如狂，可笑可怒。君子谦谦，慎防阶祸！集《矜嫚》第十二。
负图先生
季充号 负图先生 ，常饵菊术，经旬不语，人问何以，曰： 世间无可食，亦无可语者。
此三代时仙人。必如此人，方可说如此语。
韩山石
庾信自南朝至北方，唯爱温子升作《韩山碑》。或问： 北方何如？ 信曰： 唯韩山一片石堪与语，余若驴鸣犬吠耳。
济阴王晖，称子升之文足以陵颜延之轹谢灵运，含任昉吐沈约，信北方之英矣。然天下尽有好驴鸣犬吠者， 韩山一片石 不会说话，如何如何！
福先寺碑文
裴度修福先寺，将求碑文于白居易。判官皇甫湜怒曰： 近舍湜而远取居易，请从此辞！ 度亟谢，随以文属湜。湜饮酒挥毫立就，度酬以车马玩器约千缗。湜怒曰： 碑三千字，每字不值绢三匹乎？ 度又依数酬之。湜又索文改窜。度笑曰： 文已妙绝，增一字不得矣。
首冠
开成初，卢肇就江西解试，为试官末送。肇有谢启云： 巨鳌屭赑，首冠蓬山。 试官谓之曰： 昨恨人数挤排，深惭名第奉浼，何云首冠？ 肇曰： 顽石处上，巨鳌戴之，岂非首冠？ 一坐大笑。
考试无凭，赖此解嘲。
殷、桓相侮
殷深源少与桓温齐名，常有竞心。桓问殷： 卿何如我？ 殷云： 我与我周旋久，宁作我。 殷尝作诗示桓，桓玩侮之，曰： 汝慎勿犯我；犯我，当出汝诗示人也！
李邕
李邕尝不许萧诚书，诚乃诈作古帖，令纸故暗，持示邕，曰： 此乃右军真迹，如何？ 邕看称善。诚以实告之。邕复取视曰： 细看亦未能全好。
唐太宗学虞监隶书，每难于 戈 法。一日书遇 戬 字，招世南补写其 戈 ，以示魏郑公，曰： 朕书何如世南？ 公曰： 仰观圣作，内 戬 字 戈 法逼真。
李邕眼力大逊郑公，说好说歹，一味忌刻耳。
三灾石
萧颖士尝至李韶家，见歙砚颇良，语同行者曰： 君识此砚乎？盖三灾石也。 同行者不喻，退而问之。曰： 字札不奇，一灾也；文辞不优，二灾也；窗几狼籍，三灾也。
藏拙
梁徐陵使于齐。时魏收有文学，北朝之秀，录其文集以遗陵，命传之江左。陵还，济江而沉之。从者问故，曰： 吾与魏公藏拙。
崔丞相聪明
韩愈常语李程曰： 愈与崔丞相群同年往还，直是聪明过人！ 李曰： 何处过人？ 韩曰： 共愈往还二十余年，不曾说着文章。
郑元礼诗
郑元礼，崔昂妇弟；魏收，昂之妹夫。昂持元礼数诗示卢思道，曰： 元礼比来诗咏亦不减魏收。 思道曰： 未觉元礼贤于魏收，且知妹丈疏于妇弟。
?选五凤楼手
韩浦、韩洎兄弟皆有文辞。洎尝轻浦，语人曰： 吾兄为文，譬如绳枢草舍，聊蔽风雨。予之为文，是选五凤楼手。 浦闻而笑之。适有人遗蜀笺，浦作诗与洎曰： 十样蛮笺出益州，寄来人自浣溪头。愚兄得此全无用，助尔添修五凤楼。
郄方回奴
郄方回家有伧奴，知及文章，事事有意。王右军向刘尹称之。刘问： 何如方回？ 王曰： 此正小人有意向耳，何得比方回？ 刘曰： 若不如方回，故是常奴。
韩叔言
韩叔言性好谑浪。有投贽太荒恶者，使妓炷艾薰之。俟其人来，出而嗅之，曰： 子之卷轴何多艾气？ 宋齐丘凡建碑碣，皆自为文，命韩八分书之。乃以纸塞鼻曰： 其词秽且臭！ 又魏明尝携近诗诣之。韩托以目病。明请自吟。韩曰： 耳聋加剧。
夔州诸咏
蔡子木酒后自歌其夔州诸咏。甫发歌，吴国伦辄鼾寝，鼾声与歌相低昂；歌竟，鼾亦止。
三分诗
郭祥正尝出诗一轴示东坡，先自吟诵，曰： 此诗几分？ 坡曰： 十分。 祥正惊喜，问之。坡曰： 七分来是读，三分来是诗。
祥正一日梦中作《游采石诗》，明日书以示人，曰： 予决非久于世者。 人问其故。祥正曰： 予近诗有 欲寻铁索排桥处，只有杨花惨客愁 之句，非予平日所能到，忽得之，不祥。 不逾月，果死。李端叔闻而笑曰： 不知杜少陵如何活得许久？
《六合赋》
刘孔昭昼缉缀一赋，以《六合》为名，自谓绝伦。曾以呈魏收而不拜，收忿谓曰： 赋名《六合》，已是大愚；文又愚于《六合》；君四体又愚于文。 刘不胜忿，以示邢子才。子才曰： 君此赋，正似疥骆驼，伏而无妩媚。
文胖
茂苑文氏皆聪颖，尤工书，独一人号文胖者，亦诸生，文与书并拙。遇岁试，俞华麓力劝勿往。惊问何故。乃曰： 如子之文，虽有衡山之书亦无用；即王守溪文，而子书之，人亦懒看矣！恐黜不尽辜，是以忧之。
贾岛
贾岛为僧时，居法乾寺。一日宣宗微行至寺，闻钟楼上有吟声，遂登楼，于岛案上取诗览之。岛攘臂睨之，曰： 郎君何会此？ 遂夺取诗卷。帝惭，下楼去。既而岛知之，亟谢罪。乃赐御札，除长江簿。
柳三变
柳耆卿为屯田员外郎，初名三变。自作词云： 才子词人，自是白衣卿相。 后有荐于朝者，仁宗曰： 此人风前月下且去填词！ 由是不得志，无复检率，自称 奉圣旨填词柳三变 。
按柳永死日，家无余财，群妓合金葬之郊外，每春月上冢，谓之 吊柳七 。子犹曰： 生虽白衣贱，死得红裙怜。北邙冢累累，白杨风满天。卿相代有作，谁复追黄泉。呜乎柳三变，风流至今传。
罗隐
罗隐曾与韦贻范同舟。舟人告隐云： 此有朝官。 罗曰： 是何朝官？我脚夹笔，可以敌得数辈。 韦宣之朝，由是不复召用。
杜审言
杜审言将死，语宋之问、武平一曰： 吾在，久压公等。今且死，固大慰，但恨不见替人。 登封中，苏味道为天官侍郎，审言预选试。判讫，谓人曰： 味道必死矣！ 人问其故，曰： 见吾判自当羞死！
王稚钦
黄冈（旧版做岗）王廷陈，字稚钦，少负奇才，然好逐街市童儿之戏。父母挟扑之，辄呼曰： 大人奈何虐海内名士！
王稚钦为翰林庶吉士。故事：学士二人教习，体甚严重。稚钦独心易之，时登院署中树上，窥学士过，故作声惊之。学士大恚。后出为给事中，以建言补裕州守，益骄甚。台省监司过州，不出迎，亦无所托疾。人或劝之，怒曰： 龌龊诸盲官，受廷陈迎，当不愧死耶？
桑悦
海虞桑悦，字民怿，十九举乡试。春闱策有 胸中有长剑，一日几回磨 等语，为吴学士汝贤所黜。又《学以至圣人之道论》云： 尧以是传之舜 ，云云 夫子传之孟柯，孟柯传之我 ，为丘学士仲深所黜。得乞榜，年才二十三，籍误以 二 为 六 ，用新例不许辞，遂有泰和训导之命。按察视学者行部抵邑，不见悦，乃使吏往召之。悦曰： 连宵旦雨淫，传舍圮，守妻子无暇，何暇候若！ 按察久不能待，更两吏促之。悦益怒，曰： 若真无耳者！即按察力能屈博士，安能屈桑先生！为若期三日，先生来，不然，不来矣。 按察先受丘濬之嘱，竟不之罪。
丘学士慕桑悦名，令观所为文，绐以他人所撰。悦心知之，曰： 明公谓悦不怯秽乎？奈何令悦观此？ 丘不之憾而反为先容，殆今人所难矣。
故事：御史出按郡邑，博士侍左右立竟日。桑悦请曰： 有犬马疾，愿假借之，使得坐谈。 御史素闻悦名，令坐，说诗。少休，悦除袜，跣而爬足垢。御史不能堪，令出。寻复荐之，迁长沙倅，再调柳州。悦意不乐往。人问之，辄曰： 宗元小生擅此州名久，吾一旦往，掩夺其上，不安耳。 ，
袁嘏
齐诸暨令袁嘏，诗平平耳。尝自云： 我诗有生气，须人捉着，不尔，便飞去。 《诗品》
殷、娄狂语
殷安尝谓人曰： 自古圣贤不数出。伏羲以八卦穷天地之旨，一也。 乃屈一指。 神农植百谷、济万民，二也。 乃屈二指。 周公制礼作乐，百代常行，三也。 乃屈三指。 孔子出类拔萃，四也。 乃屈四指。 自是之后，无复屈得吾指者。 良久，曰： 并安才五耳！
黄帝、尧、舜诸公，还求发一续案。
上饶娄谅过姑苏，泊舟枫桥，因和唐人诗，有 独起占星夜不眠 之句。对客云： 汝不知，我每行必动天象。
 小人 、 天狗 ，都是星象，由他夸嘴！
刘源
刘源豪宕不羁。值汤胤绩广坐中，刘曰： 汤虽出将家，学问见识，种种过人。 既曰： 再加数年，依稀似我矣！
刘真长
王长史语刘真长曰： 卿近大进。 刘曰： 卿仰看耶？ 长史问曰： 何也？ 刘曰： 不尔，何由测天之高？
丘灵鞠
沈深见王俭诗，曰： 王令文章大进。 丘灵鞠曰： 何如我未进时？
谢仁祖
谢仁祖年八岁，谢豫章将送客，尔时语已神悟，自参上流，诸人咸共叹之，曰： 年少一坐之颜回。 仁祖曰： 坐无尼父，焉别颜回！
果是颜回，不须尼父亦别，若真有尼父，恐颜回又未必属君矣
第一流
王中郎年少时，江虨为仆射，领选，欲拟为尚书郎。有语王者。王曰： 自过江来，尚书郎正用第二流，何得及我？ 江闻而止。
韩愈、王俭语
陆长源为宣武行军司马，韩愈为巡官。或讥其年辈相远。愈曰： 大虫、老鼠，俱为十二相属，何怪之有！
王俭与王敬则同拜三公。徐孝嗣候俭，嘲之曰： 今日可谓连璧。 俭曰： 不意老子遂与韩非同传！
马曹
王子猷作桓车骑冲骑兵参军。桓问曰： 卿何署？ 答曰： 不知何署，时见牵马来，似是马曹。 桓又问： 官有几马。 答曰： 不问马，何由知其数？ 又问： 马比死多少？ 答曰： 未知生，焉知死？
王、孙语相似王子猷作桓车骑参军。桓谓王曰： 卿在府久，比当相料理。 初不答，直高视，以手扳拄颊云： 西山朝来，致有爽气。
孙山人太初，寓居武林。费文宪罢相归，访之，值其昼寝。孙故卧不起，久之，乃出，又了不谢送。及门，第矫首东望，曰： 海上碧云起，遂接赤城，大奇大奇！ 文宪出谓驭者曰： 吾一生未尝见此人！
二公大有超然尘外意。然冷面相向，，亦大难为人矣！
长柄葫芦
陆士衡初入洛，诣刘道真。刘尚在哀制中，性嗜酒，礼毕，初无他言，惟问： 东吴有长柄葫芦，卿得种来否？ 陆殊悔往。
槟榔
刘穆之好往妻兄江氏乞食，多见辱。江氏庆会，嘱勿来，穆之犹往。食毕，求槟榔。江曰： 槟榔消食，君何须此？ 穆之尹丹阳，以金盘贮槟榔一斛进之。
张融
张思光融，尝诣吏部尚书何戢，误通尚书刘澄。融下车入门，曰： 非是！ 至户外望澄，又曰： 非是！ 既造席视澄，又曰： 非是！ 乃去。
授枕
范忠宣端居永州，客至，必见之。对设两榻，多自称 老病，不能久坐 ，径就枕。亦授客一枕，使与对卧。数语之外，往往鼻息如雷。客待其觉，有至终日不得交一谈者。
王恬
王导子恬傲诞。谢万尝造，既坐，便入内。万以为必厚待己。久之，乃沐头被发而出，据胡床于庭中晒发，竟无宾主礼。万怅然而还。
卢柟
卢柟为诸生，与邑令善。令尝语柟曰： 吾旦过若饮， 柟归益市牛酒。会令有他事，日昃不来，柟且望之。斗酒自劳，醉则已卧，报令至，柟称醉，不能具宾主。令恚去，曰： 吾乃为伧人子辱！
下交美事，乃复效田丞相偃蹇，幸免骂坐，不足为辱。
大武生
石曼卿一日谓僧秘演曰： 馆俸清薄，恨不得痛饮。 演曰： 非久当引一酒主人奉谒。 不数日，引一纳粟牛监簿来，以宫醪十担为贽。演为传刺，曼卿愕然延之，乃问： 甲第何许？ 牛曰： 一别舍介繁台之侧。 曼卿语演曰： 繁台寺阁虚爽可爱，久不一登。 牛曰： 学士倘有兴，当具酒肴从游。 曼卿因许之。一日休沐，约演同登。演预戒生大陈饮具。石、演高歌褫带，饮至落景。曼卿醉，喜曰： 此游可纪！ 乃以盆渍墨，濡巨笔，题云; 石延年曼卿同空门诗友老演登此。 生拜叩曰： 尘贱之人，幸获陪侍，乞挂一名，以免贱迹。 曼卿大醉，握笔沉虑，目演曰： 大武生，捧砚用事可也！ 竟题云 牛某捧砚 。永叔诗曰： 捧砚得全牛。
郭忠恕画卷
郭恕先忠恕善画。有求者，必怒而云： 意欲画即自为之。 时与役夫小民入市肆饮，曰： 吾所与游，皆子类也！ 寓岐下时，有富人子喜画，日给醇酒，待之甚厚。久乃以情言，且致匹素。郭为画小童持线车放风筝，引线数丈满之。富人子大怒，与郭遂绝。
残客
吏部张缵与何敬容意趣不协。敬容居权轴，宾客辐辏，有诣缵者，辄拒不前，曰： 吾不能对何敬容残客。 《梁史》
又吴兴吴规，颇有才学，从邵陵王纶在郢藩，深蒙礼遇。缵出之湘镇，路经郢，纶饯之。缵见规在坐，意不能平。忽举杯曰： 吴规，此酒庆汝得陪今宴！ 规不悦而去。其子翁孺知父见挫，因气结，尔夜便卒。规恨缵恸儿，悲愤兼至，信次之间，又殒。规妻深痛夫子，翌日又亡。时人谓 张缵一杯酒，杀吴氏三人。 其轻傲皆类此。文起美曰： 此晋时遗风，今人却无此习。然风气靡靡，杂交非类，不以为丑，吾犹取此耳。
罗君章
含曾在人家，主人令与座上客共语。答曰： 相识已多，不烦复尔。
蔡公客
王、刘每不重蔡公。蔡谟，字道明。二人尝诣蔡，语良久，乃问蔡曰。 公自言何如夷甫。 答曰： 身不如夷甫。 王、刘相目而笑，曰： 公何不如？ 答曰： 夷甫无君辈客。
张景胤
宋张敷，迁江夏王义恭记室参军。义恭就文帝求一学义沙门，会敷赴假，还江陵，入辞。帝令以后车载沙门往，谓曰： 道中可得言晤。 敷不奉诏，曰： 臣性不耐杂。 中书舍人狄当、周赳并管要务，以敷同省名家，欲诣之。赳曰： 彼若不相容接，不如勿往。 当曰： 吾等并已员外郎矣，何忧不得共坐！ 敷先旁设二床，去壁三四尺，二客就席，便呼左右曰： 移我床远客！ 赳等失色而去。
又中书舍人弘兴宗，为文帝所爱遇。帝谓曰： 卿欲作士人，当就王球坐。 及诣球，称旨就席。球举扇曰： 卿不得尔。 弘还奏，帝曰： 我便无如何。 齐纪僧真以武吏得幸，就世祖乞作士大夫列，世祖曰： 此由江敩、谢瀹，可自诣之。 纪承旨诣江，登榻，江便呼左右： 移吾床远客！ 纪丧气而退。世祖曰： 士大夫固非天子所命。 古人之不假借类如此。
坏面
支道林还东，时贤并送于征虏亭。蔡子叔蔡系，济阳人。前至，坐近林公。谢万石后来，坐小远。蔡暂起，谢移就其处。蔡还，便合褥举谢掷地，自复坐。谢冠帻俱脱，振衣就席，徐谓蔡曰： 卿奇人，殆坏我面。 蔡答曰： 我本不为卿面作计。
张唐辅
文鉴大师谒成都守张逸，与华阳簿张唐辅同俟客次。唐辅欲搔发，方脱巾，睥睨文鉴，罩其首。文鉴大怒，喧呶。张召就坐，文鉴曰： 与此官素不相识，辄将幞头罩头上！ 唐辅曰： 方头痒甚，幞头无处顿放，见师头闲，权放片时，不意其怒也。
喏样
李佑守官河朔。监司怒其喏不平正。翌日，更极粗率。监司愈怒。佑曰： 高来不可，低来不可，乞明降一喏样！
幼戏郡候
孙周翰自幼精敏。其父穆之携见郡侯。时值春宴，侯与座客簪花。侯因命曰： 口吹杨柳成新曲。 翰曰： 头带花枝学后生。 侯笑曰： 何遽便戏老夫！
侮老
杨大年弱冠，与周翰、朱昂同在禁掖，二老已皤然矣。杨每论事，则侮之曰： 二老翁以为何如？ 翰不能堪，正色曰： 君莫欺老，老亦终留与君！ 昂曰： 莫留与他，免得后人又欺他！
姚彪
姚彪与张温俱至武昌，遇吴兴沈珩守风粮尽，遣人从彪贷盐一百斛。彪性峻直，得书不答；方与温谈论久，呼左右倒百斛盐著江中，谓温曰： 明吾不惜，惜所与耳！
谢方眼
南宋谢善勋饮酒至数升，醉后辄张眼大骂，虽贵贱亲疏无所择，时谓之 谢方眼 。
古之蒏也以酒，今之蒏也以人，此公犹有古意。
恃枯骨
梁朱异轻傲朝贤，不避贵戚。人或诲之。异曰： 我以寒士遭遇，诸贵皆恃枯骨见轻。我若下之，为蔑尤甚，我是以先之。
嵇康
嵇康性好锻。初居贫，常与向秀共锻于大树之下，以自给。颖川钟会往造焉。康不为之礼，而锻不辍，良久，会去，康谓曰： 何所闻而来？何所见而去？ 会曰： 闻所闻而来，见所见而去。
简文云： 儁伤其道。
祢正平
祢衡性傲，不肯谒曹操。操欲辱之，录为鼓吏，以帛绢制衣作一岑牟，一单绞，及小裈。鼓吏度者，皆当脱故衣，易新衣。次传衡，不肯易衣。吏呵之。衡便于操前先脱裈，次脱余衣，裸身而立，徐徐着岑牟，次着单绞，后乃着裈。复击鼓，作 渔阳 掺挝，颜色无怍。操笑谓四座曰： 本欲辱衡，衡反辱孤。 孔融退而责之。衡许复往。操喜，敕门者有客便通，待之极宴。衡乃著希单衣，疏巾，手持三尺棁杖，坐在大营门，以杖箠地大骂。操以其才名，不杀，令送刘表。临发，众饯之于城南，相戒云： 俟衡到，当共卧坐以折之。 衡一至，便大号。众问其故。曰： 坐者为冢，卧者为尸。尸冢之间，能不悲乎？
老兵
桓温司马谢奕，逼温饮，温走入南康主门避之。奕遂携酒引温一老兵共饮，曰： 失一老兵，得一老兵，亦何所恨！ 温不之责。
刘贡父为中书舍人。一日朝会，幕次与三卫相邻。时诸帅两人出一水晶茶盂，传玩良久。一帅曰： 不知何物所成，莹洁如此！ 贡父隔幕戏云： 诸公岂不识，此乃多年老冰耳。
谢万好言
谢万北征，唯以啸咏自高，未尝抚将士。谢公戒之曰： 汝为元帅，宜数唤诸将宴饮，好言以悦其心。 万从之，因召集诸将，都无所说，直以如意指四坐云： 诸君皆是劲卒！ 诸将甚恨。
诋夫
王浑妻钟氏，字琰，生子济。一日浑尝共琰坐，济趋庭而过。浑欣然曰： 生子如此，足慰人心！ 琰曰： 若新妇得配参军，生子固不翅如此耳！ 参军，浑弟伦也。
谢道韫，奕之女，适王凝之。还，甚不乐。奕曰： 王郎，逸少子，不恶。汝何恨也？ 曰 一门叔父，则有阿大、中郎，群从兄弟，则有封胡，羯末。不意天壤之间，乃有王郎！
字父
王濛，美姿容，尝揽镜自照，称其父字曰： 王文开乃生此儿！ 胡毋子光见其父彦国三伏坐衙，摇扇视事，呼曰： 彦国何为自贻伊戚！
据古人立字以敬名，《春秋》称字为贤，则子思作《中庸》称仲尼，非止临文不讳也。但难为世俗道尔。
谑父
裴勋质貌么【麻/骨】，而性尤率易。尝侍父坦饮。坦令飞盏，每属一人，辄目其状。坦付勋曰： 矮人饶舌，破车饶楔。裴勋十分！ 勋饮讫，而复盏曰： 蝙蝠不自见，笑他梁上燕。十一郎十分！ 坦，第十一也。坦怒，笞之。
上梁不正，难怪矮人饶舌。
陆余庆为洛州长史，能言而艰于决判。时人语曰： 说事喙长三尺，判事手重千斤。 其子亦谑云： 陆余庆，陆余庆，笔头无力嘴头硬。一日受词讼，十日看不竟。 书纸迭案褥下，余庆得之，曰： 必是那狗！ 遂鞭之。
父子相谑
后赵京兆公韦謏，字宪道，深博，善著述，然性不严重。尝戏其子伯阳曰： 我高我曾，重光累徽；我祖我考，父父子子。汝为我对，正值恶抵。 伯阳曰： 伯阳之不肖，诚如尊教，尊亦正值软抵耳。 謏惭无言。
李西涯子兆先，有才名，然好游狎邪。一日，西涯题其座曰： 今日柳巷，明日花街。诵读诗书，秀才秀才！ 子见之，亦题阿翁座曰： 今日猛雨，明日狂风。燮理阴阳，相公相公！
按兆先以游侠无度早夭，西涯公竟不嗣。
王令公
王中令铎罢镇，将避地浮阳。过魏，乐彦桢礼之甚至。彦桢有子曰从训，素无赖，利其行李，伺铎至甘陵，以轻骑数百尽掠其橐装姬妾而还，铎与宾客皆遇害。及奏朝廷，云： 得贝州报：某日有劫杀一人，姓王名令公。 其忽诞如此。
报栗
梁萧琛预御筵，醉伏。武帝以枣投琛，琛便取栗掷帝，正中面。帝动色。琛曰： 陛下投臣以赤心，臣敢不报以战栗？
虽说得好，终是欠雅。
参军苍鹘
五代徐知训狎侮吴王，无复君臣之礼。尝与王为优，自为参军，使王为苍鹘。《纲目》
《辍耕录》曰： 副净为参军，副末为苍鹤，以副末能击副净也。 子犹曰： 如此说，尚有个尊卑在。
狗脚朕
高澄侍宴，以大觞属孝静帝。帝不胜忿，曰： 自古无不亡之国，朕安用生为？ 澄怒曰： 朕！朕！狗脚朕！
始乎谑，卒乎骂，渐不可长。信然！


子犹曰：人生于财，死于财，荣辱于财。无钱对菊，彭泽令亦当败兴。倘孔氏绝粮而死，还称大圣人否？无怪乎世俗之营营矣！究竟人寿几何，一生吃着，亦自有限，到散场时，毫厘将不去，只落得子孙争嚷多、眼泪少。死而无知，直是枉却；如其有知，懊悔又不知如何也！吾苏陆念先，应徐少宰记室聘。比就馆，绝不作一字。徐无如何，乃为道地游塞上，抵大帅某，以三十镒为寿。既去戟门，陆对金大恸，曰： 以汝故获祸者多矣！吾何用汝为？ 即投之涧水中。人笑其痴，孰知正为痴人说法乎？集《贪秽》第十五。
如意
《风俗通》云：齐人有女，二家同往求之。东家子丑而富，西家子好而贫。父母不能决，使其女偏袒示意。女便两袒。母问其故。答曰： 欲东家食、西家宿。
昔有四人言志。一云： 吾愿腰缠万贯。 一云： 愿为扬州刺史。 一云： 愿跨鹤仙游。 末一人云： 吾志亦与诸君不殊，但愿腰缠十万贯，骑鹤上扬州耳。 故坡仙题竹云： 若对此君仍大嚼，世间那有扬州鹤？ 余观今人口谈贤圣，眈眈窥权要之津；手握牙筹，沾沾博慷慨之誉；惰农望岁，败子怨天，大率此类也，何独笑齐女哉？
衡公岳知庆阳，僚友诸妇会饮，金绮烂然，公内子荆布而已。既罢，颇不乐。公曰： 汝坐何处？ 曰： 首席。 公曰： 既坐首席，又要服华美，富贵可兼得耶？ 斯乃知足者。
《归田录》云：国初，通判常与知州争权，每云 我是郡监 。有钱昆者，浙人，嗜蟹，常求补外，曰： 但得有蟹无通判处则可。 东坡诗云： 欲问君王乞符竹，但忧无蟹有监州。
同舍生刘垂，有口才，曾号 虚空锦 。说他日得志事，曰： 有钱当作五窟堂：吴香窟，尽种梅花；秦香窟，周悬射脐；越香窟，植岩桂；蜀香窟，栽椒；楚香窟，畦兰。四时草木，各占一时。予日入麝窟，便足了一生。死且为香鬼，况于生乎？ 其后仕而贪，财不副心而卒。
舍利
张虔钊镇沧州日，因旱，民饥，发廪赈之。方上闻，帝甚嘉奖。他日秋成，倍斗征敛，朝野鄙之。在蜀，问一禅僧云： 如何是舍利？ 对曰： 剩置蹴居，即得 舍利 。 张但惭笑。
抱鸡、养竹
《广记》：唐新昌县令夏侯彪之，初下车，问里正曰： 鸡卵一钱几颗？ 曰： 三颗。 彪之乃遣取十千钱，令买三万颗，谓里正曰： 未便要，且寄鸡母抱之。 遂成三万头鸡，经数月长成，令县吏： 与我卖。 一鸡三十钱，半年之间，成三十万。又问： 竹笋一钱几茎？ 曰： 五茎。 又取十千钱付之，买得五万茎。谓里正曰： 吾未须笋，且林中养之。 至秋竹成，一茎十文，积成五十万。其贪鄙不道皆此类。
《谑浪》载：太守罗姓者，官江右，以旧丝及锅铁照斤数发出，易人网巾、钢针。智与此类。
卖粪天子
唐少府监裴舒，奏请卖马粪，计岁得钱二十万缗。刘仁轨曰： 恐后代称唐家卖马粪，非佳名也。 乃止。
婢担粪
王夷甫妻郭氏贪，令婢路上担粪。王平子年十四五，谏之。郭怒曰： 夫人以小郎嘱新妇，不以新妇嘱小郎！ 捉澄衣裙，将与杖。平子力争得脱。
鬻水
前燕太傅慕容评，屯兵潞川，以拒王猛。鄣固山泉，鬻水与军人，绢一匹，得水二石，积钱帛如山。士卒怨愤而败。
兵家列营，先择水草便地，岂奇货可居耶？若水从耿恭井中出，价当更倍。
假子猷
解宾王作利漕，将代还，凡有行衙所在，竹皆伐卖之。时人呼为 假子猷 。 解  假 同音。
钱当酒
苏五奴妻善歌舞，亦有姿色。有邀请其妻者，五奴辄随之。人欲醉五奴以狎其妻，多劝之酒。五奴曰： 但多与我钱，虽吃【食追】亦醉，不须酒也。
偷鞋刺史
郑仁凯性贪秽。尝为密州刺史，家奴告以鞋敝，即呼吏新鞋者，令之上树摘采，俾奴窃其鞋而去。吏诉之。仁凯曰： 刺史不是守鞋人。
匿金叵罗
魏神武帝宴僚属，于坐失金叵罗。窦太后令饮者皆脱帽，果在祖孝徵髻中。见者以为深耻，孝徵怡然自若。又孝徵饮司马世云家，藏铜叠三面，为厨人搜出。
吴下莫生学室，亦有窃疾。为张伯起家狎客。一日，忽言病气，痛不可忍，少卧便起，曲腰蹒跚而出。张疑之，使童子检视，已失古铜炉矣。张不言，明日诣别业召莫。莫至，言疾愈。张取其所簪银挖耳玩之，佯称好，命童付银工看样，而密授以意。童径往莫家，语其妻曰： 汝家官人云： 有一古铜炉欲货。 命吾来取，以挖耳为信。 妻不疑，取炉相授。张得炉，命别置他室案上，而徐引步入。莫见炉，张目曰： 汝足亦能行耶？ 恬不为怪。
银佛
张林奏毁佛寺。有苏监察者，检天下废寺，凡银佛一尺以下，多袖归。人号 苏扛佛 。温庭筠笑曰： 好对 蜜陀僧 。
献罗汉
曹翰下江南日，尽取其金帛宝货，连百余舟，私盗以归。无以为名，乃取庐山东林寺罗汉，每舟载十余尊。献之，诏赐相国寺。时谓之 押扛罗汉 。
子孙为乞丐时，百余舟安在？
盗伪辇
王镇恶性贪。既破姚泓，盗取府库无算。刘裕念其功，不问。又盗泓伪辇。裕惊，使人视之。镇剔取其金银，弃辇于垣侧。裕大笑。
科钱造像
唐瀛洲饶阳县令窦知范贪污。有一里正死，范集里正二百人，为之造像，各科钱一贯。既纳钱二百千。范曰： 里正地下受罪，先须救急。我先选得一像，且以贷之。 于袖中出像，仅五寸许。
此令乃化缘和尚现宰官身者。
取油客子金
蜀简州刺史安重霸，黩货无厌。州民有油客子者，姓邓，能棋，其力粗赡。安召与对敌。只令立侍。每落子，俾其退立于西北牖下： 俟我算路，乃进！ 终日不下十数子而已。邓生久立，饥倦不堪。次日又召。或讽邓子曰： 此侯贿，本不为棋，何不献效而自求退？ 邓生然之，以中金数铤获免。
张鹭鹚
开宝中，神泉县令张某，外廉而内实贪。一日自榜县门云： 某月某日是知县生日。告示门内典级诸色人，不得辄有献送。 有一曹吏与众议曰： 宰君明言生日，意令我辈知也。言不得献送，是谦也。 众曰： 然。 至日各持缣献之，命曰 寿衣 。宰一无所拒，感领而已。复告之曰： 后月某日，是县君生日，更莫将来。 无不嗤者。众进士以鹭鹚诗讽之云： 飞来疑似鹤，下处却寻鱼。
赎命
北齐和士开，见人将就戮，多所营救。得免，即责其珍宝，谓之 赎命物 。
人尽有宁舍命不舍钱者，和未免干折人情。
张、赵征钱名
《唐宋遗史》：张崇帅庐州，不法，民苦之。既入觐，人谓渠伊必不来。后还，征 渠伊钱 。人不敢言，但捋须而已。崇又征 捋须钱 。《五代史补》：赵在礼自采石移永兴，人曰： 眼中拔却钉矣！ 后在礼还任，每日征 拔钉钱 。
人须笔
岭南兔不常有。郡收得其皮，使工人削笔。醉失之，大惧，因剪己须为笔，甚善。更使为之，工者辞焉。诘其由，因实对。遂下令，使一户输人须，不能致，辄责其值。
负绢布
后魏胡太后幸藏库，见布绢充盈，恣从官所取。唯章武王融与陈留侯李崇负绢过任，遂至颠仆。崇伤腰，融损足。太后使侍者夺其绢，令其空出。时人笑焉。
燕宋该性贪。太祖欲厌其贪，赐布百匹，令自负归。重不能胜，乃至僵项。
凡人 财帛宫 亦有天限。人但知多负者力过则蹶，而不知多藏者禄过则绝也。
利赐予
南汉、闽、蜀皆称帝。高从诲利其赐予，所向称臣。诸国贱之，谓之 高无赖 。
所向称臣，如乞儿叫 老爹奶奶 ，便不值钱了。
利赒给
宋张璪使契丹，老病强行。故事：死于使者，本朝及北朝赒给甚厚。璪利之，在道日，食生冷，求病死，卒不死。
此等性命，方是值钱。失此好机会，未免入 枉死城 中。
一门贪鄙
唐崔湜为吏部侍郎，贪纵。兄凭弟力，父挟子威，咸受嘱求，赃污狼籍。父挹为司业，受选人钱，湜不知也，长名放之。其人诉曰： 公亲将赂去，何不与官？ 湜曰： 所亲为谁？吾捉取鞭杀！ 曰： 鞭即遭忧！ 湜大怒惭。
裴佶姑夫
唐裴佶尝话少时，姑夫为朝官，有雅望。佶至宅，会其退朝，深叹曰： 崔照何人？众口称美，必行贿也！如此安得不乱！ 言未讫，门者报寿州崔使君候谒。姑夫怒，呵门者，将鞭之。良久，束带强见。须臾，命茶甚急，又命酒馔，又命速为饭。佶姑曰： 何前倨而后恭？ 及入门，有德色，揖佶曰： 憩学中！ 佶未下阶，出怀中一纸，乃赠官絁千匹。
元诞不贪
元诞为齐州刺史，在州贪暴。有沙门为诞采药还。诞曰： 师从外来，有何得？ 对曰： 唯闻王贪，愿王早代。 诞曰; 齐州七万家，吾每家未得三升钱，何得言贪？
尉景
北齐尉景性贪。厍狄干与景在神武坐，请作御史中尉。神武曰： 何意下求卑官？ 干曰： 欲捉尉景。 神武大笑，令优者石董桶戏之。董桶剥景衣曰： 公剥百姓，董桶何为不剥公？
壮观、牧爱
正德中，陈民望为黄州守，更新谯楼，榜以 壮观 二字。同知王卿，陕人也，颇有清誉，指题谓邓震卿曰： 何名 壮观 ？自我西音，乃 赃官 也。 相与一笑。又绍兴府有扁云 牧爱 。戚编修谓时守曰： 此扁可撤去。自下望之，乃 收受 字耳。
 牧爱  壮观 是的对。
菜瓮
聂豹，字文蔚，永丰人，好讲阳明之学，而天性贪狡。为苏州时，纳贿无算。尝封金于瓮，为李通判所见，佯云： 以莱寄父。 李曰： 拙妻正思菜。 遂取十二瓶去。豹不敢问。
还亏曾讲学，故不敢与李通判争竞。
麻鞋一屋
《颜氏家训》：邺下一领军贪甚，及籍没，麻鞋亦满一屋。
钱痨
严相嵩父子，聚贿满百万，辄置酒一高会。凡五高会矣，而渔猎犹不止，京师名之曰 钱痨 。
不动尊
刘宣武铸铁为算子。子薄游妓家，妓求钗奁。刘子辞之。姥曰： 君家库中青铜号为 不动尊 ，可惜朽烂！ 刘子云： 吾父唤算子作 长生铁 ，况钱乎？彼日烧香祷祝天地，要钱生儿，绢生孙，金银千百亿化身，岂止 不动尊 而已！
欺心报
《耳谈》：李士衡奉使高丽，武人余英副焉。所得礼币及诸赠遗，士衡皆不关意。余英虑船漏，以士衡之物籍船底，己物置其上。无何，遇大风，船几覆。舟人请减所载，仓忙不暇拣择，信手拈出，弃之中流，舟始定，盖皆余英物也。
死友
《耳谈》：孝感县民刘尚贤、张明时二人，约为死友，实以利合也。偶夜行，见火燐燐，识其地，掘之，见银笋矗起。二人大喜，谓宜具牲礼祭祷，然后凿取。刘已置毒盏中，令张服之。张亦腰斧而来，乘醉击刘死，而不知己已中毒也。两人者皆死，其家人往视银笋，濯濯无迹。万历乙未年事。
太仓库偷儿
太仓库于万历戊戌中，有偷儿从水窦中入，窦隘，攒以首，无完肤矣。亦得一大宝，置顶际，如前出。至窦之半，不意复有偷儿入，俱不能退，两顶相抵槁死，而宝在其中。久之，拥水不流，治渎始见。见邸报。
神仙酒
《狯园》：浙东桐庐县旧有酒井，相传有道人诣一酒肆中取饮，饮毕辄去，酿家亦不索值。久之，道人谓主媪曰： 数费媪酒，无以报。有少药投井中，可不酿而得美酒。 乃从渔鼓中泻出药二丸，色黄而坚，如龙眼大，投井中而去。明日井泉腾沸，挹之皆甘醴，香味逾于造者。俗呼为 神仙酒 。其家用此致富。凡三十年，而道人复来，阖门敬礼。道人从容问曰： 君家自有此井以来，所入子钱几何？ 主媪曰： 酒则美矣，奈乏糟粕饲猪，亦一欠事！ 道人叹息，以手探井中，药即跃出，置渔鼓中，井复如旧。
古物
江夏王义恭，性爱古物，常遍就朝士求之。侍中何勗已有所送，而征索不已。何意不平，尝出行道中，见狗枷、败犊鼻，命仆取归，饰以箱，送之。笺曰： 承复需古物，今奉李斯狗枷，相如犊鼻。
铜臭
崔烈入钱五百万，为司徒。及辞帝，帝曰： 悔不少靳，可至千万。 子均，字孔平，亦有时名。烈问均曰; 我作公，天下谓何如？ 对曰： 大人少有高名，不谓不当为公，但海内嫌其铜臭！
贪位附
夏侯嘉正性贪，常言： 若能见水银成银一钱，知制诰一日，死亦无恨！
则天时，夏官侍郎侯知一，以年老敕令致仕。知一乃诣朝堂，跳跃驰走，以示轻捷。时谓 不伏致仕 。
《朝野佥载》：滕王为隆州刺史，多不法。参军裴聿谏止之。王怒，令左右掴搨。他日聿入计，具诉于帝。帝问聿： 曾被几搨？ 聿曰： 前后八搨。 即令迁八阶。聿归叹曰： 何其命薄！若言九搨，当入五品矣！ 闻者哂之，号 八搨将军 。


子犹曰：天下极无耻之人，其初亦皆有耻者也。冒而不革，习与成昵。生为河间妇人，死虽欲为谢豹，亦不可得矣。余尝劝人观优，从此中讨一个干净面孔。夫古来笔乘，孰非戏本？只少一副响锣鼓耳！集《颜甲》第十八。
《金楼子》载子路事
孔子尝游于山，使子路取水，逢虎于水所。与共战，揽尾得之，纳怀中。取水还，问孔子曰： 上士杀虎如何？ 子曰： 上士持虎头。 又曰： 中士杀虎如何？ 子曰： 中士捉耳。 又问曰： 下士杀虎如何？ 子曰： 捉虎尾。 子路出尾弃之。
贫儿得粥自豪，不知他人有吃饭者。
晋明帝诏
明帝函封诏与庚公信，误致王丞相。既开视，末云 勿使冶城公知。 丞相居冶城，故云。丞相答曰： 伏读明诏，似不在臣。臣开臣闭，无有见者。 帝甚愧，数月不敢见王公。
丞相太尖酸。
急泪无泪
宋世祖至殷贵纪墓，谓刘德愿慎曰： 卿等哭妃若悲，当加厚赏。 刘应声号恸，涕洒交横，即拜豫州刺史。帝又令羊志哭，羊亦呜咽甚哀。他日有问羊者： 卿那得此副急泪？ 羊曰： 我尔日自哭亡妾耳。
两个花脸固可笑，然此墓岂可使他人有泪！
王元景使梁，刘孝绰送之，泣下。元景无泪，谢刘曰： 卿勿怪我，别后当阑干耳。
此处用得着副急泪，恨无处买。
廖恩无过
熙宁中，福建贼廖恩聚徒党于山林。已听招抚出降，朝廷赦罪，授右班殿直。既至，有司供 脚色 一项云： 历任以来，并无公私过犯。 见者哂之。
人但知廖恩可笑，孰知荐判中说清说廉，墓志上称功称德，皆是廖恩脚色，安然不惭，独何也？
宗权非反
蔡州秦宗权，继黄巢称僭。十年之间，屠脍生聚。既为汴帅朱全忠所擒，槛送至京。京尹孙揆率府县吏阅之。宗权即槛中举首曰： 宗权非反，大尹哀之。 观者皆笑。
唐、宋士子
唐时，有士子奔马入都者。人问： 何急如此？ 答曰： 将赴 不求闻达 科。 宋天圣中，置 高蹈丘园 科，许本人于所在自投状求试。时人笑之。
萧子鹏应 怀材抱德 诏，后拨工部办事，为堂官负印前驰。人戏曰： 萧君真有 抱负 ！ 凡虚名应诏，皆此类耳。
韩麒麟
韩麒麟为齐州刺史，寡于刑罚。从事刘普庆说以立威。韩曰： 人不犯法，何所戮乎？若必须斩断以立威名，当以卿应之。 刘惭惧而退。
天后时三疏
则天革命，拜官不可胜数。张鷟为谣曰： 补阙连车载，拾遗平斗量，杷推侍御史，腕脱校书郎。 有沈全交者续云： 评事不读律，博士不寻章，面糊存抚使，眯目圣神皇。 御史纪先知弹劾，以为谤讪，宜付法。则天笑曰： 但使卿等不滥，何虑天下人语？不须与罪！ 先知甚惭。
拾遗张德生男，私宰羊饮宴。同僚补阙杜肃怀肉上表以闻。明日，太后谓德曰： 闻卿生男，何从得肉？ 德叩头请罪。太后曰： 朕禁屠宰，吉凶不预。卿自今召客，亦须择人！ 因出表示之。肃大惭。
周御史彭先觉无面目。如意年中，断屠极急。先觉知巡事，定鼎门草车翻，得两腔羊，门家告御史。先觉奏 合宫尉刘缅当屠不觉察，决一顿仗，肉付南衙官人食。 缅惶恐，缝新裈待罪。明日，则天批曰： 御史彭先觉奏决刘缅，不须，其肉乞缅吃却。 举朝称快。先觉于是乎惭。
天后作事，往往有大快人意者。宜卓老称为 圣主 也！
费祭酒
《双槐岁钞》：凤翔太学生虎臣上疏，谏万岁山勿架棕棚。宪庙奇之。祭酒费訚不知也，俱贾祸，乃会六堂，鸣鼓声罪，铁索锁项以待。俄宫校宣臣至左顺门，传温旨劳之曰： 尔言是，棕棚即拆卸也。 訚闻大惭。
背刺尽忠字
嘉靖中，南京礼部右侍郎黄绾为言官所诋，自言背刺 尽忠报国 四字。下南京法司复勘，天下笑之。按正德五年，锦衣卫匠余刁宣上疏，自言背镌 精忠报国 字。诏本卫执之，杖三十，发海南充军，著国史。黄见之，不当愧入地耶？嗟乎！岳武穆事宁可再哉！
自宫
宣德中，金吾卫指挥同知傅广自宫，请效用内庭。上曰： 此人已三品，更欲何为，而勇于自残，以希进用？下法司问罪，还职不得复任事！ 。
《纲目分注》记南汉宦官之横云：凡群臣有才能及进士状头，皆先下蚕室，然后得进，亦有自宫求进者。由是宦者近二万人，贵显用事，大抵此辈。又永乐末，诏天下学官考绩不称者，许净身入宫训女官辈。时有十余人，王振亦与焉，后为司礼监，竟成己巳之祸。始知竖刁覆齐，千古永戒。宣庙英明，岂寻常哉！
皇后阿【父/者】
景龙二年冬，召王公近臣入阁守岁。酒酣，上谓御史大夫窦从一曰： 闻卿久旷，今夕为卿成礼。 窦拜谢。俄而内侍引烛笼步障，金缕罗扇，其后有人衣缕衣花钗，令与窦对坐。却扇易服，乃皇后老乳母王氏，本蛮婢也！上与侍臣大笑，诏封 营国夫人 ，嫁为窦妻。俗称乳母之婿曰 阿【父/者】 。窦每进表，自称 翊圣皇后阿【父/者】 ，欣然有自负之色。
绝好一出丑净戏文！
路岩
唐路岩出镇坤维，开道中衢，恣为瓦石所击。时薛能权京尹，岩谓能曰： 临行劳以瓦砾相饯。 能得举手板对曰： 旧例：宰相出镇，府司无例发人卫守。 岩有惭色。
任佃
嘉靖间，任佃以御史谪江陵知县。或有公移与邻界知县，辄称 即将某人如何、某事如何 。邻县知县不堪，因署其公移尾答之曰： 即将即将又即将，即将二字好难当。寄语江陵任大尹。如今不是绣衣郎。 任见之，默然。
误解卦影
唐坰知谏院，费孝先为作 卦影 ：有一衣金紫者，持弓矢射落一鸡。荆公生命属酉，唐即抗疏弹之，冀得擢用。上怒，谪监广州军资库。坰叹曰： 射落之鸡，乃我也！
若到底不认错，落得做个豪杰。
卢多逊
卢相多逊南迁，入于道傍逆旅。有老妪颇能言京邑事。卢问其何为居此，妪颦蹙曰： 我本中原士夫家，子任某官。卢多逊作相，令吾子枉道为某事。吾子不从，卢衔之，中以危法，尽室窜南荒。未周岁，骨肉沦没，唯老身流落山谷间。彼卢相者，妒贤怙势，恣行无忌，终当窜；幸未死间，或可见之耳！ 多逊闻妪言，默然趣驾。
万安
宪宗晏驾，内监于宫中得书一小箧。皆房中术也，悉署曰 臣安进 。太监怀恩袖至阁下，示万安曰： 是大臣所为乎？ 安惭汗不能出一语。已而科道劾之，怀恩以其疏至内阁，令人读之。安跪而起，起而复跪。恩令摘内牙牌，曰： 请出矣！ 乃遑遽奔出，索马归第。初安久在内阁，不去。或微讽之。答曰： 安惟以死报国！ 及被黜，在道看 三台星 ，犹冀复用也。
不肯丁忧
唐御史中丞李谨度，遭母丧，不肯举发，哀讣到，皆匿之。官僚苦其无耻。令本贯瀛洲申 谨度母死 ，尚书牒御史台，然后哭。又员外郎张栖贞被讼，诈遭母忧，不肯起对。
巢由拜
郭昱狭中诡僻，登进士，耻赴常选，献书宰相赵普，自比巢、由。朝议恶其矫激，久不调。后复伺普，望尘自乞。普笑谓人曰： 今日甚荣，得巢、由拜于马首！
月犯少微
谢敷隐居会稽山，初月犯少微，占云 处士当之 。少微，一名处士星。时吴国戴逵名重于敷，甚以为忧。俄而敷死。会稽士子嘲云： 吴中高士，一时求死不得。
桓温似刘琨
桓温自以雄姿风气，是宣帝、刘琨之俦。及伐秦还，于北方得一巧作老婢，访之，乃刘琨婢也。一见温，便潸然泣曰： 公甚似刘司空！ 温大悦，出外整理衣冠，又呼问之。婢云： 面甚似，恨薄；眼甚似，恨小；须甚似，恨赤；形甚似，恨短；声甚似，恨雌。 温于是褫冠解带，昏然而睡，不怡者累日。
王建
王建尝坐徒刑，但无杖痕。及得马涓为从事，涓好诋讦，建恐为所讥，因问曰： 窃闻外议，以吾曾遭徒刑，有之乎？ 涓曰： 有之。 建恃无杖痕，对众袒背示涓曰： 请足下试看，遭责杖而肌肉如是？ 涓乃抚背曰： 大奇！当时何处得此好膏药来？ 宾佐失色。
王建讳杖，殊无豪杰气，马涓教诲得好！
王庐江
王含作庐江郡，贪浊狼籍。王敦护其兄，故于众坐称： 家兄在郡定佳，庐江人士咸称之。 时敦以震主之威，一坐畏敦，击节而已。何充为敦主簿，在坐，正色曰： 充即庐江人，所闻异于此！ 敦默然。
誉词成句
黔郡刺史新任公宴。时伶人致词曰： 为报吏民胥庆贺，灾星退去福星来！ 刺史喜其善誉，问谁撰此，将遗赉之。伶人对曰： 此郡中迎官成句。
凡府县官临去任，有遗爱者，百姓争为脱靴，著于仪门，以代甘棠之思。近有为贪令脱靴者，令讶曰： 我何德而烦汝？ 答曰： 是旧规。 近吾邑又有伪为脱靴，而以敝靴易去其佳者，盖衔恨之极也，尤可笑。
冒从侄
王凝侍郎按察长沙日，有新授柳州刺史王某者，将赴任，抵于湘川谒凝。启云： 某是侍郎诸从子侄，合受拜。 凝问其小名，答曰： 通郎。 乃令左右促召其子至，诘曰： 家籍中有通郎否？ 子沉思少顷，乃曰： 有之，合是兄矣。 凝始命邀王君，受以从侄之礼。因问： 前任何官？ 答曰： 昨罢北海盐院，旋有此授。 凝闻之不悦。既退，语其子曰， 适来王君，资历颇杂，非吾枝也。 征属籍，果有通郎，已于某年某日物化矣。凝睹之怒。翌日，厅内备馔招之。王望凝欲屈膝，忽被二壮士挟而扶之，鞠躬不得。凝前语曰： 使君非吾宗也。昨误受君拜，今谨奉还！ 遂拜之如其数，讫，乃令更与餐，复谓曰： 当今清平之代，不可更乱入人家也！ 在庭吏卒悉笑。王惭赧，食不下咽，斯须踧躇而去。
唐庞严及第后。 登科录 讹本倒书名姓为 严庞 。有江淮举子姓严者，乃冒为从侄，往京谒庞。延纳极喜，会同食，问及族人，都非庞姓，乃讶之，因问： 君何姓？ 举子怪曰： 叔姓严，侄亦姓严，何更相诘？ 庞大笑曰： 君谬矣！余自名严，何事见攀为族？ 举子狼狈谢去。
林逋孙鹤山后
陈嗣初太史家居，有求见者，称林逋十世孙。坐少选，陈取林传俾其读之。读至和靖终身不娶无子，客默然。嗣初因赠诗曰： 和靖当年不娶妻，如何后代有孙儿？想君自是闲花草，不是孤山梅树枝。
苏有魏芳者，自称鹤山后，请为公建祠，因规奉祀。公裔孙白其诈，芳不能争，竟得罪，而犹自诧为公后不已。或问： 文靖去君几世？ 曰： 十世。 因戏云： 若尔君家十世祖媪，应配彼翁，大是不堪！
误认从叔
进士何儒亮自外州至，访其从叔，误造郎中赵需宅，自云同房。会冬至，需家致宴，儒亮即是同房，便令入宴。何氏姑姊妹尽在坐焉。馔毕徐出，需大笑。儒亮羞不敢出京师。人因号需为 何郎中 。
出妻献子，博得一番哺啜。毕竟后来相见，如何称谓？
鲍当
真宗时，薛尚书映知河南府。法曹鲍当先失其意，后献《孤履诗》，遂沐优渥。薛尝暑月诣其廨舍，当方露顶，狼狈入，易服抱板而出，忘其幞头。薛严重，左右莫敢言者。坐久之，月上，当顾见发影，大惭，以公服袖掩头而走。
李庆远
中郎李庆远初事皇太子，后因恃宠请托，遂屏之，然犹以见亲绐人。一日，对客腹痛作楚曰： 适太子赐瓜，多食致病。 须臾霍乱，吐出粗粝饭及黄臭韭齑。客大嘲笑。
刘生
刘生者好夸诩，尝往吊无锡邹氏。客叩曰： 君来何晏？ 生曰; 昨与顾状元同舟联句，直至丙夜，是以晏耳！ 少顷，顾九和至，问 先生何姓？ 客曰： 此昨夜联句之人也。 生默然。他日又与华氏子弟游惠山，手持华光禄一扇。群知其伪也，不发。时光禄养病山房，徐引入揖坐。生不知为光禄，因示以扇。光禄曰： 此华某作，先生何自求之？ 生曰： 与仆交好二十年，何事于求？ 光禄曰： 得无妄言？ 生曰： 妄言当创其舌！ 众笑曰： 此公即华光禄也！ 相与哄堂。锡人为之语曰： 状元联句，光禄题诗。
第二遍就不说谎。
方相侄
《启颜录》：唐有士人姓方，好矜门第，但姓方贵人，必认为亲。或戏之曰： 丰邑公相何亲也。 遽曰： 再从伯父。 戏者叹曰： 既是方相侄，只堪吓鬼！ 丰邑坊，造卖凶器所也。
修史人
李至刚修国史，只服士人衣巾，辄自称 修史人李至刚 。时馆中诸公闻之，大笑，遂呼为： 羞死人李至刚 。
庐陵魁选
吉州士子赴省，书先牌云： 庐陵魁选 。欧阳伯乐或诮之曰： 有客遥来自吉州，姓名挑在担竿头。虽知汝是欧阳后，毕竟从来不识 修 ！
闵子骞后
宋何昌寓为吏部尚书。有一客姓闵求官。问曰： 君是谁后？ 答曰： 子骞后。 何掩口而笑，谓坐客曰： 遥遥华胄！
元昊榜
夏竦常统师西伐，揭傍塞上云： 有得赵元昊头者，赏钱五万贯，爵为西平王。 元昊使人入市买箔，陕西荻箔甚高，倚之食肆门外，佯为食讫遗去。至晚，食肆窃喜，以为有所获也，徐展之，乃元昊购竦之榜，悬箔之端，云： 有得夏竦头者，赏钱两贯文。 比竦闻之，急令藏掩，而已喧播远近矣。竦大惭沮。
看命司
司者，官府之称。中都有谈天者，设肆于市，标其门曰 看命司。 其术颇售。同辈忌之，明日乃于对衢设肆，亦竖牌云 看命西司 。其人愧赧搬去。
《笑林评》： 不言司命，而言命司，犹悲天称院，何为不可？
三百瓮盐齑
王状元未第时，醉堕汴河，为水神扶出，曰： 公有三百千料钱，若死于此，何处消破？ 明年遂登进士。有久不第者，亦效之，佯醉落河。河神亦扶出。士大喜曰; 我料钱几何？ 神曰; 我不知也。但三百瓮盐齑无处消破耳！
山东好人
青州鲁聪，以自丸药往外郡卖之，遇一宦，强其贱售。鲁不从，遂至诟詈。宦曰： 何处人？ 鲁曰： 山东。 宦曰： 可知愚矣！山东何曾有好人！ 鲁曰： 山东信无好人，只有一孔夫子！ 宦有惭色。
近有于考试日，鄙徐州无人才者。徐州一生出曰： 敝州止出徐达等八人。 谈者愧之。苏郡文风，惟崇明为下。有陈生者，巨擘也，馆于太仓，同馆者乃本州廪生，数以海县侮之。陈艴然曰： 崇明人固不才，然非我，太仓人固多才，然非汝。何得相欺！ 馆生默然。
骂武弁
尚书王复怒众武弁，骂曰： 此辈皆狗母所生！ 一千户禀曰： 宋某之母，乃太宗皇帝永宁公主！ 王惭悔。
党姬
陶榖得党太尉家姬。遇雪，取雪水烹茶，谓姬曰： 党家儿识此味否？ 姬曰： 彼粗人，安知此？但能于销金帐中，浅斟低唱，饮羊羔酒尔。 陶默然。
与唐太宗、萧妃事相似。
放生
北使李谐至梁。武帝与之游历，偶至放生处。帝问曰： 彼国亦放生否？ 谐曰： 不取，亦不放。 帝惭之。
真正禅机！
冒诗并冒表丈
唐李播典蕲州。有李生来谒，献诗。播览之，骇曰： 此仆旧稿，何乃见示？ 生惭愧曰： 某执公卷行江淮已久，今丐见惠。 播曰： 仆老为郡牧，此已无用，便奉赠。 生谢别，播问： 何之？ 生曰： 将往江陵谒表丈卢尚书。 播曰： 尚书何名？ 生曰： 弘宣。 播大笑曰： 秀才又错矣！卢乃仆亲表丈，何复冒此？ 生惶恐谢曰： 承公假诗，则并荆南表丈一时曲取。 播大笑而遣之。
偷诗
杨衡初隐庐山，有盗其文登第者。衡后亦登第，见其人，问曰：  一一鹤声飞上天 在否？ 答曰： 此句知兄最惜，不敢偷。 衡曰： 犹可恕也。
争诗
唐国子祭酒辛弘智诗云： 君为河边草，逢春心剩生。妾如台上镜，照得始分明。 同房学士常定宗为改 始 字为 转 字，遂争此诗，皆云我作。乃下牒见博士，罗道宗判云： 昔五字定表，以理切称奇。今一言竞诗，取词多为主。诗归弘智， 转 还定宗。
张乖崖诗： 独恨太平无一事。 萧楚改 恨 为 幸 ，遂呼为 一字师 。词多为主，尚非确语。
诋诗
张率年十六，作赋颂二千余首。虞讷见而诋之，率乃一旦焚毁，更为诗示焉，托云沈约。讷更句句嗟称，无字不善。率曰： 此吾作也！ 讷惭而退。
韩昌黎应试《不迁怒贰过》题，见黜于陆宣公。翌岁，公复典试，仍命此题。韩复书旧作，一字不易，公大加称赏，报为第一。以韩之才，陆之鉴，文无定价如此，又何怪乎虞讷也！
和少陵诗
夔峡道中有杜少陵题诗，是天字韵，榜之梁间，自唐迄宋无敢赓者。一监司过之，和韵大书其侧。后有人亦和韵嘲之，末联云： 想君吟咏挥毫日，四顾无人胆似天。
扬雄拟《易》，王通拟《论语》，杜少陵诗偏拟不得？近有人题诗虎丘殿壁者，后写 某人顿首书 。或戏续其下云： 似虎丘老先生正之。 亦足一笑。
高霞峰
白门贾竖高霞峰者，好以俚句涂抹寺壁，且无处不到。偶诸御史游鸡鸣寺，一道长指壁上诗戏高姓御史云： 此高霞峰，想是贵族？不然那得如此美才？ 高公问住持： 此何等人？好拿来枷号示众！ 霞峰闻此语，觅数人各寺洗诗，潜踪累月。
陆居仁
陆居仁每谓人曰; 吾读书至得意时，见庆云一朵，隐隐头上，人不能睹。一日读《诗经》注，有不安处，思易之。忽于梦中见尼父拱立于前，呼吾字曰： 陆宅之，朱熹误矣，汝说是也！  一友谑曰： 足下得非禀受素弱乎？ 居仁曰： 何为？ 友曰： 吾见足下眼目眊眩，又梦寐颇倒耳！ 遂赧不复言。
《四本论》
钟会撰《四本论》，谓才姓同离异合。始毕，甚欲使嵇公一见。置怀中既定，畏其难，怀不敢出，于户外遥掷，便回急走。
此子可教！
要誓
北齐孙搴，学浅行薄，尝问温子升： 卿文何如我？ 子升谦曰： 不如卿。 搴要其为誓。子升笑曰; 但知劣于卿，何劳旦旦。 摹曰： 卿不为誓，事可知矣。
竞射
开元七年，赐百僚射。金部员外卢廙、职方郎中李畬，俱非善射，箭不及垛，而竞言工拙。畬戏曰： 与卢箭俱三十步。 左右不晓。畬曰： 畬箭去垛三十步，卢箭去畬三十步。
鹤败道
彭渊才迂阔好诞，尝畜两鹤，客至，夸曰： 此仙禽也。禽皆卵生，而此独胎生。 语未半，园丁报曰： 鹤夜产一卵如梨。 渊才面赤，叱去。此鹤两展其胫，伏地逾时。渊才以杖惊使起，复诞一卵。乃咨叹曰： 鹤亦败道！
羊叔子有鹤善舞，尝向客称之。客试使驱来，氃氋而不肯舞。然则鹤惯是不凑人趣也。子犹曰 惟不迎合人，是为仙禽。 晋刘爰之，少为殷中军所知，荐之庾公。庾忻然便取为佐。及与语，不称望，遂名之为 羊公鹤 。
萧韶
萧韶童时与庚信有断袖之欢。及萧刺郢州，庾上江陵，过之，萧接庾甚薄。引入宴，坐之别榻，有自矜色。庾不堪，酒酣，径上床，直视韶面曰： 官今日形容，大异昔日。 韶大惭。
嘴尖
詹大和坚老来京师，省试罢，坐微累下大理。李传正端初为少卿秉笔。詹哀鸣之。李以俚语诟曰： 子嘴尖如此，诚好人也！ 因困辱之。后获释，不相闻者十年。李为淮南转运使，及瓜，坚老自郎官出代。既相见，李不记前事，因曰： 郎中若有素者，岂尝邂逅朝路中耶？风采堂堂，非昔日比也！ 坚老答曰： 风采堂堂，非某所见。但不知比往时嘴不尖否？ 李方悟，大愧。
长须僧
伪蜀时，有长须长老，拥百余众，自江湖入蜀，先谒枢密使宋光嗣。宋问： 何不剃须？ 答曰： 落发除烦恼，留须表丈夫。 宋大恚曰： 吾无髭，岂是老婆耶？ 遂揖出，俟剃却，方引朝见。徒众既多，一旬日盘桓，不得已，剃髭而入。徒众耻其失节，悉各散亡。蜀人为之语曰： 作事何愚？折却长须。
陈苌
阳道州城，居无畜积，唯服用不阙。然客称某物佳，辄喜而赠之。有陈苌者，候其方请月俸，辄往称钱帛之美，月有获焉。
临安民
小说：临安民沈，居官巷，自开酒垆，又买钱塘门外丰乐楼库，日往监沽，偶就宿焉。淳熙初，忽有巨舫夜泊。五贵人锦衣花帽，叩扉而入，登楼索饮，姬侍歌舞之盛，同行未睹。酒阑，命赏，郑重致谢。沈生贪而黠，心知为 五通神 也，再三虔拜，乞一小富贵。客笑而颔之，呼一駃卒，耳语良久。卒去，少顷负一布囊来，以授沈，摸索之，皆银酒器也。沈大喜，拜受。俄而鸡鸣，客去。沈不复就枕，虑怀宝为罪，乃连囊槌击，更加束缚。待旦负归，妻尚卧，圣呼之起，曰： 速觅秤来，我获横财矣！ 妻惊曰： 夜半闻柜中奇响，起视无所见，心方疑之，岂即此耶？ 既开钥，则空空然。盖两处所用器，每夜皆聚此中。神以其贪痴，故侮之耳。沈重加工，费值数十千，羞涩不出城者累旬。
聂以道断钞
聂以道曾宰江右一邑。有人早出卖菜，拾得至元钞十五锭，归以奉母。母怒曰： 得非盗而欺我？况我家未尝有此，立当祸至。可速送还！ 子依命携往原拾处，果见寻钞者，付还其人。乃曰： 我原三十锭！ 争不已，相持至聂前。聂推问村人是实，乃判云： 失者三十锭，拾者十五锭，非汝钞也！可自别寻。 遂给贤母以养老。闻者快之。
僧题壁
霍尚书韬尝欲营寺基为宅，凂县令逐僧。僧去，书于壁云： 学士家移和尚寺，会元妻卧老僧房。 霍愧而止。
换羊书
宋韩宗儒性饕餮，每得东坡一帖，于殿帅姚鳞换羊肉数斤。黄鲁直戏东坡云： 昔右军字为换鹅，今当作换羊书矣。 公在翰苑，一日以生辰制撰纷冗。宗儒又致简以图报书。来人督索甚急，公笑曰： 传语本官今日断屠。
驴乞假
胡趱者，昭宗时优也，好博奕。常独跨一驴，日到故人家棋，多早去晚归。每至其家，主人必戒家僮曰： 与都知于后院喂饲驴子！ 胡甚感之，夜则跨归。一日非时宣召，胡仓忙索驴，及牵至，则喘息流汗，乃正与主人拽硙耳，趱方知从来如此。明早复展步而去。主人复命喂驴如前。胡曰： 驴子今日偶来不得。 主人曰： 何也？ 胡曰： 只从昨回便患头旋恶心，起止未得，且乞假将息。 主人亦大笑。
林叔大
嘉兴林叔大性吝，然多交名流以要誉。其宴达官，品馔甚丰，此外唯素汤饼而已。一日，延黄大痴作画，多士毕集，而此品复出。讥谑交作，叔大忍惭，揖潘子素求题其画。潘即书云： 阿翁作画如说法，信手拈来种种佳。好水好山涂抹尽，阿婆脸上不曾搽。 大痴笑曰： 好水好山，言达官也，阿婆脸不搽，言素面也。 言未已，潘复加一句云： 诸佛菩萨摩诃萨！ 众俱不解。潘曰： 此即僧家忏悔语。 哄堂大笑。叔大数日羞见客。
奠金别用
丁讽好色病废，常令女侍扶掖见客。客出不能送，每令一婢传谢，故宾客选访者益多。既而有传讽死者，京师诸公竞往致奠，意有窥觊。讽出谢曰： 酒堪充饮，奠金且留别用。异日不幸，勿烦再费。
脔婿
唐人榜下择婿，号 脔婿 ，多有势迫而非所愿者。一少年美风姿，为贵族所慕，命群仆拥至其第。少年忻然而行，略无避逊。既至，观者如堵。须臾，有衣金紫者出曰： 某有女颇良，愿配君子。 少年鞠躬言曰： 寒微得托高门，固幸。待归家与妻子商量如何？ 众皆大笑而散。
李庾女奴
湖南观察使李庾，有女奴名却要，美容止，善辞令。李有四子，所谓大郎、二郎、三郎、五郎，咸欲烝之而不得。尝遇清明夜，大郎遇之樱桃花影中，乃持之求偶。却要取茵席授之曰： 可于厅中东南隅停待。 又遇二郎调之。曰： 可于厅中东北隅相待。 又逢三郎求之。曰： 可于厅中西南隅相待。 又遇五郎握手不可解。曰： 可于厅中西北隅相待。 四郎皆持所授茵席，各趋一隅。顷却要然炬豁扉照之，曰： 阿堵贫儿，争敢向这里觅宿处！ 四子各弃所携，掩面而走。
姚江书生
董太史云：一姚江书生，使其馆童入内，从主母索一丝发。主母怪之，便从屋后马坊中摘取牡马尾鬃一根持与。其人至夜书符作法，坊中之马不胜淫怒，掣断缰勒，奔号至书舍中，直突书生。书生惶遽，便跳上屋梁。马亦跃上，栋宇墙壁悉被蹋圮。书生乃穿屋而下，疾走投眢井中。马亦随入，寻被啮死。见者称快。
不啮死，亦当羞杀。
城中女
《烟霞小说》：城中有女，许嫁乡间富室。及期来迎，其夕失女所在，盖与人私为巫臣之逃矣。诘旦，家人莫为计，姑以女暴疾辞。而来宾已洞悉之。婿家礼筵方启，嘉仪纷沓，翘企以待。比迎者至，寂然。主人叩从者，皆莫能对。傧以袂掩口，附耳告曰： 新人少出。


子犹曰：项籍之瞳，不如左丘之眇；啬夫之口，不知咎繇之喑；鄋【满阝-氵】之长，不如晏婴之短，夷光之艳，不如无盐之陋；庆忌之足，不如娄公之跛。语曰： 豹留皮，人留名。 此言形神之异也。故窘极生巧，足或刺绣；愤极忘死，胸或发声。是皆有神行焉。借以为笑可，执以为可笑则不可。集《委蜕》第二十。
体重
安禄山三百五十斤。司马保八百斤。孟业一千斤。
肥
咸通中，以进士服用僭侈，不许乘马。时场中不下千人，皆跨 长耳 。或嘲之曰： 今年敕下尽骑驴，短辔长鞭满九衢。清瘦儿郎犹自可，就中愁杀郑昌图。 郑肥伟，故云。
顾子敦肥伟，号 顾屠 。尹京时，与从官同集慈孝寺。子敦凭几假寐，东坡大书案上曰 顾屠肉案 。同会皆大笑。乃以三十钱掷案上。子敦惊觉。东坡曰： 且片批四两来！
山阴张倬，景泰初，为昆山学博，年未三十，以聪敏闻。典史姜某体极肥，尝戏张云： 二三十岁小先生。 张应云： 四五百斤肥典史。 同僚大笑。
赵翁肥大，夏日醉卧，孙儿辈缘其腹上，戏以李八九枚投脐中。后日李大溃烂，翁乃泣谓家人曰： 我肠烂，将死。 家人料理其脐，得核，乃知孙儿辈所纳李也。
垂腹
申王撝有肉疾，腹垂至骭。每出，则束以白练。至暑月，常苦热。玄宗诏南方取冷蛇赐之。蛇长数尺，色白，不螫人，握之如冰。王腹有数约，夏月置约中，不复知烦暑。
申王每醉，使宫妓将锦彩结成软轿，抬归寝室，号曰 醉舆 。或言此妓必魁肥者。子犹曰： 不然，正要使习惯。
周比部岱体甚肥，腹垂至膝。每当暑月，琢水精为腹带，日三易之，犹云不堪，自为文以告上帝，祈速化。
伟妓
东坡尝饮一豪士家。出侍姬佐酒。内一善歌舞者，容虽丽而躯甚伟，尤豪所钟爱。向公乞诗，公戏题四句云： 舞袖蹁跹，影摇千尺龙蛇动，歌喉宛转，声撼半天风雨寒 。妓赧然。
姚、张绰号
魏光乘任左拾遗，题品朝士。丞相姚元之长大行急，目为 趁蛇鹳 。坐此贬。左司郎中张元一腹粗脚短，项缩眼突。吉顼目为 逆流虾蟆 。
短
汤既伐桀，让于务光。光笑曰： 以九尺之夫而让天下于我，形吾短也！ 羞而沉于水，有咫尺之鱼，负之而去。
按《庄子注》云： 务光身长八寸，耳长七寸。
《南史》云：汉光武时，颖川张仲师长一尺二寸。
短小
尚书令何尚之与太常颜延之少相好狎。二人并短小。何尝谓颜为猿，颜目何为猴。同游太子西池，颜问路人曰： 吾二人谁似猿？ 路人指何为似。颜方矜喜，路人曰： 彼似猿，君乃真猴。 二人俱大笑。
赵璘仪质琐陋，成名始婚。薛能为傧相，谑以诗。略云： 巡关每傍樗蒲局，望月还登乞巧楼。第一莫教娇太过，缘人衣带上人头。 又曰： 不知元在鞍鞒里，将谓空驮席帽归。 又曰： 火炉床上平身立，便与夫人作镜台。
貌寝陋
朱泚乱。裴佶与衣冠数人佯为奴，求出城。佶貌寝，自称曰 甘草 。门兵曰： 此数子必非人奴，如甘草，不疑也。
袁应中，博学者，有时名，以貌寝，诸公莫敢荐。绍圣间，蔡元度引之，乃得对。袁鸢肩，上短下漏，又广颡尖额，面多黑子，望之如洒墨，声嗄而吴音。哲宗一见，连称 大陋 。袁错愕不得陈述而退。缙绅目为 奉敕陋 。
郑畋少女好罗隐诗，常欲委身。一日隐谒畋。畋命其女隐帘窥之。见其寝陋，遂终身不读江东篇什。举子或以此谑隐。答曰： 以貌取人，失之子羽。 众皆启齿。
白傅与李赞皇不协。每有所寄文章，李缄之一箧，未尝开视，曰。 见词翰则回吾心矣！ 郑女终身不读江东篇什，亦是恐回心故。予谓李相、郑女乃真正怜才者。
长安仁和坊兵部侍郎许钦明宅，与中书令郝处俊乡党亲族。两家子弟类多丑陋，而盛饰车马以游里巷。京洛为之语曰： 衣裳好，仪观恶。不姓许，即姓郝。
王元美宴弇州园，偶与画士黄鹄联席。鹄貌极陋。元美曰： 人皆谓我命带桃花煞，果然！ 。人问 何也？ 曰： 得与美人联席。 吴人皆举为口实，凡见貌陋者，必曰 命带桃花 。
短而伛
武德中，崔善为历尚书左丞，甚得时誉。诸曹恶其聪察，因其身短而伛，嘲之曰： 崔子曲如钩，随例得封侯。膊上全无项，胸前别有头。
身短面长
桑维翰身短面长，每引镜自叹曰： 七尺之躯，何如一尺之面？ 后登第，同榜四人，陈保极戏谓人曰： 今岁有三个半人及第。 以桑短，谓之半人。
习凿齿有蹇疾，苻坚亦谓之半人。
面狭长
梁宗如周尚书面狭长。萧詧戏之曰： 卿何为谤经？ 如周曰： 身自来不谤经。 蔡大宝曰： 卿不谤余经，正应不信《法华经》耳。 盖《法华》云： 闻经随喜，面不狭长。 如周乃悟。
《荀子》载：卫灵公有臣曰公孙昌，身长七尺，面长三尺，广三寸，鼻目耳具，而名动天下。
西字脸
有川知州，面大横阔。时嘲曰： 裹上幞头西字脸。 宦者已先闻之寿皇。及得郡陛辞，寿皇忆前语，大笑，云： 卿所奏不必宣读，朕留览。 愈笑不已。川出外曰： 早来天颜甚悦，以某奏札称旨也。
面黑
陈伯益面黑而狭，多髯。谢希孟见写真挂壁上，戏题云： 伯益之面，大无两指，髭髯不仁，侵扰乎旁而不已。于是乎伯益之面，所存无几。
王介甫面黄黑，问医，医曰： 此垢污，非疾也。 进澡豆，令王洗之。王曰： 天生黑于予，澡豆其如予何！
焦阁老芳，面黑而长，如驴。尝谓西涯曰： 君善相，烦一看。 李久之乃曰： 左相象马尚书，右相象卢侍郎，必至此地位。  马 与 卢 合，乃一 驴 宇，始知其戏。
黑白不均
崔涯者，吴越狂生，嘲妓李端端诗云： 黄昏不语不知行，鼻似烟囱耳似铛，独把象牙梳插髻，昆仑山上月初生。 端得诗，忧心如病，乃拜候道旁，战栗祈哀。涯改绝句粉饰之曰： 觅得黄骝鞁绣鞍，善和坊里取端端。扬州近日浑成错，一朵能行白牡丹。 于是居豪大贾竞臻其户。或谑之曰： 李家娘子，才出墨池，便登雪岭，何期一日，黑白不均。
涅文
狄青、王伯庸同在枢府。王每戏狄之涅文，云： 愈更鲜明！ 狄云： 莫爱否？当奉赠一行。 伯庸大惭。
中古冠
文中丞白湖，头止七寸，时人称其帽为 中古冠 。《孟子》云： 中古棺七寸。
缩头
祖广字渊度，范阳人，仕至护军长史。广行常缩头。诣桓南郡，始下车，桓曰： 天甚晴明，祖参军如从屋漏中来。
尖头
北魏古弼头尖，太武常名之曰 笔头 ，时人呼为 笔公。
项安节
慈圣后尝梦神人语云： 太平宰相项安节 。神宗密求诸朝臣，无有此人。久之，吴仲卿为上相，瘰疖生颈间。一日立朝，项上肿如拳。后见之，告上曰; 此真 项安节 也！
秃
秀州李公衡，善与人款曲，无所不狎侮，少发，号 葫芦 。时有作小词谑之，云： 家门希差，养得一枚依样画。百事无能，只去篱边缠倒藤。几回水上，千捺不翻真个强。无处容他，只好炎天晒作巴。
白发白须
进士李居仁尽摘白发。其友惊曰： 昔则皤然一公，今则公然一婆！
有郎官老而多妾，须白，令妻妾共镊之。妾欲其少，去其白者；妻忌之，又去其黑者。未几，颐颔遂空。亦可笑。
顾太仆居忧，发须尽白。起复北上，以药黑之。人笑曰： 须发亦起复矣！
桃源罗汝鹏，年四十，须大半白矣。偶吊一丧家，司宾惊曰： 公方强仕，何顿白乃尔！ 罗曰： 这是吊丧的须髯。
咏白发
海昌女子朱桂英尝咏白发云： 白发新添数百茎，几番拔尽又还生。不如不拔由他白，那有工夫与白争！
貌类猴
安西牙将刘文树，口辩，善奏对，明皇每嘉之。文树髭生颔下，貌类猴。上令黄幡绰嘲之。文树切恶猿猴之号，乃密赂幡绰不言。幡绰许而进嘲曰： 可怜好个刘文树，髭须共颏颐别住。文树面孔，不似猢狲，猢狲面孔，强似文树。 上知其遗赂，大笑。
大小胡孙
刘贡父送墨与孙莘老，吏误送孙巨源。刘责吏。吏曰： 皆姓孙而同为馆职，莫能别耳。 刘曰： 何不取其髯别之？ 吏曰： 又皆髯。 刘曰： 既皆髯，宜以身之大小别之。 于是馆中以莘老为 大胡孙学士 ，巨源为 小胡孙学士 。
两头羝
钟会、钟毓皆多髯。兄弟盛饰，同坐车上，行至城西门，逢一女子微笑曰： 此车中央殊高。 二钟殊不觉。车后门生曰： 有女子戏公云 中央高 。 公问： 云何？ 答曰： 夫中央高者，两头低。此戏公二人为 两头羝 也！ 后二钟更不同车，畏逢此女子。
麻胡
成郎中貌陋多者。再娶之夕，岳母陋之，曰： 我女一菩萨，乃嫁麻胡！ 索成催妆诗。成便书云： 一桩两好世间无，好女如何得好夫？高卷珠帘明点烛，试教菩萨看麻胡。
青衣须出
屠赤水有青衣渐长。友曰： 须出矣！ 屠笑曰： 西出阳关无故人。
偏盲
杜钦字子夏，目偏盲。茂陵杜邺与钦同姓字，俱以材能称。京师谓钦为 盲杜子夏 以相别。钦讳之，乃为小冠，高广才二寸。由是更谓钦为 小冠杜子夏 ，而邺为 大冠杜子夏 云。
桓南郡玄与殷荆州仲堪语次，因共作危语。桓曰： 矛头淅米剑头炊。 殷曰： 百岁老翁攀枯枝。 顾曰： 井上辘轳卧婴儿。 殷有参军在坐，云： 盲人骑瞎马，夜半临深池。 殷曰： 咄咄逼人！ 殷侍父疾，误以药手拭泪，遂眇一目。
湘东王眇一目，邵陵王纶赋诗戏之，曰： 湘东有一病，非哑复非聋。相思下只泪，望直有全功。 又尝与刘谅游江滨，叹秋望之美。谅对曰： 今日可谓 帝子降于北渚！  王觉其刺己，从此衔之。《离骚》： 帝子降于北渚，目渺渺而愁予。
湘东王兵起，王伟为侯景作檄，云： 项羽重瞳，尚有乌江之败，湘东一目，宁为赤县所归？ 后竟以此伏诛。
徐妃以帝眇一目，知帝将至，为半面妆。帝见之，大怒而出。
聂天年眇一目，聘至京，有欲识之者。童大章曰： 何必识其人？彼但多一耳，少一目而己。
徐篠庵和眇一目，尝赞千眼观音云： 汝有千目，众皆了了。我有双目，一明一眇。多者忒多，少者忒少。
乌珠如此值钱，师旷薰目以精音，又何也？
假睛
唐立武选，以高上击毬，较其能否而黜陟之。至有置铁钩于毬仗以相击。周宝尝与此选，为铁钩所摘，一目睛失。宝取睛吞之，复击毬，获头筹，遂授泾原，敕赐木睛代之。注：木睛莫知何木，置目中无所碍，视之如真睛矣。
施肩吾与赵嘏同年，不睦。旧失一目，以假珠代其睛。故施嘲之曰： 二十九个人及第，五十七只眼看花。
聋
北齐杜台卿为尚书左丞。省中以其耳聋，戏弄之。下辞不得理者，至大骂。台卿见其口动，谓为自陈，训对每致乖越。令史不晓谕，反以为笑端。
卷耳
韦庆本两耳如卷，朝士多呼为 卷耳 。适女选为妃，长安令杜松寿见而贺之，曰： 仆固知足下女得妃。 韦曰： 何以知之？ 杜乃自摸其耳而卷之曰： 《卷耳》，后妃之德也。
三耳秀才
隋董慎为冥府追为右曹录事，仍辟常州张审通为管记。慎令作判申天府。后有天符来云： 申甚允当。 慎乃取方寸肉擘为耳，安审通额上，曰： 与君三耳，可乎？ 审通复活，后数日，觉额痒，涌出一耳，尤聪。时人笑曰： 天有九头鸟，地有三耳秀才。 亦呼 鸡冠秀才 。
口吃
魏邓艾口吃，语称 艾艾。 晋文王戏之曰： 卿言艾艾，定是几艾？ 对曰：  凤兮凤兮 ，故是一凤。
后周郑伟口吃，少时逐鹿，失之。问牧竖，牧竖亦吃。伟以牧故为效己，竟扑杀之。
吾吴俞漳永工画艺而足跛。尝过王府基，有跛妪先行，傍一童子戏效之。妪方怒詈，俞适踵至，遂大恚曰： 彼顽童作短命事耳，乃衣冠者亦复为之耶？ 因极口骂辱。俞自陈再四，终不听信。事类此。
唐时进士及第放榜后，即谒宰相。其导词答语，一出榜元。时卢肇有故不赴，次及丁棱，口吃。迨引见致词，本欲言 棱等登科 。而棱乃言 棱等登、梭等登 ，竟不能发其后语。翌日，友人戏之曰： 闻君善筝，可得闻乎？ 棱曰： 无之。 友曰： 昨日闻 棱等登、棱等登 ，岂非筝声耶？
黄山谷与赵挺之等同在馆修书。每日庖丁请食品。赵口吃，曰： 来日吃蒸饼。 山谷笑之。一日酒会，拟以三字离合成字为令。赵首云： 禾女委鬼魏。 一云 戊丁成皿盛 。一云 王白珀石碧 。一云 里予野土墅 。末当山谷，应声曰： 来力敕正整。 与 来日吃蒸饼 同声。众哄堂大笑。赵赧然。
华原令崔思海口吃，每与表弟杜延业递相戏弄。杜尝语崔云： 弟能遣兄作鸡鸣。但有所问，兄须即报。 傍人讶之，与杜私赌，杜将谷一把，问崔云： 此是何物？ 崔云： 谷谷谷。 傍人大笑，因输延业。
刘贡父、王汾同在馆中。汾病口吃，贡父为之赞曰： 恐是昌家周，又疑非类韩。未闻雄名扬，只有艾气邓。
有御史茂彪者，舌秃言涩，侍西班。有东班御史误入西班，彪乃面纠曰： 臣是西班御史茂彪，有东班与臣一般御史，不合走入西班。 然 彪 言为 包 ， 班 言为 邦 。滑稽者因其言为一绝，曰： 阊阖门开紫气高，含笑尝得近神尧。东邦莫入西邦去，从此人人惮茂包。
王少卿
鸿胪王少卿，善宣玉音，洪亮抑扬，殊耸观听，而所读多吃误，其貌美髯而秃顶。朝士遂为诗以嘲之曰： 传制声无敌，宣章字有讹。后边头发少，前面口须多。 有问京师新事者，或诵此诗。其人遽曰： 此必王少卿也！
没牙儿
马都督老而无牙。郭定襄戏曰： 昨闻邻妇哭甚哀。 马问： 何哭？ 郭曰： 其妇丧夫，抚孤哭曰： 痛汝没爷儿。
损臂
兴化诜公城居三十余年，老矣，犹迎送不己。云峰悦禅师尝诫之。郡僚多爱诜，久不果。一日送大官出郊，堕马损臂，以书诉悦。悦作偈戏云： 大悲菩萨有千手，大丈夫儿谁不有？兴化和尚折一枝，犹有九百九十九。
枝指
祝枝山右手骈拇指。或戏曰： 君之富于笔札，应以多指。 枝山应曰： 诚不以富，亦祗指以异。
臀大
唐左司郎中封道弘臀最大。尝入内奏事，步履蹒跚。李勣后曳道弘曰： 一言语公。 道弘惊转，敛容曰： 敬闻教。 勣曰： 尊臀斟酌坐得即休，何须尔许大！
三短
北魏李谐因瘿而举颐，因跛而缓步，因蹇而徐言。人言谐 善用三短。
善用，三短亦致妍，不善用，三长反为累。
秃眇跛偻同聘
《谷梁传》：季孙行父秃，晋郤克眇，卫孙良夫跛，曹公子首偻，同时而聘于齐。齐使秃者御秃，使眇者御眇，使跛者御跛，使偻者御偻。萧同叔子齐侯母。从台上笑之，客怒。
三无
王广文竹月者，年迈，须齿已落，更阙一耳。其同僚戏为语曰： 竹月号三无，无齿之齿无，然而无有耳，则亦无有胡。 偶御史蒞府，各县属候见于官署中，谈及斯语，以为笑谑。及入谒，忽睹竹月状，思及前语，不觉失笑。御史疑令慢己，诘之。令因以实对。御史亦大笑。
恶疾
北齐崔氏，世有恶疾，多寡眉。李庶无须，时呼为天阍。崔谌调之曰： 教弟种须法：以锥遍刺颌作孔，插以马尾。 庶曰： 持此先施贵族，艺眉有验，然后树须。
刘贡父晚年得恶疾，须眉堕落，鼻梁断坏。一日与苏东坡会饮，苏引古人一联戏曰： 大风起兮眉飞扬，安得猛士兮守鼻梁！
风之始
吴给士女敏慧，后归名儒陈子朝。陈惑一妾，遂染风疾。一日亲戚来问，吴指妾曰： 此 风之始 也。
陈癞子
《玉堂闲话》：唐营丘有豪民陈姓，病风疾，众目之为 陈癞子 。陈极讳之。家人或误言，必遭怒笞。宾客亦不敢犯。或言所苦减退，具得丰款。有游客谒之，初谓： 君疾近日尤减。 陈欣然命酒。将撤，又问： 某疾果退否？ 客曰： 此亦添减病。 曰： 何谓也？ 客曰： 添者，面上添渤沤子。减者，减却鼻孔。 长揖而去。数日不怿。又每年五月，值生辰，必召僧道启斋宴，伶伦百戏俱备。斋罢，赠钱数万，一伶既去，复入，谓曰： 蒙君厚惠，偶忆短李相诗一联，深叶圣德。 陈曰： 试诵之。 时陈坐碧纱帏中，左右环侍。伶曰; 诗云： 三十年前陈癞子，如今始得碧纱幪。  遭大诟而去。
夫妇
五代杨光远病秃，妇又跛足。后举兵反，欲图大事。人语之曰： 世宁有癞痢天子、拐脚皇后耶？
田元钧狭而长。其夫人，富彦国女弟也，阔而短。石曼卿戏目之为 龟鹤夫妻 。
政和、景泰二榜
政和间，状元何栗字文缜，次潘良贵，皆少年有风貌，而第三人郭孝友颇古怪。时曰： 状元真何郎，榜眼真潘郎，探花真郭郎也！ 古有郭姓而秃者，故傀儡号为 郭郎 ，亦曰 郭秃 。
景泰五年，状元孙贤，河南人，面黑。榜眼徐溥，宜兴人，面白。探花徐鎋，武进人，面黄。时谓 铁状元，银榜眼，金探花。
异相
《云仙散录》：郭汾阳每迁官，则面长二寸，额有光气，久之乃复。《桯史》：嘉定间，赵南仲为淮阃，貌古怪，两眼高低，一眼观天，一眼观地。人望而畏之，不敢仰视。《异苑》：贾弼梦鬼易其头，遂能半面笑，半面啼。
妇人异相
九真女子赵妪乳长数尺。冯宝妻洗氏长二尺，暑热，则担于肩。李光弼之母，须数十根。皆异表也。
人疴
大历中，东都天津桥有乞儿，无双手，以右足夹笔，写经乞钱。欲书时，先用掷笔高尺许，以足接之，未尝失落。书字端楷，若有神助。
《戒庵漫笔》：嘉靖间有丐妇，年二十许，自云常州人，幼患风，双手拳挛在胸，不能举动；两膝曼转，著地而行；由膝之下，双脚虚擎向上，遂能以双脚指纺棉花、捻线、穿针、缝纫、饮食，凡事与手不异。曾在予家试之，果然。后四五年再来，生一儿，颇壮伟。又能以脚戏弄，左右丢掷，及以筯夹饭食喂之，甚便。
《狯园》：京师有丐妇，年四十余，全无两臂，两肩如削。每梳头鬃，右足夹栉，左足绾发。及系衣洗面，亦如之，轻便比手无异。或掷钱赠，亟伸足取贯绳上，略无碍滞。又段文晔言：景德中至岳下，见一妇人无双肩，但用两足刺绣鞋袜，织致与巧手相若。衣服颇洁。每止处，观者如堵，竞以钱投之。
钱象先曰：世有无借之人，手足俱完，且不能自食，不如此二妇人之足也，悲夫！子犹曰： 俗眼爱奇僻，虽好不如丑，但求布施多，何须手足有？重瞳困箪瓢，骀驼贵无偶。由来公道衰，千秋一漂母。假髻先入官，吾亦愿蓬首。
嘉靖中，京师有人手足俱无。父盛以布囊，仅满二尺，俨如鱼形。挟之出，观者如堵。面巨而声雄，能就地打滚。
项下吹曲
嘉靖庚辰，赵宪伯凤自曲江携一道人归三衢，项下有窍，能吹箫；凡饮食，则以物窒之，不然，水自孔中溢出。每作口中语，则塞喉间；作喉间语，则以手掩口。先是三十年，沙随程先生尝于行在见一道人，以笛拄项下吹曲，其声清畅而不近口。不知所以然，疑即一人也。
陈锡玄曰：阿那律陀，无目而见；跋难陀龙，无耳而听；殑伽神女，非鼻闻香；骄梵钵提，异舌知味；舜若多神，无身觉触。世问诸变化相，信有不可穷诘者，于二道人何异！
绛树两歌、黄华二牍
《志奇》：绛树一声能歌二曲，二人细听，各闻一曲，一字不乱。人疑一声在鼻，竟不测其何术。当时有黄华者，双手能写二牍，或楷或草，挥毫不辍，各自有意。
无头人
崔广宗为张守珪所杀，仍不死，饥渴即画地作字，世情不替，更生一男。四五年后，忽画地云： 后日当死。 果然。
监左帑龙舒尝言：有亲戚官游西蜀，路经湘汉。晚投一店，忽见店左侧上有一人无首，骇以为鬼。主人曰： 尊官不须惊。此人也，往年因患瘰疬，势蔓衍，一旦头忽坠脱。家人以为不可救，竟不死。自此每所需，则以手画。日以粥汤灌之，故至今犹存耳。 又云：岳侯军中一兵犯法袅首，妻方怀娠。后诞一子，躯干甚伟，而首极细，仅如拳，眉目皆如刻画。则知胞胎所系，父母相为应。
绍兴二十五年，忠翊郎刁端礼随邵运使往江西，经严州淳安道上。晚泊旅邸，日未暮，乃纵步村径二三里，入一村舍少憩。其家夫妇舂谷。问其姓氏，曰 姓潘 。妇瀹茗以进。闻傍舍啧啧有声，试窥之，乃一无头人织草履，运手快疾。刁大惊愕。潘生曰： 此吾父翁也。宣和庚子岁，遭方贼之乱，斩首而死，手足犹能动，肌体皆温。不忍殓殡，用药傅断处。其后疮愈，别生一窍，欲饮食则啾啾然。徐灌以粥汤，故赖以活。今三十六年，翁已七十矣！ 刁亟反僦邸，神志不宁者累日。后每思之，毛发辄惊。
半头
段安节于天复中避乱出京，至商山中逆旅，见一老妇人。无一半头，坐床心缉麻，运手甚熟。其儿妇言： 巢寇入京，为贼所伤，自鼻一半已上并随刃去。有人以药封裹之，手足微动，眷属以米饮灌口中，久而无恙，今已二十余年矣。
头断复连
正德时，济下一秀才遭流贼乱，奔避不及被贼砍，觉头落胸间而喉不断，亟以手捧头置之项上，热血凝结，痛极遂死。久之稍苏，卧野田间。寇退，家人求尸舁归。旬日不死，颇能咽汤粥。百日痂脱，视其颈瘢痕如絙入腮下。
勇士庙
汉朱遵仕郡功曹。公孙述僭号，遵拥郡人不伏。述攻之，乃以兵拒述，埋车绊马而战死。光武追赠辅汉将军。吴汉表为置祠。一曰：遵失首，退至此地，绊马讫，以手摸头，始知失首。于是士人感而义之，乃为置祠，号为 健儿庙 。后改 勇士庙 。见《新汉县图记》。
无头亦佳
贾雍出界讨贼，为贼斫去头，复上马还营。营中将士争来看。雍从胸中语曰： 诸君视有头佳、无头佳乎？ 吏泣曰： 有头佳。 雍曰： 不然，无头亦佳！ 言毕而绝。
人妖
宋卿家九代祖，如小儿，在鸡窠中，不饮不食，不知年岁。子孙朔望罗拜，垂头下视。太原王仁裕远祖母约二百余岁，形才三四尺，饮啖甚少，往来无迹。唯床头有柳箱，戒子弟勿启。一日无赖孙醉启之，唯一铁篦。自此竟不回。
池州村祖翁媪二人，各长三尺，绵衾拥体，坐佛龛中。两眼能动，蘸酒口中，亦能舐之。皮皆粘骨，不知年岁。
夏县尉胡顼尝至金城县界，止于人家。方具食，见一老母长二尺，来窃食。新妇搏其耳，曳入户。云是七代祖姑，寿三百余矣。苦其窃，常絷槛中，兹偶逸耳。
唐三原县董桥店有孟媪，年百余岁而卒。店人皆呼为 张大夫店 。媪自言： 二十六嫁张詧，詧为郭汾阳所任。詧之貌酷类某，詧卒，吾遂为丈夫衣冠，投名为詧弟，得继事汾阳。寡居十五年。自汾阳薨，吾已年七十二，军中累奏兼御史大夫。忽思茕独，遂嫁此店潘老为夫。迩来复诞二子，曰滔、曰渠。滔五十有五，渠五十有二云。见《乾【月巽】子》。


子犹曰：人之口，含阴而吐阳。阳也而阴用之，则违之而非规，抑之而非谤，刺之而非怨，嫉之而非仇，上可以代虞人之箴，而下亦可以当舆人之诵。夫是非与利害之心交明，其术不得不出乎此，余于《春秋》定、哀之际三致意焉。集《微词》第三十。
凌阳台
陈惠公大城，因起凌阳之台，未终而坐法死者数十人，又执三监吏。孔子适陈，闻之，见陈侯，与俱登台而观焉。孔子曰： 美哉台也！贤哉王也！自古圣王之为城台，焉有不戮一人而能致功若此者！ 陈侯阴使人赦所执吏。见《孔丛子》。
支解人
齐景公时，民有得罪者。公怒，缚至殿下，召左右支解之。晏子左手持头，右手持刀而问曰： 古明主支解人，从何支始？ 景公离席曰： 纵之！
按《左传》，时景公繁刑，有鬻踊者。踊。刖者所用。公问晏子曰： 子之居近市，知孰贵贱？ 对曰； 踊贵屦贱。 公悟，为之省刑。此讽谏之师、滑稽之首也。
枉死人面
刘玄佐镇汴，尝以谗怒欲杀军将翟行恭，无敢辩者。处士郑涉能谐隐，见玄佐曰： 闻翟行恭抵刑，付尸一观。 玄佐怪之。对曰： 尝闻枉死人面有异，一生未识，故借看耳。 玄佐悟，乃免。
油衣
高宗出猎遇雨，问谏议大夫谷那律魏州人，淹识群书，褚遂良目为 九经库 。曰： 油衣若为不漏？ 对曰： 以瓦为之则不漏。 上因此不复出猎。
抽税
南唐时，关司敛率繁重，商人苦之。属畿甸亢旱，烈祖宴于北苑，谓群臣曰： 外境皆雨，独不及都城，何也？ 申渐高曰： 雨不敢入城，惧抽税耳。 烈祖大笑，即除之。
使宅鱼
钱氏时，西湖渔者日纳鱼数斤，谓之使宅鱼，有不及数者，必市以供，颇为民害。罗隐侍坐，壁间有《磻溪垂钓图》，武肃指示隐索诗。隐应声曰： 吕望当年展庙谟，直钩钓国更谁如。若教生在西湖上，也是须供使宅鱼。 武肃王大笑，遂蠲其征。
臣书帝书
齐高帝尝与王僧虔书，毕，帝曰： 谁为第一？ 僧虔曰： 臣书臣中第一，陛下书帝中第一。 帝大笑曰： 卿善自谋。
徘徊
仁宗赏花钓鱼宴，锡诗，馆阁侍从和篇，皆押徘徊字。诗罢就教坊进杂剧，为数人寻税第者，诣一宅观之，至前堂，观玩不去。问其所以，曰： 徘徊也。 又至后堂、东西序，复然。问则又曰： 徘徊也。 其一人笑曰： 可则可矣，但未免徘徊太多耳！
二胜环
绍兴初，杨存中在建康，诸军之旗中有双胜交环，谓之 二胜环 ，取两宫北还之意。因得美玉，琢成帽环以进，高庙日常御裹。偶有一伶人在傍，高宗指环示之： 此杨太尉进来，名二胜环。 伶人接奏云： 可惜二胜环俱放在脑后。 高宗为之改色。此所谓 工执艺事以谏 者一也。
一说：伶人作参军坐椅上，忽坠幞头，见双环。诘之，答曰： 此二胜环。 一人扑其首曰： 汝但坐太师椅乞恩泽足矣，二圣环且丢脑后可也！ 盖以讥桧云。
馄饨不熟
高宗时，饔人瀹馄饨不熟，下大理寺。优人扮两士人相貌，各问其年。一曰 甲子生 ，一曰 丙子生 。优人告 合下大理 。帝问故。优人曰； 【饣甲】子饼子皆生，与馄饨不熟者同罪耳。 上大笑，赦原饔人。
当十钱
宣和间，用当十钱。伶人以为当十钱买水者，水一杯一钱，于是必令饮十杯，至于委顿。上见之笑，遂废不用。
芭蕉
宣和间，乐部焦德以谐谑被遇，时借以讽谏。一日，从幸禁苑。上指花竹草木以询其名。德曰： 皆巴蕉也。 上请之。对曰： 禁苑花竹，皆取于四方。道里远涉，巴至上林，则已焦也。 上大笑。
阿丑
成化末，刑政多颇。阿丑于上前作六部差遣状，命精择之。一人云： 姓公名论。 主者曰： 公论如今无用。 一人曰： 姓公名道。 主者曰： 公道如今难行。 后一人曰： 姓胡名涂。 ，主者曰： 胡涂如今尽去得。
中官阿丑每于上前作院本。时王越、陈钺媚汪直，结为死党。丑作直持双斧趋跄而行。或问故。曰： 吾将兵唯仗此两钺耳！ 问钺何名。曰： 王越、陈钺也！
和峤
和峤为武帝所亲重。语峤曰： 东宫顷似差进，卿试往看。 还，问何如。答曰： 皇太子圣质如初。
李纬须
唐太宗以李纬为民部尚书。会有自京师来者，帝曰： 玄龄闻纬为尚书谓何？ 曰： 唯称纬好须，无他语。 帝遽改太子詹事。
三百里湖
南唐冯谧，尝对诸阁老言及玄宗赐贺知章三百里湖事，因曰： 他日赐归，得玄武湖二十里足矣， 徐铉答曰： 主上尊贤下士，岂爱一湖？所乏者，贺知章耳。 众大笑。
刺李西涯
刘大夏自作《寿藏记》。李西涯戏云： 天下皆如公，翰林文章无用也。 公曰： 先生辈文章宜记大功德者，予何敢相累哉？ 盖西涯先为刘瑾作碑文，公嘲之也。
正德间，大臣议攻刘瑾，李西涯俯首不语。后刘健、谢迁被斥，李祖道涕泣。刘曰； 当日出一语，不用今日泣也。 又吕柟斥回，陆完亦祖道相送。陆曰： 公去矣，予亦将行。 吕曰： 如真去，我在三十里外相候。 或作吕柟、陆完事，误。
文潞公
文潞公八十四再起，时学士郑穆表请致仕。刘贡父为给事中，问同舍曰： 郑年若干？ 答曰： 七十三。 刘遽云： 莫遂其请，且留取伴八十四底。 潞公闻之，甚不怿。
锯匠诗
赵东山里中有二挚友，其一因投荒过家，其一以磨勘需调，皆栖栖桑榆，犹恋鸡肋者。一日同访东山，见庭下有锯匠解木，因以命题。东山口占绝句曰： 一条黑路两人忙，傍晚相看鬓已霜。你去我来何日了，亏他扯拽度时光。 二挚友知诗意讽己，相与感叹罢去。
远志
谢公始有东山之志，后就桓公司马。会有饷桓公药，中有远志。桓取以问谢： 此药又名小草。何一物有二称？ 谢未及答，郝隆在座，应声曰： 此甚易解：处则为远志，出则为小草。 谢有愧色。
李卓老云： 郝言误矣。宜云处则为小草，出则为远志。
兔册
冯道形神庸陋，及为宰相，士人多笑之。刘岳与任赞偶语，见道行而复顾，赞曰： 新相回顾何也？ 岳曰： 定见忘持《兔册》来。 北中村墅，多《兔园册》训蒙，以是讥之。册乃徐、庾文体，亦非俚语，但家藏一本，人多贱之。
道闻斯语，因授岳秘书监，赞散骑常侍。盖精于黄老者。
刺严相
世庙时，宫中尝见鬼，多手多目。以问张真人，张不能对。或以王元美博识，往询之。元美曰： 何必博识？《大学》云 十目所视，十手所指 ，是说甚么？ 盖刺严相也。严闻而衔之。
题何吉阳轴
何吉阳迁，故与黄庠士某以学问友善。吉阳巡抚江西，过家。某青衫来谒，门者不即为通，因散步堂上，环视壁间悬轴，其首则严分宜笔也。遂索前刺，书一绝曰： 椒山已死虹塘谪，天下谁人是介翁？今日华堂诵诗草，始知公度却能容。 门者投之，遽拂衣去。吉阳得诗自惭，亟遣追之，舟去远矣。
二相公庙
韩持国兄弟皆拜相，客欲扁其堂为 三相 。俄持国罢相。东坡戏之曰： 今只可云 二相公庙 矣！ 有朱福二相公庙甚灵。
荆公水利
王介甫为相，大谋天下水利。刘贡父尝造之，值一客献策曰： 梁山泊沃而涸之，可得良田万顷，但未择得利便之地储许水耳。 介甫倾首沉思。贡父抗声曰： 此甚不难！ 介甫欣然以为有策，遽问之。曰： 别穿一梁山泊，则足以贮此水矣！ 介甫大笑，遂止。
蝗虫感德
王荆公罢相，出镇金陵。时飞蝗自北而南，江东诸郡皆有之。百官饯王于城外。刘贡父后至，追之不及，见其行榻上有一书屏，因书一绝以寄之，云： 青苗助役两妨农，天下嗷嗷怨相公。唯有蝗虫偏感德，又随车骑过江东。
刺章子厚
章子厚生辰会客，门人林特以诗为寿。客指诵德处工。特颇不平，忽曰： 昔有令画工传神，以其不似，命别为之。凡三四易，画工怒曰：若画得似，是甚模样？ 满席哄然。
苏长公在惠州，天下传其已死。后七年，北归，时章丞相方贬雷州。东坡见南昌太守叶祖洽。叶问曰： 世传端明已归道山，今尚尔游戏人间耶？ 坡曰： 途中见章子厚，乃回反耳。
夏言
夏言在礼部时，内阁唯李时一人，夏日夕望入阁。修九庙【累瓦】【鹿瓦】【甬瓦】【皆瓦】不堪者，皆运积东长安街侧，多为有力者潜取用。李时偶与郭武定勋言： 【累瓦】【鹿瓦】类旧皆满目，今何其零落？ 郭笑曰： 孰敢窃？皆夏宗伯搬去礼部，躧以望内阁耳。 言虽戏，实得夏心。是年冬，夏遂入阁。
神童
赵司寇乃费阁老同年，每投谒，书 年晚生 。屠应埈曰： 赵老真神童！ 人问其故。云： 费鹅湖二十作状元，年最少。今渠称 年晚生 ，非神童而何？
束玉
嘉靖间，席都御史书以议大礼称旨，擢礼部尚书，洊加少保兼太子太保。一内臣见其束玉，阳为不识，曰： 此带无乃大理石所为？
衣金紫
穆宗登极，诏五品以上致政者进阶一级。有一州守被革者，遂称朝列大夫，衣金紫。其弟亦大僚，忽莞尔曰： 恨不数赦，吾兄且腰玉矣！
讳出外
熙宁中，王仲荀谒一朝士，阍者以不在辞之。王勃然叱曰： 凡人死称不在，汝乃敢出此言！ 阍者拱谢曰： 然则当何辞？ 王曰： 第云出外可也。 阍者愀然蹙额曰： 我主宁死，却讳出外字面。
清凉散
刘子仪不能大用，称疾不出。朝士问疾。刘云： 虚热上攻。 石文定在座，云： 只消一把清凉散。 两府用清凉伞也。
束薪监察
唐赵仁奖在王戎墓侧，善歌《黄獐》。景龙中，负薪一束诣阙，云： 助国调鼎。 即除台官。中书令姚崇曰： 此是黄獐耶？ 授以当州一尉。惟以黄獐自炫。宋务光嘲之曰： 赵仁奖出王戎墓下，入朱博台中。舍彼负薪，登兹列指。行人不避骢马，坐客惟听黄獐。 有顷见一夫负两束薪。宋指曰： 此合拜殿中。 人问其由。曰： 赵以一束拜监察，此两束，岂不合授殿中？
不语唾
宪庙永年，言官噤不敢言朝事。孙御医者，素善谑。人问： 生疥何以愈之？ 曰： 请六科给事中舔之。 人问故。曰： 不语唾，可治疥也。
言之无择，不如无言。请看近来章疏，视宪庙时虚实何如？勿欺而犯，吁，难言矣！
元稹
武儒衡在中书时，元稹夤缘宦官，得知制诰，儒衡鄙之。会食瓜，蝇集其上。儒衡挥扇曰： 从何处来，遽集于此！
有气力
崔湜为吏部侍郎，掌铨。有选人自陈： 某能翘关负米。 湜曰： 若壮，何不兵部选？ 答曰： 外人皆云，崔侍郎下有气力者便得。
泰山之力
张说婿郑鉴，随上封禅，以九品骤至五品。黄幡绰戏曰： 此乃泰山之力也！
泰山有丈人峰，故云。后人称妇翁，本此。
安石配享
初，崇宁既建辟雍，诏以荆公封舒王，配享宣圣庙，肇创坐像。未几其婿蔡卞方烜赫用事，议欲升安石于孟子之上。优人尝因对御戏，为孔子正坐，颜、孟与安石侍侧。孔子命之坐，安石揖孟子居上。孟辞曰： 天下达尊，爵居其一。柯仅蒙公爵，相公贵为真王，何必谦光如此？ 遂揖颜子。颜曰： 回也陋巷匹夫，平生无分毫事业。公为名世真儒，位貌有间，辞之过矣。 安石遂处其上。夫子不能安席，亦逊位。安石惶惧，拱手云： 不敢。 往复未决，子路在外，愤愤不能堪，径趋从祀堂，挽公冶长臂而出。公冶为窘迫之状，谢曰： 长何罪？ 乃责数之曰： 汝全不救护丈人，看取别人家女婿！ 其意以讥卞也。
钻弥远
史丞相弥远用事，选者改官，多出其门。一日制阃设宴，优人扮颜回、宰予。予问回曰： 汝改乎？ 曰： 回也不改。 回曰： 汝何独改？ 予曰： 钻遂改。汝何不钻？ 回曰： 非不钻，但钻之弥坚耳。 予曰： 钻差矣。何不钻弥远？
有以贿改庶吉士者，假托故事嘲之曰：孔子昔日曾为馆选座师，齐宣王餽缣金万镒，因簪笔而就试焉。卷呈，孔子曰： 王庶几改。 宰我食稻衣锦，私饷旧谷新谷若干。试日，倩游、夏代笔，予直昼寝而已。已而送卷，孔子曰： 于予与改。 颜渊善言德行，乃曰： 钻之弥坚，不若既竭吾才，吾见其进也。 试毕阅卷，孔子以如愚置之，曰： 回也不改。 他日回请故。曰： 汝箪瓢陋巷，出寄百里之命足矣，何复望华选乎？ 回因痛哭而死。《笑林评》曰： 孔子非仲尼，乃孔方兄耳！
孔门弟子
嘉定间，选人淹滞。遇内宴，优人扮古衣冠数人，皆称待选，系是孔门弟子。既而通名，有曰 常从事 者，有曰 于从政 者，有曰 吾将仕 者，各相叹惋，曰： 吾辈久淹于此，日月逝矣，奈何！ 旁有一人谓曰： 汝等不在七十二人之列，盍诣颜、闵而请教焉？ 诸人一时俱往。颜、闵同声答曰： 此夫子事。尔辈须见夫子。 及进见祈哀，夫子不答。众人因退，而相谓曰： 钻隧改火，期可已矣。吾辈有文学，且留中国教授。有圭田者，不若退而耕于野也。 于是烘然而散。
韩侂胄
韩侂胄兄弟专权。优人为日者，有问官禄之期。日者厉声曰： 若要大官，须到大寒！要小官，须到小寒！
嘉泰末年，平原公恃有扶日之功，凡事自作威福，政事皆不由内出。会内宴，伶人王公瑾曰： 今日政如客人卖伞，不油里面。
又韩侂胄尝以冬月携家游西湖，置宴南园。有献丝傀儡为土偶小儿者，名为 迎春黄胖 。韩命族子判院者咏之。即赋一绝云： 脚踏虚空手弄春，一人头上要安身。忽然线断儿童手，骨肉都为陌上尘。 韩怫然。
五经题
孝宗时，程学士敏政主试，鬻题。优人持鸡出曰： 此鸡价值千金。 问曰： 何鸡而价高如此？ 对曰： 程学士家名为五更啼也。
头场题
万历丙午浙试，一有力者以钱神买初场题中式。主试者锁闱日，得罪杭郡公，郡公衔之。撤棘后，郡公宴主试，密令优人刺之。其日演《荆钗记》，无从发挥。至 承局寄书 出，李成问： 足下何来？ 局答曰： 京城来。 成曰： 有新闻否？ 曰： 关白内款矣。 成曰： 旧闻。 曰： 贡方物矣。 成曰： 何物？ 曰： 一猪。 成曰： 猪何奇而贡之？ 曰： 绝大。 成曰： 驴大乎？ 曰： 不止。  牛大乎？ 又曰： 不止。  象大乎？ 又曰： 不止。 成曰： 大无过此矣！ 曰： 大不可言。且无论其全体，只猪头、猪肠、猪蹄，你道易价几何？ 成曰： 多少？ 曰： 只头肠蹄亦卖千金！ 成曰： 何人买得起？ 曰： 一收古董人家。 盖指中式者董姓耳。主试闻之，赤颊，不欢而罢。
钟庸大鹤
魏了翁既当路，未及有经略而罢。临安优人装一生儒，手持一鹤。别一生儒与之邂逅，问其姓名，曰： 姓钟名庸。 问所持何物。曰： 大鹤也。 因倾盖欢然，呼酒对饮。其人大嚼洪吸，酒肉靡有孑遗，忽颠扑于地，群数人曳之不动。一人乃批其颊，大骂曰： 说甚《中庸》、《大学》，吃了许多酒食，一动也动不得！ 遂一笑而罢。或谓有使其为此以姗侮君子者，京尹乃悉黥其人。
刺大言
光化中，朱朴好大言，自《毛诗》博士登庸。对敭之日，面陈时事数条，每言 臣为陛下致之 。洎操大柄，一无施展，自是恩泽日衰，中外腾沸。内优穆刁陵作念经行者，至御前，曰： 若是朱相，即是非相。 翌日出官。
胡昉大言夸诞，当国者以为天下奇才，力加荐引。一日语坐客云： 朝廷官爵，是买吾曹头颅，岂不可畏！ 一客趋前云： 也买脱空。 众大笑。
一片白云
金华一诗人游食四方，实干谒朱紫。私印云 芙蓉山顶一片白云。 商履之曰： 此云每日飞到府堂上。
半日闲
有贵人游僧舍，酒酣，诵唐人诗云： 因过竹院逢僧话，又得浮生半日闲。 僧闻而笑之。贵人问僧何笑。僧曰： 尊官得半日闲，老僧却忙了三日。
送吏部郎
《宋书》[注：应是南史]：何尚之迁吏部郎，告休定省，倾朝送别于冶渚。及至郡，父叔度问： 相送几客？ 答曰： 殆数百人。 叔度笑曰： 此是送吏部郎耳，何关何彦德事？
孙凤洲诗
长沙有朝士某者，还乡，意气盈满，宾至鼓吹喧阗。一挚友来访。朝士问曰； 翁素好诵诗，近日诵得何诗？ 答曰： 近诵孙凤洲赠欧阳圭斋诗，甚有味。 乃朗诵曰： 圭斋还是旧圭斋，不带些儿官样回。若使他人登二品，门前箫鼓闹如雷。 朝士大惭，即辍鼓吹。
照样应容庵
临海金贲亨、仙居应大猷以道义相友善。金谢事家居。应复起用，诣金言别。金曰： 君此出，他日回来，要将一照样应容庵还我。
惜人品
《谐史》云：某司寇讲学著名。一日于酒次得远信，读毕惨然欲泪。坐中一少年问其故。答曰： 书中云某老生捐馆，不佞悲之，非为其官，惜其人品佳耳。 少年应曰： 不然，近日官大的人品都自佳。 司寇默然。
封公便请乡饮，富家便举善人，中解元、会元便推文脉。末世通弊，贤者不免。悲夫！
元祐钱
崇宁初，斥远元祐忠贤，禁锢学术。凡偶涉其时所为所行，无论大小，一切不得志。伶者对御为戏，推一参军作宰相，据坐宣扬朝政之美。一僧乞给公凭游方。视其戒牒，则元祐三年者，立涂毁之，而加以冠巾。一道士失亡度牒，问其披戴时，亦元祐也，剥其羽衣使为民。一士人以元祐五年获荐，当免举，礼部不为引用；来自言，即押送所属屏斥。已而主管宅库者附耳语曰： 今日于左藏库请得相公料钱一千贯，尽是元祐钱，合取钧旨。 其人俯首久之，曰： 从后门搬入去。 副者举所持梃杖其背曰： 你做到宰相，元来也只好钱！ 是时至尊亦解颐。
善天文
张循王名俊。善货殖。伶为术人善天文者，云； 世间贵人，必应天象。用浑天仪窥之，则见星不见人。今可用一铜钱代。 令窥帝，曰： 此帝星也。 窥秦桧，曰： 相星。 韩世忠，曰： 将星。 至循王，则曰： 不见星。 众骇，再令窥之，曰： 终不见星，但见张王在钱眼里坐。 满坐大噱。
按张循王家多银，每千两铸一毬，目为 没奈何 。子犹曰：本是臭腐之物，而父非此不云慈，子非此不云孝，生非此不遂，名非此不立，虽大圣、大贤、大英雄到此，只得唤他作 没奈何 也！
动手
商则为廪丘尉，值县令丞多贪。一日宴会，起舞。令丞皆动手，则但回身而已。令问其故。则曰： 长官动手，赞府亦动手，唯有一个尉，又动手，百姓何容活耶？
赵良臣
《西堂纪闻》：梅西野尝与邑大夫会饮。论及时事，云： 先时百姓称官长，止云某老爹。今则不问尊卑，俱呼爷爷矣。 因言吾乡有赵良臣者，延一西宾教子。其宾避主人讳，至《孟子》 我能辟土地 章，改 良臣 二字为 爷爷 ，命其子读云： 今之所为爷爷，古之所为民贼也。
江菉萝刺时语
田大年主政丁优家居，语江盈科曰： 里中人见我贫，有两种议论。一曰：这人蠢，作县六年，尚无房住。一曰：这人巧，富而不露。说蠢可耐，说巧不可耐也！ 江曰： 里中俗儿重富不重廉，说我巧倒耐得。
割碑
颖川有姚尚书墓，其神道碑穹窿高厚，四面均焉。国初州人侍郎某者，欲割三分之一以刻墓表，告之州守。守曰： 何不割三分之二？ 或问其故。守曰： 吾欲使后人割侍郎碑者，犹得中分耳。 侍郎闻之，惭悔。
《道余录》
姚广孝著《道余录》，识者非之。张洪曰： 少师于我厚，今死矣，吾无以报，但见《道余录》，辄为焚弃耳。
赵挺之尝曰： 乡中最重润笔，每一志文成，则大平车中满载相赠。 黄山谷笑曰： 想俱是萝卜瓜齑耳！ 赵衔之，自是挤排不遗余力，卒有宜州之贬。
明文天话
近日有达官自刻其文，且问于作者曰： 吾文何如古人？ 或对曰： 一代之兴，有一代之文。故汉曰汉文，唐曰唐文。公之文可谓明文也。 其人不悟。
杨升庵云：滇中有一先辈，谕诸生读书为文之法甚悉。语毕，问诸生曰： 吾言是否？ 一人应曰： 公天人，所言皆天话也！ 吴下谓大言曰天话。
鞋底
杨文公亿在翰林时草制，为执政者多所涂削。杨甚不平，因取涂处加以浓墨，如鞋底样，题其旁曰： 世业杨家鞋底。 人问之，杨曰： 此语见别人脚迹。 当时传以为笑。后草制被墨黜者，相谑曰： 又遭鞋底。
耻见妻子
吏部侍郎李迥秀好机警。有选人被放，诉云： 羞见来路。 李曰： 从何来？ 曰： 从浦津关来。 李曰： 取潼关路去。 曰： 耻见妻子。 李曰： 贤室本是相谙，亦应不怪。
罗隐不第
沈嵩与罗隐从事浙西幕下。主帅出妙妓，众以嫦娥誉之。嵩曰： 嫦娥甚陋，安可及？ 帅惊曰： 书记识嫦娥乎？ 曰： 嵩两度到月宫折桂，何为不识？
或云：嵩此言，盖讥隐之不第也。又，江南李氏尝遣使聘越。越人问； 见罗隐给事否？ 使人云： 不识，亦不闻名。 越人云： 四海闻有罗江东，何拙之甚！ 使人云： 只为榜上无名。 子犹曰：我爱心中锦，人尊榜上名。
腹负
党太尉尝食饱，扪腹叹曰： 我不负汝！ 左右曰： 将军不负此腹，恨此腹负将军。 言未尝少出智虑。
书午字
李义安谒富人郑生，生辞以出。义安乃于门上大书一 午 字而去。盖讥 牛不出头 也。
书牛可对题凤。
纳粟
岐山王生，循故例纳粟三千斛，授官助教。以厚价市骏马骑乘，每不惬意。医者李生故称壮健，以为价贱。王怪问之。李曰： 驮得三千斛谷，岂非壮健耶？
边面
武臣陈理从军三十余年，立功十次，谓贺子忱曰： 朝廷推赏，一次轻一次。 贺笑曰： 只为边面一次近一次。 。
理宗朝，欲举推排田亩之令，廷绅有言，未行。至贾似道当国，卒行之。时人嘲之曰： 三分天下二分亡，犹把山河寸寸量。纵使一丘添一亩，也应不似旧封疆。 亦此意。
太平幸民
康定中，西戎寇边，王师失律。当国一相以老谢去，亲知就第为贺。饮酣，自矜曰： 某，一山民耳。遭时得君，告老于家，当天下无事之辰，可谓太平幸民矣！ 石中立曰： 只有陕西一伙窃盗未获。
庾亮
庾亮击苏峻，屡败。陶侃曰： 古人三败，君侯始二。当今事急，不宜数败。
丛公厉禁
丛兰巡抚淮安，务汰冗费，未免已甚。一滑稽生进言曰： 公尚有禁革未尽者。 丛忻然请教。曰： 裤以蔽形，今两股是虚费也。去一存一，所有多矣。 丛良久曰： 得无不便于行乎？ 生曰： 公但禁之，谁敢言不便者？ 丛知刺己，乃稍弛厉禁。
六千兵
国朝保国私役营二千治第。伶人为诵诗句曰： 楚歌吹散六千兵。 一人曰： 八千也！ 解者曰： 那二干兵为保国公盖宅去矣！ 。
预借
《行都纪事》：某邑宰因预借违旨，遭按而归。某府府将乃宰公之故旧，因留连而燕饮之。有妓慧黠，得宰罢官之由，时方仲秋，忽歌《渔家傲》： 十月小春梅蕊绽。 宰曰： 何太早耶？ 答曰： 乃预借也。 宰大惭。
妲己赐周公
五官将既纳袁熙妻，孔文举与曹公书曰： 武王伐纣，以妲己赐周公。 曹公以文举博学，信以为然。后问文举。答曰： 以今度之，想当然耳。
滕甫类虞舜
滕甫有弟申，狠暴无礼，其母独笃爱，用是数凌侮其兄，而阃政多紊。章子厚与甫旧狎，一日语之曰： 公多类虞舜，然亦有不似者。 甫究其说。子厚曰： 类者父顽、母嚚、象傲。不类者，克谐以孝耳。
马希声
马殷卒，子希声居丧不戚，葬之日，顿食鸡【月傕-亻】数盘。其臣潘起讥之曰： 昔阮藉居母丧，食蒸豚，何代无贤！
鸳鸯楼
谢希孟每狎娼。陆象山责之曰： 士君子下昵贱娼，独不愧名教乎？ 希孟敬谢，请后不敢。他日复为娼建鸳鸯楼。陆又以为言。谢曰： 非特建楼，且有记。 陆喜其文，不觉曰： 楼记云何？ 即口占首句云： 自逊、抗、机、云之死，而天地英灵之气，不钟于世之男子，而钟于妇人。 陆默然。
妖鸟啼春
方圭好为恶诗，逢人即诵数千言，喋喋可憎。一日宋丞相宴客于平山堂，圭谈诗座上。宋恶之。时望见野外一牛，就树磨痒，宋顾坐客胡恢曰： 青牛恃力狂挨树。 恢应曰： 妖鸟啼春不避人。 合席大笑。圭奋拳击恢，众护得免。
河豚赝本
米元章精于临摹，每借古画，即以临本并还，还使自择，人不能辨其真赝也。杨次翁守丹阳，米过郡，留数日。将去，次翁曰： 今日为君作河豚羹。 其实他鱼，米遂疑而不食。次翁笑曰： 公勿疑，此河豚赝本耳。
米以临摹夺人书无数。在涟水时，客鬻戴嵩牛图。米借留数日，欲以摹本易之，竟不得。客谓原本牛目中有牧童，摹则无也。子犹曰：造伪工，有时穷。米南宫，输戴嵩。
元钦师
元钦，字思若，色甚黑，时人号为黑面仆射。钦曾托青州人高僧寿为子求师。师至，未几逃去。钦以让僧寿。僧寿性滑稽，反谓钦曰： 凡人绝粒七日乃死，始经五朝，便尔逃遁，去食就信，实有所阙。 钦乃大惭，自是待客稍厚。
棘刺丸
孙搴尝服棘刺丸。李谐戏之曰： 卿应自足，何假外求？
刺医
王仲舒为郎官，与马逢友善，责逢曰： 贫不可堪，何不寻碑志相救？ 逢曰： 适见谁家走马呼医，君可待也。
光福地
袁了凡好谈地理，曾访地至光福，问一村农曰： 颇闻此处有佳穴否？ 曰： 小人生长于斯，三十余年矣。但见带纱帽者来寻地，不见带纱帽者来上坟。 袁默然而去。
陆念先
陆念先口无择言，时出微词，乃足绝倒。故与王太守中表戚。太守富甲吴中，而终日蹙迫，甚于窭人。尝对念先忧贫，语次，念先忽拊髀大呼曰： 嗟乎！如某者，安得三千金以快吾意！ 太守亦惊曰： 知兄居贫，唯是朝夕计急耳，胡所费，而骤须三千金？ 念先曰： 然，故有所用之。 因屈一指曰： 千金以赡三党戚属暨穷交兄弟。 再屈一指曰： 千金以饭僧暨恤无告乞儿。 又屈一指曰： 千金即以赠弟，令汝展一日眉头也。
张伯起
苏州王氏仆吴一郎，富而恣，以资得官。尝乘四人轿赴姻家席。张伯起恶之，时有关白之警，乃遽谓吴曰： 近阅邸报，关白已就擒矣。 吴欣然来问。张曰： 关白原是一怪，身长数丈，腰大百围。截其头，重数百斤，碎之而后能举也。 吴曰： 那有此事？ 张曰： 只一个鼻头，亦用四人抬之。 吴不终席而去。吴下称奴为鼻头。
舜禹诗
元祐中，大官有婚于中表者，已涉溱洧之嫌。及夜深，女家索诗。傧者张仲素朗吟曰： 舜耕余草木，禹凿旧山川。 坐有李程者应声笑曰： 舜、禹之事，吾知之矣！
忠孝奴
一人年老纳二宠，托友祝枝山命名。祝以 忠奴  孝奴 名之。其人曰： 何所取义？ 祝曰： 孝当竭力，忠则尽命。 众大笑。
乡老垦荒
郎瑛与一乡老游山，见荒地数顷，土人曰： 欲送人召粮者。 老人默然久之，语郎曰： 即当载米及铁器，令若干人来垦此地，数年可富矣。 郎曰： 还须载生铁数百斤。 老人曰： 何用？ 郎曰： 铸汝不死耳。
三星
北京吏部前诸小儿卖食物者，常云： 相公每都是三星的，才得到此。 予初不知，问之。曰： 举人进士是福星，岁贡是寿星，纳监的是财星也。
洗儿诗
东坡频年谪居，尝作《洗儿诗》，曰： 人家养子爱聪明，我为聪明误一生。但愿生儿愚且鲁，无灾无害到公卿。
国初瞿存斋宗吉一诗云： 自古文章厄命穷，聪明未必胜愚蒙。笔端花语胸中锦，赚得相如四壁空。 其意本东坡《洗儿诗》来。近时杨宗伯月湖，又反其意作诗曰： 东坡但愿生儿蠢，只为聪明自占多。愧我生平愚且蠢，生儿何怕过东坡。
打甲帐
凡交易事，居间者索私赠，名为 打夹帐 。马仲良督浒墅关，出羡余市田以赡学宫。其价稍厚，一时居间者皆乘之要利。或作语嘲之，云：子路与申枨同坐。子路讥申曰： 枨也欲，焉得刚？ 枨遂曰： 由也不得其死然。 子路大怒，诉之夫子。夫子曰： 罪在枨。 用牌大书 打申枨 三字送子夏。适子夏丧明，认宇不真，惊曰： 谁人打甲帐？
寓言
子思荐苟变于卫侯。一日子思适卫，变拥篲郊迎，执弟子仪甚恭。变有少子，亦从。子思讶问何人。左右曰： 此苟弟子孩儿。
有梦至上清谒天帝者，见一人戎服带剑而无首，颈血淋漓，手持奏章，而进其词曰： 诉冤臣秦国樊于期，得罪亡奔在燕，有不了事卫荆柯借去头颅一个，至今本利未还。燕太子丹见证。伏乞追给。 天帝览之，蹙额而言曰： 渠自家手脚也没讨处，何暇还你头颅？
钟馗生日，其妹具礼贺之。一大鬼愿挑担去。妹作书云： 酒一尊，鬼一个，挑来与兄作庆贺。兄若嫌鬼小，挑担的凑两个。 馗喜，俱命庖人烹之。二鬼相向而泣。小鬼曰： 我被捉来无奈，谁教你挑这担儿？
明皇与贵妃双陆，命力士伏地，以背承盘。明皇呼 红 ，贵妃呼 六 。久之，力士在下呼曰： 须放奴婢起来也掷掷幺！ 隐 直直腰 。
佛经：昔者菩萨身为雀王，慈心济众。有虎食兽，骨挂其齿，因饥将终。雀王入口啄骨，日日若兹，骨出虎活。雀飞登树，说佛经曰： 杀为凶虐，其恶莫大。 虎闻雀诫敕声，勃然恚曰： 尔始离吾口，而敢多言！ 雀速飞去。


子犹曰：人有盗范氏钟者，负之有声，惧人之闻，遽自掩其耳。太行、王屋二山，高万仞，愚公年九十，面山而居，恶而欲移之。二事人皆以为至愚，抑知秦政之鞭石为移山，曹瞒之分香为掩耳乎？彼自谓一世之英雄，孰知乃千古之愚人也。故夫杨广与刘禅同亡，国忠与苍梧齐蔽。平生凶狡，徒作笑柄，静言思之，不愚有几？集《专愚》第四。
昏主
刘玄称帝，群臣列位，低头以手刮席，汗流不止。
司马文王问刘禅： 思蜀否？ 禅曰： 此间乐，不思。 郤正教禅： 若再问，宜泣对曰： 先墓在蜀，无日不思。  会王复问，禅如正言，因闭眼。王曰： 何乃似郤正语？ 禅惊视曰： 诚如尊命！
大受用福人。
晋惠帝在华林园闻虾蟆声，问左右曰： 此鸣者为官乎？为私乎？ 侍中贾胤对曰： 在官地为官，在私地为私。 时天下荒馑，百姓多饿死。帝闻之，曰： 何不食肉糜？
晋阳失守，齐后主出奔。斛律孝卿请帝亲劳将士，为帝撰辞，且曰： 宜慷慨流涕，感激人心。 众既集，帝不复记所受言，遂大笑。左右亦群咍。将士莫不解体。
王太后疾笃，使呼宋主子业。子业曰： 病人间多鬼，那可往？ 太后怒，谓侍者： 取刀来剖我腹，那得生宁馨儿！
隋兵入台城，群臣劝依梁武见侯景故事。后主曰： 吾自有计。 乃挟宫人十余出景阳殿，欲投井中。袁宪及夏侯公韵苦谏，不从；以身蔽井。后主与争，久之方得入。军人呼井不应，欲下石，乃闻叫声。以绳引之，怪其太重，乃与张贵妃、孔贵嫔同束而上。后人名为 辱井 。初，贺若弼拔京口，彼人密启告急。叔宝为饮酒，遂不省之。高颎至，犹见启在床上，未开封也。叔宝既谒隋主，愿得一官号。隋主曰： 叔宝全无心肝！
杨玄感败。帝命推其党与，曰： 玄感一呼而从者十万，益知天下人不欲多，多则相聚为盗耳。不尽加诛，无以惩后！ 由是所杀三万余人。帝后至东都，顾盼街衢，谓侍臣曰： 犹大有人在！
笑话有独民县知县，如杨广之言，须作独民国皇帝方可。○二刘、晋惠，皆土偶也。齐、宋三主，皆乳竖也。若杨广之才气，自足笼罩天下，而 不欲人多 一语，其愚乃甚于前六主者。迨星象示异，而始引镜自照，曰： 好头颈，谁当斫之！ 此话又前六主所不肯说者矣。故天愚可开，人愚不可开。
逃债埋钱
周赧王为诸侯所侵逼，名为天子，实与家人无异。贳于民，无以偿，乃登台避之。因名曰 逃债台 。
宋明帝彧奢费过度，府藏空虚，乃令小黄门于殿内埋钱，以为私藏。
周赧王是 债主 ，宋明帝是 地藏王 。
反贼
张丰好方术。有道士言丰当为天子，以五采囊裹石，系丰肘，云 石中有玉玺 。丰信之，遂反。既当斩，犹曰： 肘后有玉玺。 旁人为椎破之，乃知被诈，仰天曰： 当死无恨！
南燕慕容德建平四年，妖贼王始聚众泰山，自号 太平皇帝 ，父冏为太上皇，兄林为征东将军，泰为征西将军。德遣车骑将军王镇讨擒之。人谓之曰： 何为妖妄，自贻族灭？父及兄弟何在？ 始曰： 太上皇蒙尘在外，征东、征西为乱兵所杀。如朕今日，复何聊赖！ 其妻赵氏怒曰： 君止坐此口，以至于死，如何临刑犹自不革？ 答曰： 皇后不达天命，自古及今，岂有不亡之国哉！ 行刑者以刀环筑其口。始曰： 今为卿所苦，崩即崩尔，终当不易尊号。
蠢父蠢子
苏州徐检庵侍郎，老而无子，晚年二妾怀孕，小言争竞，已坠其一矣。其一临蓐欲产，徐预使日者推一吉时，以其尚早，劝令忍勿生。逾时子母俱毙。《狯园》谓巨室子妇，误。
受了小夫人性躁的亏。养子不肖，有不如无。徐公不愚！但不知老夫人生徐公时，曾忍不曾忍？
《稗史》：吴蠢子年三十，倚父为生，父年五十矣。遇星家推父寿当八十，子当六十二。蠢子泣曰： 我父寿止八十，我到六十以后，那二年靠谁养活？
徐公正防此一着！
《韩非子》云：东家母死，哭之不哀。西家子曰： 社胡不速死？吾哭之必哀。 齐人谓母为社。
蠢夫
苍梧绕孔子时人。娶妻而美，以让其兄。
考《南蛮传》，乌浒人如是。乌浒在广州南，交州北。见《南州异物志》。
杨国忠出使江浙。逾年，妇在家产男，名朏。国忠归，妇告以 远念成疾，忽昼梦尔我交会，因得孕 。国忠以为夫妇相念，情感所至，欢然不疑。
老贼多诈！
平原陶丘氏娶妇，色甚令，复相敬重。及生男，妇母来看，年老矣。母既去，陶遣妇颇急。妇请罪。陶曰： 顷见夫人衰齿可憎，亦恐新妇老后，必复如此，是以相遣，实无他也。
佛家作五不净想，亦是如此，莫笑莫笑！
越中一士登科，即于省中娶妾。同年友问曰： 新人安在？ 答曰： 寄于湖上萧寺。 同年云： 僧俗恐不便。 答曰； 已扃之矣。 同年云： 其如水火何？ 答曰： 锁钥乃付彼处。
呆谕德
唐顺宗在东宫，韦渠荐崔阡拜谕德，为侍书。阡触事面墙，对东宫曰： 某山野鄙人，不识朝典，见陛下合称臣否？ 东宫笑曰： 卿是官僚，自合知也。
安禄山曰： 臣不知太子是何官？ 类此。然彼诈愚，此真愚。
呆刺史
周定州刺史孙彦高，被突厥围城，不敢诣厅，文符须征发者，于小窗接入。锁州宅门，及报贼登垒，乃身入柜中，令奴曰： 牢掌钥匙，贼来，慎勿与！
呆参军
杭州参军独孤守忠，领租船赴都。夜半急集船人，至则无别语，但曰： 逆风必不得张帆。
呆县丞
南皮丞郭务静，初上，典王庆案。郭曰： 尔何姓？ 庆曰： 姓王。 须臾庆又来，又问何姓，庆又曰 姓王。 郭怪愕良久，仰看庆曰： 南皮左史总姓王。 又一日，与主簿刘思庄语，曰： 夜来一贼从内房出。 刘问： 亡何物？ 郭曰： 无所亡。 刘曰： 不亡物，安知为贼？ 郭曰： 但见其踉跄而走，未免致疑耳。
山东马信由监生为长州县丞，性朴实。一日乘舟谒上官，上官问曰： 船泊何处？ 对曰： 船在河里。 上官怒，叱之曰： 真草包！ 信又应声曰： 草包也在船里。
按：信清谨奉法，一无所染，后以荐擢，至今县治有去思碑焉。子犹曰： 如此草包，岂不胜近来金囊玉箧！
呆主簿
德清有马主簿，本富家子，愚不谙事。忽一晚三更时，扣大令门甚急。令以为非火即盗，惊惶而出。簿云： 我思四月间田蚕两值，百姓甚忙，何不出示，使百姓四月种田，十月养蚕，何如？ 令曰： 十月间安得有叶？ 簿无以对，徐云： 夜深矣，请睡罢。 自以后每夜出，其妻必绐以 倭子在外，不可出 。遇圣节，其妻曰： 可出行礼。 簿摇手曰： 且慢且慢，有倭子在外。
智短汉
则天朝大禁屠杀。御史娄师德使至陕，庖人进肉。问： 何为有此？ 庖人曰： 豺咬杀羊。 师德曰： 豺大解事！ 又进鲙，复问之。庖人曰： 豺咬杀鱼。 师德叱曰： 智短汉！何不道是獭？
服槐子
道士黄可，孤寒朴野。尝谒舍人潘佑，潘教以服槐子，可丰肌却老，未详言服法。次日，潘入朝，方辨色，见槐树烟雾中有人若猿狙状。追视之，可也。怪问其故，乃拥槐徐对曰： 昨蒙指教，特斋戒而掇之。 潘大噱而去。
诵判
周沈子荣诵判二百道，赴天官试，竟日不下笔。人问荣，荣曰： 与平日诵判绝不相当。有一道事迹同而人名别，遂曳白而出。 来年选判水碓，又搁笔。人问荣，荣曰： 我诵水碓是蓝田，今富平，如何下笔？
拙对
《谐史》：河南一士夫延师教子，其子不慧。出对曰： 门前绿水流将去。 子对云： 屋里青山跳出来。 士夫甚怒。一日士夫偕馆宾诣一道观拜客。道士有号彭青山者，脚跛，闻士夫至，跳出相迎。馆宾谓士夫曰： 昨令公子所谓 屋里青山跳出来 ，信有之矣。 士夫乃大笑。
商季子悟道
商季子笃好玄，挟资游四方，但遇黄冠士，辄下拜求焉。偶一猾觊其资，自炫得道，诱之从游。季子时时趣授道，猾以未得便，唯唯而已。一日至江浒，猾绐云： 道在是矣！ 曰： 何在？ 曰： 在舟樯杪。若自升求之。 乃置资囊樯下，遽援樯而升。猾自下抵掌连呼趣之，曰： 升！升！ 至杪犹趣曰 升 。季子升无可升，忽大悟： 此理只在实处，虽欲从之，末由也已！ 抱樯欢呼曰： 得矣！得矣！ 猾挈资疾走。季子既下，犹欢跃不已。观者曰： 咄！彼猾也，挈若资去矣！ 季子曰： 否否！吾师乎！吾师乎！此亦以教我也！
唐皎注官
贞观中，唐皎除吏部侍郎，常引人入铨，问； 何方稳便？ 或云其家在蜀，乃注与吴。复有云 亲老先住江南 ，即唱之陇右。有一信都人希河朔，因绐云： 愿得江淮。 即注与河北一尉。由是大为选人所欺。
检觅凤毛
宋武帝尝称 谢超宗殊有凤毛 。超宗父名凤。右卫将军刘道隆在坐，出候超宗，曰： 闻君有异物，欲觅一见。 谢谦言无有。道隆武人，正触其父讳曰： 方侍宴，至尊说君有凤毛。 谢徒跣还内。道隆谓检觅凤毛，待至暗而去。
门蝇背龙
《北史》：厍狄伏连居室患蝇，杖门者曰： 何故听入！
左右皆蝇营之辈，偏自不觉。
宋仁宗时，大名府有营兵，背生肉，蜿蜒如龙。时程天球判大名，见之骇曰： 此大犯禁！ 乃囚其人于狱，具奏于朝。上览其奏，笑曰： 此赘耳，何罪？ 即令释之。
周世宗以方面大耳为罪。背肉如龙，真可疑矣！
回回
夷人党护族类，固其习性同然，而回回尤甚。京师隆福寺成，民人纵观，寺僧云集。一回回忽持斧上殿，杀僧二人，伤者二三人。即时执送法司鞫问，云： 见寺中新作轮藏，其下推轮者，皆刻我教门形像。悯其经年推运辛苦，是以雠而杀之。
孔子恶作俑，这回子恼得不错。
不知忌日
权龙襄不知忌日，谓府吏曰： 何名私忌？ 对曰： 父母亡日，请假，布衣蔬食，独坐房中不出。 权至母忌日，于房中静坐，有青狗突入，大怒曰： 冲破我忌日！ 更陈牒，改作明朝，好作忌日。
依桓玄不立忌日，惟立忌时，更便。或谓桓玄非礼。余笑曰： 今士君子之辈不忌日，不忌时，专一 忌刻 ，又何也？ 金熙宗时，移书宋境曰： 皇帝生日，本是七月。今为南朝使人冒暑不便，已权作九月一日。 若生日可权，忌日亦可改矣。
唐文宗开成元年，诏曰： 去年重阳取十九日，今改九月十三日为重阳。 又张说上《大衍历序》，宋璟上《千秋表》，并以八月五日为端午。苏子瞻云： 菊花开时即重九。 在海南艺菊九畹，以十一月望与客泛酒作重九。古人不拘类如此。在今日，则为笑话矣。
性忘
唐三原令阎玄一性忘。曾至州，于主人舍坐。州史前过，以为县典也，呼欲杖之。史曰： 某州佐也。 玄一惭谢。须臾县典至，玄一疑即州佐也，执手引坐。典曰： 某县佐也。 又惭而止。
唐临朐丞张藏用善忘。尝召一匠不至，大怒，使擒之。匠既到，适邻邑令遣人赍牒来。藏用读毕，便令剥赍牒者，笞之至十。起谢杖，因请其罪，藏用方悔其误，乃命里正持一器饮之，而更视他事。少顷，忽见里正，指酒曰： 此何物？ 里正曰： 酒也。 藏用曰： 何妨饮之！ 里正拜饮。藏用遂入衙斋。赍牒人竟不得饮，扶杖而出。
性胡涂
沂州刺史李元皛，怒司功郑承明，欲笞之，先令屏外剥进。承明狡猾，值博士刘琮琎来，绐以 上怒来迟，令汝剥入 。琮琎以为实，便脱衣，承明转遣吏卒擒进，乃自逸。元皛见剥至，辄命杖数十。琮琎起谢曰： 蒙恩赐杖，请示罪名。 元皛始觉误笞，怒曰： 为承明所卖！ 亦不追治。
唐张利涉昼寝，忽惊觉，索马入州，叩刺史邓恽，谢曰： 闻公欲赐责，死罪死罪！ 恽曰： 无之。 涉曰； 司功某甲所言之。 恽大怒，呼某甲，欲加杖。甲苦诉无此语。涉乃徐悟，前请曰： 望公舍之，涉恐是梦中见说耳。
王皓，字季高，少立名行，性懦缓。曾从齐文宣北伐，乘一赤马，旦蒙霜气，遂不复识，自言失马，虞侯为求，不获。须臾日出，马体霜尽，系在目前，方云： 我马尚在。
李文礼性迟缓，时为扬州司马。有吏自京还，得长吏（疑为史）家书，云姊亡。李仓卒闻之，便大恸。吏曰： 是长史姊。 李徐悟曰： 我无姊，向亦怪道。
不是性缓，还是性急。无姊且哭，况有姊乎？李公定多情者。
马速非良
李东阳尝得良马，送陈师召骑入朝。归，成诗二章，怪而还其马，曰： 吾旧所乘马，朝回必成六诗。此马止二诗，非良也。 东阳笑曰： 马以善走为良。 公思之良久，复骑而去。
不知骰色
李西涯尝与陈师召掷骰得幺，指曰： 吾度其下是六。 反之，果六，色色皆然。师召大惊，语人曰： 西涯天才也！ 或曰： 绐公耳！上幺下六，骰子定数，何足为异？ 师召笑曰： 然则我亦可为。 因诣西涯。西涯已先度其必至，别置六骰，错乱其数矣。师召屡揣之，不中，乃叹曰： 公真不可及也，岂欺我哉！
周用斋事
昆山周用斋先生，性绝騃。幼时每为同学诱至城上，则盘桓而不能下。其处馆也，值黄梅时，见主家暴衣，问其故。曰： 凡物此候不经日色，必招湿气。 周因暴书囊，并启束脩陈之。馆童窃数件去。周往视，讶其减少。童绐云： 为烈日所销耳。 偶舟行，见来船过舟甚速，讶问之。仆以 两来船 对。乃笑曰： 造舟者何愚也，倘尽造两来船，岂不快耶？ 后成进士，过吏部堂，令通大乡贯。周误以为 大乡官 ，乃对曰； 敝乡有状元申瑶老。 吏部知其騃，麾使去。出谓同人曰： 尚有王荆老未言，适堂上色颇不豫，想为此也。 又曾往娄东吊王司马，时元美遘先司马之难。误诣王学士宅。荆石以省亲在告。学士锦衣出迓，周不审视，遽称 尊公可怜 者再。学士曰； 老父幸无恙。 周曰： 公尚未知尊人耗耶？己为朝廷置法矣！ 学士笑曰： 得无吊凤洲乎？ 周悟非是，急解素服言别。学士命交原刺。周曰： 不须见还，即烦公致意可也。 其愦愦多此类。
又闻先生诸事愦愦，独工时艺。初仕为县令，既升堂，端坐不语。吏请佥书以尝之。周怒曰： 贼狗奴！才想得一佳破，为汝扰乱矣！ 偶有迎谒，道中为一门子所诱，识其味。既归乡，童仆皆蔑远之。独老门公殷勤启事，遂与之昵；无节，因病死。
广东先达事
罗汝珍言其乡肉价每斤一分八厘。有先达为下所欺，必用三分。偶于他席上谈肉甚贵。主人云： 不贵也，止一分八厘耳。 归以责仆。仆曰： 有之，但非佳肉。 明日如数市臭肉以进。食之不美，更不思他席所食之佳，辄准前价。又使仆錾银，每偷取，辄绐曰： 银散则折也。 某未信。明日仆乃取大银錾而未殊者予曰： 裂如许大孔，能不折乎？
左道
晋孙泰师事钱塘杜子恭。子恭有异术，尝就人借瓜刀，其主求之，子恭曰： 当即相还。 既而刀主行至嘉兴，有鱼跃入船中。破之，得刀。子恭死，泰传其术。及泰为道子所诛，其从子恩逃入海。众谓泰蝉蜕仙去，就海中从恩。后寇临海，为太守辛景所破，穷蹙自沉于海而死。妖党及妓妾皆谓之 水仙 ，相随溺者以百数。
事魔吃菜法
事魔食菜法：其魁为 魔王 ，佐者曰 魔翁 、 魔母 。以张角为祖，虽死汤镬，不敢言 角 字。谓人生为苦，若杀之，是救其苦也，谓之 度人 。度人多，则可以成佛。即身被杀，又谓 得度 ，由是轻生嗜杀。方腊之乱，其徒肆起。
佛骨
唐懿宗遣使迎佛骨。有言宪宗迎佛骨寻晏驾者，上曰： 朕生得见之，死亦无恨。 比至京，降楼膜拜，流涕沾臆。
佛牙是金刚钻，佛骨又是何物？
方士
客有教燕王为不死之道者。王使人学之，学未就而客死。王大怒，诛之。王不知客之欺己，
而诛学者之晚也。
《稗史》：钟生好仙，多方学修炼之术。每向人曰： 做得半日仙人而死，亦所瞑目！
李抱贞晚喜方士，饵孙季长所治丹，至二万丸，遂不能食。且死，以彘肪谷漆下之，疾少间，益服三千丸而卒。
留都一守备建玉皇阁于私第，延方士炼丹。方士知其有玉绦环，价甚高，绐曰： 玉皇好系玉绦环。 即献之。方士并窃丹鼎而去。时许石城作诗嘲云。 堆金积玉已如山，又向仙门学炼丹。空里得来空里去，玉皇原不系绦环。
脉望
《北梦琐言》：张【易文】尚书少子，尝闻壁鱼入道函中，蠹食 神仙 字，身有五色，是名 脉望 ，吞之则仙。遂多书 神仙 字，碎剪入瓶中，捉壁鱼投之，冀得蠹食。不能得，忽成心疾。
宋人、郑人等
宋有澄子者，亡缁衣。求之途，见妇人衣缁者，辄欲取之。妇入不与。澄子曰： 子不如速与我。我所亡者纺缁也，今子衣繟缁也。以繟缁当纺缁，子岂不得哉？
郑县人卖豚，人问其价，曰： 道远日暮，安暇语汝？
郢人欲为大室，使人求三大围之木。人与之车毂，跪而度之，曰： 大虽有余，长实不足。
魏人夜暴疾，命门人钻火，是夕阴暝，督促颇急。门人忿然曰： 君责人亦大无理！今暗如漆，须得火照之，可觅钻火具耳！
郑人有欲买履者，先且度其足，而置之其坐。至市，忘操之。已得履，乃曰： 吾忘持度。 反归取之。及反，市罢，遂不得履。人曰： 何不试之以足？ 曰： 宁信度，无自信也。
郑县人卜子，使其妻为裤。请式，曰： 象故裤 。妻乃毁其新，令如故裤。
郑人有得车轭者，而不知其名，问人曰： 此何种也？ 曰： 车轭。 俄而复得一，又问之，曰： 车轭。 怒曰： 是何车轭之多也！ 以为欺己，因与之斗。
汉人过吴，吴人设笋。问知是竹，归而煮其床箦，不熟。曰： 吴人轣辘，欺我如此！
昔有越人善泅。生子方晬，其母浮之水上。人怪问之，则曰： 其父善泅，子必能之。
周之世卿，赵之使将，皆越妪之智也。
楚人有涉江者，其剑自舟中坠于水。遽刻其舟曰： 是吾剑所坠处也。 舟去及岸，从刻处入水求之。
此与胶柱鼓瑟、守株待兔，皆战国策士之寓言也。
楚王
楚王佩玦逐兔，患其破也，因佩两玦以为豫。两玦相触，破乃愈迅。
虾蟆为马
伯乐令其子执《马经》画样求马，经年无似者。更求之，得一大虾蟆，归白父曰： 得一马，隆颅跌目，脊郁缩，但蹄不如，累趋。 伯乐笑曰： 此马好跳踯，不堪御也。
艾子
齐人献木履于宣王，略无刻斫之迹。王曰： 此履岂非出于生乎？ 艾子曰： 鞋楦是其核也。
沈屯子
沈屯子入市，听唱书，至杨文广被围柳城，内乏粮，外阻救，蹙然兴叹不己。友拉之归，日夜忧念不置，曰： 文广围困至此，何由得解？ 家人因劝出游，以纾其意。忽见担竹入市者，则又念曰： 竹末甚锐，道上行人必有受其刺者。 归益忧病。家人为之请巫。巫曰： 稽冥籍，若来世当轮回作女人。所适夫麻哈回也，貌甚陋。 沈忧病转剧。亲友来省者慰曰： 善自宽，病乃愈耳。 曰： 若欲吾宽，须杨文广围解，负竹者归家，麻哈回作休书见付乃得也。
迂仙别记吴下张夷令所辑，余摘其尤廿四条
迂公出，遭酒人于道，见殴，但叉手听之，终不发言。或问公何意，曰： 倘毙我，彼自抵命，吾正欲其尔尔！
迂公与卫隐君奕。卫着白子。公大败，积死子如山，枰中一望浩白。公痛懊曰： 老子命蹇，拈着黑棋！
陈孝廉喜奕，公以棋劣，故得近，每受饶四子。一日奕罢，公适输四子，色然惊顾曰： 顷若不见饶，定是和局！
公过屠肆，见砧旁棋局甚设，一癞头奴取子布算。公便跨柜坐，与奴奕，大败。拈子掷地，欲碎其局。奴曰： 此主人棋，何与尔事？ 公曰： 若然，即败亦何与我事？ 便回面作喜，拾子更着。
 烟锁池塘柳 ，五字寓五行，昔称 鳏对 。公一日夸向客曰： 吾得所以对之矣！ 冀粟陈献忠 ，意取 东西南北中 也。 （炮镇海城楼。又对锈堵油烟机）
乡居有偷儿夜瞰公室。公适归，遇之。偷儿大恐，弃其所衣羊裘而遁。公拾得之，大喜。自是羊裘在念，入城，虽丙夜必归。至家，门庭晏然，必蹙额曰： 何无贼？
公性酷忌僧，口讳 僧 字，遇诸途，必索水涤目，如狭巷不及避，肩相摩，必解衣浣之，七日而后服。有馈以诗扇者，中有 竹院逢僧 之句，辄掷还曰： 咄！此晦君当自受之！
张夷令曰： 如今和尚惯持疏簿，见之果是晦气。
尝集谢光禄所，试雨前新茶。坐客虚吸缓引，寻味良苦。独到公，才上口，碗脱手矣。光禄曰： 好知味者！ 公曰： 吾去年饮法亦如是。
公读书未识字，每附会知文，见制义，辄胡乱甲乙之。尝谓谢茂才曰： 凡文章以趣胜，须作得有趣，才有趣，若作得无趣，便无趣矣。 谢曰： 善！ 遂书诸绅，终身诵之。
黄驾部圃中凿池起土，累岸如丘，草从生之。公一日游池上，抠衣拨草而过，心厌之，谓黄曰： 尔时开池，何必挑土？不挑，是草应在水底矣。
杨太医妄称诗，高咏其 立夏诗 云： 昨夜春归去，今日景风生。 公听之，骤征其解。或戏应曰： 此令亲何景峰讳春者，昨夜恶发暴亡，今日再生。太医作诗庆之耳。 公径起急走，诣何。值何正啖饭，公雪涕被面，掣其筯曰： 兄魂魄初复，神观未定，饭且少进。 何大怪疑。以为祟，且唾且骂驱闭门外。公怒，遂与何绝交。
公病目，将就医。适犬卧阶阴，公跨之，误蹑其项，狗逐啮公裳裂。公举似医。医故熟公，调之曰： 此当是狗病目耳。不尔，何止败君裳？ 公退思： 吠主小事，暮夜无以司儆。 乃调药先饮狗，而以余沥自服。
汪刺史自官还，公谒之。偶有执贽刺史者，中有双鹅。少选，鹅以喙插翅而伏。公忽讯刺史曰： 使鹅作梦，还复梦鹅否？ 刺史大笑，曰； 君夜来何梦？
马肝有大毒，能杀人，故汉武帝云： 文成食马肝而死。 客有语次及此者，公适闻之，发辩曰： 客诳语耳，肝故在马腹中，马何以不死？ 客戏曰： 马无百年之寿，以有肝故也。 公大悟。家有畜马，便剖其肝，马立毙。公掷刀叹曰： 信哉毒也！去之尚不可活，况留肝乎？
公尝宴客，酒酣，隐几熟睡。及觉，便谓经宿，张目视客曰： 今日未尝奉招，何复见降？ 客曰： 怪君昨日不送客耳。
尝过袁洗马，见袁手把一编，且阅且走。公便问： 何书？ 洗马曰： 廿一史。 公曰： 吾久闻廿一史名，意谓兼车充栋，看来百余叶耳！幸便借我，抄讫送还，何如？
里中有富家行聘，盛筐篚而过公门者。公夫妇并观之，相谓曰： 吾与尔试度其币金几何？ 妇曰： 可二百金。 公曰： 有五百。 妇谓必无，公谓必有，争持至久，遂相詈殴。妇曰； 吾不耐尔，竟作三百金何如？ 公犹诟谇不已。邻人共来劝解。公曰： 尚有二百金未明自，可是细事！
公尝醉走，经鲁参政宅，便当门呕哕。其阍人呵之曰： 何物酒狂，向人门户泄泻！ 公睨视曰： 自是汝门户不合向我口耳！ 其人不觉失笑，曰； 吾家门户旧矣，岂今日造而对汝口？ 公指其嘴曰： 老子此口，颇亦有年！
兄试南都，将发榜，命公往侦之。已而获荐，公注目榜纸，略不移瞬，至日暮，犹不去。兄急令人寻索，见公于榜下瞻瞩甚苦，呼之曰： 胡不去？守此何益！ 曰： 世多有同姓名人，吾去，设有来冒兄名者，可若何？
雨中，借人衣着之出，道泞失足，跌损一臂，衣亦少污。从者掖公起，为之摩痛甚力。公止之曰： 汝第取水来涤吾衣，臂坏无与尔事。 从者曰： 身之不恤，而念一衣乎？ 公曰， 臂是我家物，何人向我索讨？
公家藏宋笺数幅，偶吴中有名卿善书画者至，或讽之曰： 君纸佳甚，何不持向某公索其翰墨，用供清玩？ 公曰： 尔欲坏吾纸耶？蓄宋笺，固当需宋人画！
久雨屋漏，一夜数徙床，卒无干处。妻儿交诟，公急呼匠者葺治，劳费良苦。工毕，天忽开霁，竟月晴朗。公日夕仰屋叹曰： 命劣之人，才葺屋便无雨，岂不白折了也！
家有一坐头，绝低矮。公每坐，必取瓮片支其四足，后不胜烦，忽思得策，呼侍者移置楼上坐。及坐时，低如故。乃曰： 人言楼高，浪得名耳！ 遂命毁楼。
《广记》：甲乙斗，乙被啮下鼻，讼之官。甲称乙自啮。官曰： 人鼻高口低，岂能啮乎？ 甲日： 彼踏床子就啮之！ 似此。
丁未闰六月朔，雷雨大作，公阻王孝廉斋中，抵暮不得返。颦蹙曰： 闰月，天地之余数耳。奈何认真若此，而风雨雷霆之不惮烦也！
物性之愚
《交趾异物志》：翠鸟先高作巢以避患。及生子，爱之，恐坠，稍下作巢。子长羽毛，复益爱之，又更下巢，而人遂得而取之矣。《水经注》：猩猩知往而不知来，山谷间常数十为群。里人以酒并糟设于路侧，织草为屦，更相连结。猩猩见酒及屦，知里人设张，则知张者祖先姓字。乃呼名云： 奴欲张我！ 舍而去，复自再三，相谓曰： 试共尝酒。 及饮其味，逮乎醉，因取屦着之而踬。乃为人擒，无遗者。
鲥鱼入网辄伏者，惜其鳞也。
白鹇爱其尾，栖必高枝。每天雨，恐污其尾，坚伏不动。雨久，多有饥死者。又孔雀爱尾，潜则露尾，人因取之。
虫有蚘者，一身两口，争食，因相龁以死。
兽有猱，小而善缘，利爪。虎首痒，辄使猱爬搔之。久而成穴，虎殊快，不觉也。猱徐取其脑啖之，而以其余奉虎。虎谓其忠，益爱近之。久之，虎脑空，痛发，迹猱，猱则已走避高木。虎跳踉大吼，乃死。
翠鸟，姑息之父也。猩猩，多欲之人也。石崇之拒孙秀，鲥鱼也。孙景卿之守财，白鹇也。蔡元长父子，其蚘乎？周之用荣夷，唐之任裴延龄，其虎之猱乎？<br/>